Miskiythakuga dheenee naseyhaiy dhinun huttaalaifi\nދޯނިން ގެއްލުނު ބިދޭސީ މީހާ މަރުވެފައި އޮއްވާ ފެނިއްޖެ\nއިސްލާމީ މަރުކަޒުގައި ނަމާދު ކުރަނީ --\nމިސްކިތްތަކުގައި ދީނީ ނަސޭހަތް ދިނުމުގެ ޕްރޮގްރާމުތައް ހުއްޓާލައިފި\n16 މާރޗް 2020 - 17:36:40\nރާއްޖެއިން ކޮވިޑް-19 ފެނުމާ ގުޅިގެން އަޅާ ރައްކާތެރިކަމުގެ ފިޔަވަޅެއްގެ ގޮތުން މިސްކިތްތަކުގައި ދީނީ ނަސޭހަތް ދިނުމުގެ ޕްރޮގްރާމުތައް ވަގުތީ ގޮތުން ހުއްޓާލައިފި އެވެ.\nއިސްލާމިކް މިނިސްޓްރީން ނެރުނު ސާކިއުލާއެއްގައި ބުނީ ސަލާމަތީ ފިޔަވަޅެއްގެ ގޮތުން މިއަދުން ފެށިގެން ރާއްޖޭގެ ހުރިހާ މިސްކިތެއްގައި ދީނީ ނަސޭހަތް ދިނުމުގެ ޕްރޮގްރާމުތައް ވަގުތީ ގޮތުން ހުއްޓާލުމަށް އަންގާ ކަމަށެވެ.\n"މިވަގުތު މިސްކިތްތަކާއި ޢާންމު ތަންތަނުގައި ދަރުސް ދިނުމުގެ ހުއްދަ ދީފައިވާ ހުރިހާ ފަރާތްތަކުންވެސް މި މިނިސްޓްރީއިން އަންގަންދެން، ދަރުސް ދިނުމުގެ ޕްރޮގްރާމްތައް ހުއްޓާލުމަށް ދަންނަވަމެވެ،" އެ ސާކިއުލާގައި ވެއެވެ.\nއިސްލާމިކް މިނިސްޓްރީން އިލްތިމާސްކޮށްފައި ވަނީ އާޢްމުން އެއްވާ ތަންތަނުގައި ދަރުސް ދިނުމުގެ ބަދަލުގައި މާލެ އާއި އަތޮޅު ތެރޭގައި ތިބި ދީނީ އިލްމުވެރިން މެދުވެރިކޮށް މީޑިއާގެ ވަސީލަތްތަކުން އާއްމުންނަށް ދީނީ މައުލޫމާތު ފޯރުކޮށްދިނުމަށެވެ.\nދުނިޔޭގައި ހަލުވިކަމާއެކު ފެތުރެމުންދާ ކޮވިޑް-19 އަށް ޕޮޒިޓިވް 13 މީހަކު ރާއްޖެއިން ވަނީ ފެނިފަ އެވެ. އެކަމާ ގުޅިގެން ގިނަ ސަލާމަތީ ފިޔަވަޅުތަކެއް ދަނީ އަޅަމުންނެވެ.\nއިސްލާމިކް މިނިސްޓްރީދީނީދީނީ އިލްމުވެރިންދަރުސްކޮވިޑް-19ކޮރޯނާ ވައިރަސްމިސްކިތްނަމާދު


SunOnline: Germany anekkaaves furabandhu kurany\nޖަރުމަނު އަނެއްކާވެސް ފުރަބަންދު ކުރަނީ\nރުގިއްޔާ މުހައްމަދު މޫސާ 14 Dec 2020, 08:33\nޖަރުމަނުގެ ޗާންސެލަރު އެންޖެލާ މާކެލް ވިދާޅުވި ގޮތުގައި ސިއްހީ ނިޒާމު ބޮއްސުންލުން ހުއްޓުވުމަށްޓަކައި ހަރުކަށި ފިޔަވަޅު އަޅަން ޖެހޭ -- ފޮޓޯ: ގެޓީ\nބާލިން (ޑިސެމްބަރު 14): ޖަރުމަނުގައި ކޮވިޑު ޖެހޭ މީހުންނާއި ބަލީގައި މަރުވާ މީހުންގެ އަދަދު އިތުރުވުމާ ގުޅިގެން އެގައުމުން އަނެއްކާވެސް ފުރަބަންދު ކުރަން ނިންމައިފި އެވެ.\nޖަރުމަނުގެ ޗާންސެލަރު އެންޖެލާ މާކެލް އެގައުމުގެ ސްޓޭޓުތަކުގެ ލީޑަރުންނާ ބައްދަލު ކުރެއްވުމަށް ފަހު ވިދާޅުވި ގޮތުގައި ކޮރޯނާވައިރަސް ފެތުރުން ހުއްޓުވުމަށް އެގުއުމުން މިދިޔަ މަހު އެޅި ފިޔަވަޅުތަކުން މިހާރު ނުފުދެ އެވެ. އަދި ސިއްހީ ނިޒާމު ބޮއްސުންލުމުގެ ކުރިން ހަރުކަށި ފިޔަވަޅުތައް އަޅަން ޖެހެ އެވެ.\n"އަޅުގަނޑުމެން ނޮވެމްބަރު ދޭއްގައި އެޅި ފިޔަވަޅުތަކުން މިހާރު ނުފުދޭ. ސިއްހީ ނިޒާމަށް ވަނީ ބާރު ބޮޑުވެފަ އަދި އަޅުގަނޑުމެންގެ އަމާޒަކަށް އަބަދުވެސްވީ ސިއްހީ ނިޒާމު ބޮއްސުންލުން ހުއްޓުވުން،" މާކެލް ވިދާޅުވި އެވެ.\nޖަރުމަނުގައި ވައިރަހުގެ ކޭސްތައް އިތުރުވުމުން މިދިޔަ މަހު ރެސްޓޯރެންޓުތަކާއި މުނިފޫހިފިލުވާ ސެންޓަރުތައް ބަންދު ކުރި އެވެ. އަދި ބުދަ ދުވަހުން ފެށިގެން އަންނަ މަހުގެ 10އަކާ ހަމަޔަށް އިތުރު ފިޔަވަޅުތައް އަޅާނެ އެވެ. އޭގެ ތެރޭގައި ސްކޫލުތަކާއި ޒަރޫރީ ނޫން ވިޔަފާރިތައް ބަންދު ކުރުން ހިމެނެ އެވެ. ނަމަވެސް މި މަހުގެ 24 އާއި 26އާ ދޭތެރޭ އާއިލާތަކަށް އެއްކޮށް ކްރިސްމަސް ފާހަގަ ކުރުމަށް ފިޔަވަޅުތައް ލުއި ކުރާނެ އެވެ.\nޖަރުމަނުން އިއްޔެ ރިޕޯޓު ކުރި ގޮތުގައި އެގައުމުން 24 ގަޑި އިރު ތެރޭ 20،200 މީހަކު ވައިރަހަށް ޕޮޒިޓިވްވެ، ބަލީގައި 321 މީހަކު ވަނީ މަރުވެފަ އެވެ. އަދި އެގައުމުގައި ކޮވިޑް ޖެހުނު މީހުންގެ އަދަދު މިހާރު 1.3 މިލިއަނަށް ވުރެ އިތުރުވެ، ބަލީގައި 21،787 މީހަކު ވަނީ މަރުވެފަ އެވެ.\nޔޫރަޕްގެ އެހެން ގައުމުތަކާ އަޅާ ބަލާއިރު މީގެ ކުރިން ޖަރުމަނުން ވަނީ މާ ކާމިޔާބުކޮށް ކޮވިޑް ފެތުރުން މަޑުޖައްސާލާފަ އެވެ. އަދި އެގައުމުން މާޗް މަހު ފުރަބަންދު ކުރުމަށް ފަހު ޖެހިގެން އައި މަހު ބަލި ކޮންޓްރޯލް ކޮށްފައިވާކަން އިއުލާން ކުރި އެވެ.\nޖަރުމަނުގައި ކޮރޯނާވައިރަހުގެ ސަބަބުން މަރުވި މީހުންގެ އަދަދު އޭރު އެހެން ގައުމުތަކާ އަޅާ ބަލާއިރު މަދުވުމުގެ ސަބަބުތަކުގެ ތެރޭގައި އެގައުމުން ދުރާލާ، ފުޅާ ދާއިރާއެއްގައި ޓެސްޓު ކުރުމާއި ވަރުގަދަ ސިއްހީ ނިޒާމެއް ގާއިމުވެފައި އޮތުން ހިމެނެ އެވެ.


މަތީންގެ ކެމްޕޭން ވެބްސައިޓް ލޯންޗުކޮށްފި – Ungoofaaru\nބަނޑޭރިގަނޑު/ޙަބަރު/މަތީންގެ ކެމްޕޭން ވެބްސައިޓް ލޯންޗުކޮށްފި\nރައްޔިތުންގެ މަޖިލީހުގެ އުނގޫފާރު ދާއިރާއަށް ކުރިމަތިލައްވާފައިވާ ކެންޑިޑޭޓު ޢަބްދުލް މަތީން މުޙައްމަދުގެ ކެމްޕޭން ވެބްސައިޓް ލޯންޗުކޮށްފިއެވެ. މަތީނުގެ ކެމްޕޭން ޓީމުން މަޢުލޫމާތު ދެއްވިގޮތުގައި މި ވެބްސައިޓުގެ ބޭނުމަކީ ކެންޑިޑޭޓާ ބެހޭގޮތުން ދާއިރާގެ ރައްޔިތުން އޮޅުންފިލުވަން ބޭނުންވާ ވީހާވެސް ގިނަ މަޢުލޫމާތު އެއްތަނަކުން ލިބޭނޭގޮތް ހެދުމެވެ.\nމިގޮތުން މި ވެބްސައިޓުގައި މަތީނުގެ އަމިއްލަ ދިރިއުޅުއްވުމާއި، ތަޢުލީމީ ޙަޔާތާއި، މަސައްކަތުގެ ތަޖުރިބާއާއި، ޤައުމީ ޚިދުމަތުގެ މަޢުލޫމާތުގެ އިތުރުން ރައްޔިތުންގެ މަޖިލީހާއިމެދު މަތީން ދެކެލައްވާގޮތް ހިމެނިފައިވެއެވެ.\nއިންތިޚާބުތަކަށް ކުރިމަތިލާ ކެންޑިޑޭޓުންނާ ބެހޭގޮތުން ފުރިހަމަ މަޢުލޫމާތު ލިބިގަތުމަކީ ކޮންމެ ފަރުދެއްގެވެސް ޙައްޤެއް އަދި ޒިންމާއެއްކަމުގައިވީހިނދު، މި ވެބްސައިޓުގެ ޒަރީޢާއިން މަތީންއާ ބެހޭ ވީހާވެސް ގިނަ މަޢުލޫމާތު ލިބިގެން ދާނޭކަމުގައި މަތީނުގެ ކެމްޕޭން ޓީމުން ދެކެލައްވައެވެ.\nމަތީނުގެ ކެމްޕޭން ވެބްސައިޓަކީ www.matheen2019.com އެވެ.\nޢަބްދުލް މަތީން މުޙައްމަދު


Musaara nudheytheeve New ge Practice gai emme7kulhuntherin\nމުސާރަ ނުދޭތީވެ ނިއުގެ ޕްރެކްޓިހުގައި އެންމެ ހަތް ކުޅުންތެރިން\nމުސާރަނުދޭތާ ދެމަހަށްގިނަ ދުވަސްވެފައިވާތީގެ ހިތްހަމަނުޖެހުން ފާޅުކޮށް، ނިއުރޭޑިއަންޓްގެ ގިނަ ކުޅުންތެރިން ޕްރެކްޓިހަށް ނުކުތުން ހުއްޓާލައިފި އެވެ.\nފާއިތުވެދިޔަ ހަތަރު އަހަރުގެ އެންމެ ކާމިޔާބު ޓީމު އަދި ރާއްޖޭގެ އެންމެ ބޮޑު އެއް ކުލަބުގެ މެނޭޖްމަންޓް މި އަހަރު ބަދަލުވެފައިވާއިރު ބައެއް ކުޅުންތެރިންނަށް ދެ މަހުގެ މުސާރަ އަނެއް ބައި ކުޅުންތެރިންނަށް އެއަށްވުރެ ގިނަ ދުވަހު ވެސް މުސާރަ ނުލިބިފައިވާ ކަމަށް ކުޅުންތެރިން ވަނީ ބުނަން ފަށައިފި އެވެ.\nއުރީދޫ ދިވެހި ޕްރެމިއާ ލީގުގައި މާދަމާ ރޭ ބީޖީއާ ދެކޮޅަށް ކުޅޭ މެޗަށް ފަރިތަކުރަން އިއްޔެ ބޭއްވި ނިއުގެ ޕްރެކްޓިހުގައި ބައިވެރިވީ ވެސް އެންމެ ހަތް ކުޅުންތެރިންނެވެ.\nހުސްވި އަހަރުގެ ދިވެހި ލީގުގެ ޗެމްޕިއަން ޓީމުގެ ބައެއް ކުޅުންތެރިން ބުނީ ޓީމުގައި ކޮންޓްރެކްޓެއް ނެތި ވެސް ބައެއް ކުޅުންތެރިން އެބަތިބި ކަމަށެވެ.\n"ކޮންޓްރެކްޓް ހަދަން އެމީހުން ބުނީމަ މެނޭޖްމަންޓުން ބުނަނީ އެކަމާ ހާސްނުވާށޭ. ވަރަށް އަވަހަށް ކޮންޓްރެކްޓް ހަދާނަމޭ. އެކަމަކު އެދުވަހެއް ނާދޭ. މުސާރަ ނުލިބޭތީވެ ޝަކުވާ ކުރާތީ ބުނަނީ މިއަހަރު އަދި އެފްއޭއެމުން ކުލަބަށް ލާރިއެއް ނުލިބެއޭ. އެކަމަކު އެއީ ކުޅުންތެރިން ބަލަންޖެހޭ ކަމެއްނޫން. ގިނަ ކުޅުންތެރިން މިހާރުތިބީ މުސާރަ ލިބުނީމަ ޕްރެކްޓިސްކުރަން،" ނަން ނުޖަހަން ބުނެ، ނިއުގެ ކުޅުންތެރިއަކު ބުންޏެވެ.\nމި މައްސަލާގައި ނިއުގެ މެނޭޖަރު އަމީން ފައިސަލް އާއި ޖެނެރަލް ސެކްރެޓަރީ އަލީ ޝަމީމް ފޯނު ނުނަގާތީވެ ކުލަބުގެ ޖަވާބެއް ވަނީ ލިބޭގޮތް ނުވެ އެވެ.\nއެފްއޭއެމުން ނިއު އަށް ލިބެންޖެހޭ 280000ރ. ހިފަހައްޓާފައިވަނީ މިދިޔަ އަހަރު ނިއުގެ ކެޕްޓަންކަން ކުރި އަސްއަދު އަލީ (އަޑުބަރޭ) އަށް މުސާރަ ނުދީއޮތުމުން އޭނާ އެ މައްސަލަ ޖައްސާފައިވާތީ ކަމަށް ގައުމީ ފުޓްބޯޅަ އިދާރާއިން ބުނެ އެވެ. މިހާރު މާޒިޔާ އަށް ބަދަލުވެފައިވާ އަޑުބަރޭ ވަނީ ނިއުއިން ދީފައިވާ 200000ރ. ޗެކްގެ މައްސަލަ ނިންމައިދިނުމަށް އެފްއޭއެމުގައި އެދިފަ އެވެ.\nއެމްޑީޕީގެ ޗެއާޕާސަން އަލީ ވަހީދު (ބަލަކް)ގެ ހަތަރު އަހަރު ނިއު އޮތީ މޮޅު ކުޅުންތެރިންނާއެކު ރާއްޖޭގެ އެންމެ ވަރުގަދަ ޓީމުގެ ގޮތުގަ އެވެ. ނަމަވެސް މި އަހަރު މެނޭޖްމަންޓް ބަދަލުވި ފަހުން ނިއު ވަނީ ވަރަށް ގިނަގޮތްގޮތުން ހީނަރުވެފަ އެވެ. ކުލަބުގެ މިހާރުގެ ޗެއާމަނަކީ ޑޮނާޑް އިންވެސްޓްމަންޓްގެ އިސްބޭފުޅެއް ކަމަށްވާ ޔާމީން އާދަމެވެ.


Hatharu aharu fahun Nazim ge tweet eh nasyhathuge lhemakun | Mihaaru\nހަތަރު އަހަރަށް ފަހު ނާޒިމްގެ ޓުވީޓެއް ނަސޭހަތުގެ ޅެމަކުން\n13 އޮކްޓޯބަރ 2017 - 14:38 19 comments\nޖަލު ހުކުމެއް ތަންފީޒުކުރައްވަނިކޮށް ބޭސްފަރުވާ އަށް ރާއްޖެ އިން ބޭރަށް ފޮނުވުމުން ފިއްލަވައިގެން އުޅުއްވާ ރައްޔިތުންގެ މަޖިލީހުގެ ކުރީގެ މެމްބަރު އަހްމަދު ނާޒިމް ހަތަރު އަހަރު ފަހުން މާނަ ފުން ވާހަކަތަކެއް ހިމެނޭ ޅެމެއް ޓުވީޓް ކުރައްވައިފި އެވެ.\nހަތަރު އަހަރު ފަހުން ނާޒިމް މިދިޔަ ބުދަ ދުވަހު ޓުވީޓްކޮށްފައިވަނީ އޭނާގެ ބައްޕަ މ. ނިޔަދުރުގޭ މުހައްމަދު މަނިކު ހައްދަވާފައިވާ ޅެމެކެވެ. ނާޒިމް ޓުވީޓްގައި ވިދާޅުވެފައިވަނީ އެ ޅެމަކީ އެންމެންނަށް އޮތް ފިލާވަޅެއް ކަމަށެވެ.\n"ދުނިޔޭގެ އާދަ" ނަމުގައި ނިޔަނދުރު މުހައްމަދު މަނިކު ހައްދަވާފައިވާ އެ ޅެމުގައި މައިގަނޑު ގޮތެއްގައި ބުނެފައިވަނީ ތިމާ މީހަކަށް ވެފައިވާ ދުވަހު ހެޔޮ އެދޭ މީހުން ގިނަވާނެ ކަމަށާއި އެކަން ނެތިގެންދާ ދުވަހު ކައިރި މީހަކު ނުހުންނާނެ ކަމަށެވެ.\nރައީސް އަބްދުﷲ ޔާމީނާއި ކުރިން ގާތް ގުޅުމެއް އޮންނަ ނާޒިމް ޓުވީޓް ކުރައްވާފައިވާ ޅެމުގައި ބުނާ ގޮތުން ތިމާގެ ހަޔާތް އަނެކާ އަށް ހިލޭ ދޭއިރު ބަދަލަކަށް ލިބެނީ "ތެޔޮ ހަމެކެވެ".\nހަމަ އެހެންމެ މަގާމާއި އިއްޒަތް ގެއްލިގެން ދިއުމުން އަބުރާއި ނަން ވެއްޔާ މޮޑެވިގެންދާނެ ކަމަށާއި ކެޔޮގަނޑު ކަނޑާލުމުން ގަހުގެ ބޭނުން ނޯންނާނެ ކަން ބުނެފައިވާ ހަރުބަސް އެ ޅެމުގައި ބޭނުންކޮށްފައިވެ އެވެ.\nރައީސް ޔާމީނާ އޮންނަ ގުޅުން ގޯސްވެފައި ވަނިކޮށް ނާޒިމްގެ މައްޗަށް 25 އަހަރުގެ ޖަލު ހުކުމެއް ނާޒިމްގެ މައްޗަށް ސުޕްރީމް ކޯޓުން އިއްވީ ހިޔާނާތުގެ މައްސަލައެއްގަ އެވެ. ސަރުކާރުން ދިން ހުއްދައެއްގައި ނާޒިމް ސިންގަޕޫރަށް ބޭސްފަރުވާ އަށް ވަޑައިގަތީ 2015 ގަ އެވެ. ފަރުވާ ފުރިހަމަ ނުވާތީ އޭނާ އަށް ދިން މުއްދަތު ދެ ފަހަރަކު އިތުރު ކޮށްދިނެވެ. ތިން ވަނަ ފަހަރަށް އެ މުއްދަތު އިތުުރުކޮށް ނުދީ، ސަރުކާރުން މިދިޔަ އަހަރުގެ މާޗު މަހު ނާޒިމަށް އެންގީ 48 ގަޑިއިރު ތެރޭގައި އެނބުރި ރާއްޖެ ވަޑައިގަތުމަށެވެ. އެކަމަކު އޭރު އޭނާ ވަނީ ސިންގަޕޫރުން އިނގިރޭސި ވިލާތަށް ވަޑައިގެންފަ އެވެ. ނާޒިމް މިހާރު ވެސް ހުންނެވީ، އެނގިފައިވާ ގޮތުގައި، އެ ގައުމުގަ އެވެ.\nއިތުރު ލިޔުންތައް އަހުމަދު ނާޒިމް ރައީސް އަބްދުﷲ ޔާމީން


BREAKING | Endhumathi Kohgen Faruva Dhey Meehunge Adhadhu 230 Ah, Record Eh! - Vaguthu\nއަދަދުތައް ދަށަށް، ނަމަވެސް ނުރައްކާ މައްޗަށް! - 18 ގަޑިއިރު ކުރިން\nއެނދުމަތި ކޮށްގެން ފަރުވާދޭ މީހުންގެ އަދަދު 230 އަށް، ރިކޯޑެއް!\nރާއްޖެއިން ކޮވިޑް-19 ޖެހިގެން އެނދުމަތި ކޮށްގެން ފަރުވާ ދެމުން އަންނަ މީހުންގެ އަދަދު ރިކޯޑް އަދަދަކަށް އިތުރުވެއްޖެއެވެ.\nހެލްތް ޕްރޮޓެކްޝަން އޭޖެންސީ (އެޗްޕީއޭ) އިން އާންމު ކޮށްފައިވާ ތަފާސް ހިސާބުތަކަށް ބަލާއިރު، މިވަގުތު ކޮވިޑް-19 ޖެހިގެން ހޮސްޕިޓަލްތަކުގައި ފަރުވާ ދޭ މީހުންގެ އަދަދު ވަނީ 230 އަށް އަރާފައެވެ.\nމިއަދާއި ހަމައަށް ހޮސްޕިޓަލްތަކުގައި އެނދުމަތި ކޮށްގެން ފަރުވާ ދޭ މީހުންގެ އަދަދު 230 އަށް އަރާފައިވާއިރު، އިއްޔެ ހޮސްޕިޓަލްތަކުގައި ފަރުވާ ދެމުން ގޮސްފައިވަނީ 205 މީހެކެވެ. އެހެން ކަމުން ފާއިތުވި 24 ގަޑިއިރު، އިތުރު 25 މީހަކަށް އެނދުމަތި ކޮށްގެން އަންނަނީ ފަރުވާ ދެމުންނެވެ.\nރާއްޖެއިން އެނދުމަތި ކޮށްގެން ފަރުވާ ދެމުން އަންނަ މީހުންގެ އަދަދު އިތުރު ވަމުން އަންނައިރު، ފާއިތުވި 48 ގަޑިއިރުތެރޭ9މީހަކު ވަނީ މަރުވެފައެވެ. އޭގެ ތެރެއިން6މީހަކު މަރުވެފައިވަނީ މިމަހުގެ6ވަނަ ދުވަހުއެވެ. މިއީ މިހާތަނަށް އެންމެ ގިނަ މީހަކު އެއް ދުވަހެއްގައި މި ބަލި ޖެހިގެން މަރުވި ދުވަހެވެ.\nއެނދުމަތި ކޮށްގެން ފަރުވާ ދޭ މީހުންގެ ތެރޭގައި ތިބީ ހަމަ އެކަނި ބަލީގެ ނުރައްކާ ބޮޑު މީހުން ނޫން ކަމަށާއި އޭގެ ތެރޭގައި ޒުވާން އުމުރުގެ މީހުން ވެސް އެބަ ތިބި ކަމަށް ހެލްތް އިމަޖެންސީ އޮޕަރޭޝަން ސެންޓަރ (އެޗްއީއޯސީ) ވަނީ ހާމަ ކޮށްފައެވެ.\nރާއްޖެއިން މިހާތަނަށް 34،724 މީހަކު ކޮވިޑް-19 އަށް ފައްސިވެފައިވާއިރު، އޭގެ ތެރެއިން 590 މީހަކީ ފާއިތުވި 24 ގަޑިއިރު ފައްސިވެފައިވާ މީހުންނެވެ. މިހާތަނަށް މި ބަލި ޖެހިގެން 25،992 މީހަކު ރަނގަޅުވެފައިވާއިރު 8،640 މީހަކަށް މިވަގުތު އަންނަނީ ފަރުވާ ދެމުންނެވެ.\nރާއްޖެއިން މި ބަލި ޖެހިގެން 83 މީހަކު ވަނީ މަރުވެފައެވެ.\nމިނިސްޓަރ ފައްޔާޒް ކޮވިޑަށް ފައްސިވެއްޖެ\nކޮވިޑް ބަލީގައި އަވަހާރަވީ ފިޔާތޮށި އަހުމަދު މަނިކު


BREAKING: Covid-19 Jehigen Faruvaadhemun Dhiya Amitabh Balin Rangalhuvejje - Vaguthu\nކޮވިޑް-19 ޖެހިގެން ފަރުވާދެމުންދިޔަ އަމީތާބް ބަލިން ރަނގަޅުވެއްޖެ\nކޮވިޑް-19 ޖެހިގެން ފަރުވާދެމުންދިޔަ އިންޑިއާގެ މަޝްހޫރު އެކްޓަރ އަމީތާބް ބަޗަން ބަލިން ރަނގަޅުވެއްޖެ އެވެ.\nއޭނާ ބަލިން ރަނގަޅުވެފައިވާކަން އޭނާގެ ދަރިފުޅު އަދި އެކްޓަރ އަބީޝޭކް ބަޗަން ވަނީ ކަށަވަރުކޮށްދީފައެވެ. މިހާރު އަމީތާބް ވަނީ ހޮސްޕިޓަލުން ގެއަށް ދޫކޮށްލާފައެެވެ.\nކޮވިޑް-19 ޖެހިގެން އަމީތާބް އަށް ފަރުވާދެމުން ގޮސްފައި ވަނީ މުމްބާއީގެ ނަނަވަތީ ހޮސްޕިޓަލްގައެވެ. އެ ހޮސްޕިޓަލްގައި އެޑްމިޓްކޮށް ފަރުވާދެމުންދިޔަތާ 23 ދުވަސް ފަހުން އޭނާ ދޫކޮށްލާފައި ވަނީ ބައްޔަށް ނައްސިވުމުންނެވެ.\nއަމީތާބްގެ އިތުރުން، އަބީޝޭކް އާއި އައިޝްވާރިޔާ ރާއީއާއި ދެމަފިރިންގެ ދަރިފުޅު އާރްދާޔާވެސް ކޮވިޑް-19 އަށް ފައްސިވިއެވެ. ނަމަވެސް މިދިޔަ މަހުގެ ފަހުކޮޅު އައިޝްވާރިޔާ އާއި އާރްދާޔާ ވަނީ ބަލިން ރަނގަޅުވެ ގެއަށް ދޫކޮށްލާފައެވެ.\nއަމީތާބްގެ އަންހެނުން ޖާޔާ ބަޗަން ކޮވިޑް-19 އަށް ފައްސިވެފައެއް ނުވެއެވެ.\nއަމީތާބް ކޮވިޑް-19 އިން ރަނގަޅުވިއިރު، އަބިޝޭކް އަދި ބަލިން ރަނގަޅުވެފައެއް ނުވެއެވެ.\nއޮގަސްޓް 2, 2020 19:24\nމީމަބުނާ ވާހަކަ . ކޮވިޑް ޖެހިގެން މިކަހަލަ މީހަކު މަރެއްނުވޭ. ޢުމުރުން ކިތަންމެ ދުވަހެއް ވިޔަސް . ކޮވިޑަށްވެސް އިނގޭ މީކާކުކަން. ކޮވިޑަކީ އަސްލެއް ނޫންކަމަށް ބެލެވެނީ މިސަބަބާހުރެ


Lefun: Libunu 12 dharin ves maru! | Mihaaru\nދޮންކޮއްކޮ އާއި ފާތުމާފުޅު: 12 ކުދިން މަރުވި ސަބަބެއް ނޭނގޭ --ފޮޓޯ/އަބްދުﷲ އައުރާފް/މިހާރު\nހއ. ހޯރަފުށިން: މޫސާ ލަތީފު، ފަޒީނާ އަހުމަދު، ނިއުމަތުﷲ އިދުރީސް\n05 ފެބުރުއަރީ 2017 - 06:38 37 comments\nދޮންކޮއްކޮ އާއި ފާތުމާފުޅަށް 12 ކުދިން ލިބުނެވެ. އެކަމަކު އެ ހުރިހާ ކުދިން ވެސް ވަނީ، އޭރު ގޮތް ނޭނގުނު ބައްޔެއް ނުވަތަ ބަލިތަކެއްގައި މަރުވެފަ އެވެ. އެންމެ ހަގު ދަރިފުޅު މީގެ ސާޅީހަކަށް އަހަރު ކުރިން މަރުވި ފަހުން މި ދެމަފިރިންނަށް ކުއްޖަކު ލިބިފަައެއް ނުވެ އެވެ.\nދޮންކޮއްކޮ އާއި ފާތުމާފުޅުގެ ހިނިތުންވުން ފެނިފައި ދިރިއުޅުމަކީ އޭގެ ޒާތުގައި ވެސް ލޯތްބެއްކަން އިހުސާސްކުރެވެ އެވެ. އާއެކެވެ. އެ މީހުންގެ ހަޔާތުގައި ކުރިމަތިވި އެ ހިތްދަތި، އެހެން މީހަކަށް ވިސްނައިގަންނަން ވެސް ނޭނގޭ ހާދިސާތަކާ އެކު ވެސް، އެހާ ގިނަ ދުވަހު އެކުގައި އުޅެވޭނީ ލޯބީގައި ދެގޮތެއް ނެތުމުންނެވެ. އެހެންކަމުން ހޯރަފުށީ މީހުންނަށް ވެސް އެއީ "ނަމޫނާ ދެމަފިރިން"ނެވެ.\nގޮތް ނޭނގޭ މަރުތައް\nޒަވާޖީ ހަޔާތް ފެށީ އޭރު އެހެން ގިނަ މީހުން ވެސް ކަން ކުރާ އުސޫލުތަކުގެ ތެރެއިންނެވެ. ފާތުމާފުޅު އުޅުނު ސަރަަހައްދަށް ދޮންކޮއްކޮ ދިޔަ އެވެ. ލޯބިވެރިޔާ ފެނުނެވެ. ކައިވެނިކުރަން ބޭނުންވި އެވެ. އެ ވާހަކަ ފާތުމާފުޅުގެ ދައްތަ ކައިރީ ބުންޏެވެ. އޭނާ ބުނީ "ފާތުމާ ރުހެންޏާ މައްސަލައެއް ނެތޭ" އެވެ. އެހާ ހިސާބުން ކައިވެނިކޮށް ދެ މީހުން އެކުގައި ހަޔާތުގެ ދަތުރު ފެށި އެވެ. ކުދިން ހޯދައި، އާއިލާ ބޮޑުކުރުމުގެ ހުވަފެންތައް ފިލައިގެންނެއް ނުދެ އެވެ.\nފާތުމާފުޅު ބަލިވެ އިނދެ ވިހަ އެވެ. އެކަމަކު ބަނޑުބޮޑުވާ ކޮންމެ ފަހަރަކު ވެސް އޭގެ ޒާތުގައި ދެމަފިރިންނަށް އެތައް ބުރައެއް ކުރިމަތިވި އެވެ. މައްސަލަ އަކީ ބަލިވެ އިނުމާ އެކު ފާތުމާފުޅު ރޯނާވުމެވެ. ރޭގަނޑު ލޮލަށް ނުފެނުމުން ދިމާވާނެ ބޮޑެތި މައްސަލަތަކެއް ހުންނާނެ އެވެ. އެއް ކަމަކީ، ދުނިޔޭގައި ހުރި ކުއްޖެއްވިއްޔާ އޭނާ ބަލާނެ އެހީތެރިޔަކު ހޯދުމެވެ. ދެމިފިރިން ކިޔައިދިން ވާހަކަތަކުން އެނގުނީ، ފާތުމާފުޅު ބަނޑުބޮޑުވާ އިރު އެ މީހުންގެ ދުނިޔޭގައި ހުރި ދަރިޔަކު ވިއްޔާ ބެލީ ދޮންކޮއްކޮގެ ދައްތަކަމެވެ.\nދެމަފިރިންނަށް ކުދިން ލިބެމުން އައީ ކިހާ ދުރުމިނެއްގައި ކަމެއް ޔަގީނެއް ނޫނެވެ. އެކަމަކު ދޮންކޮއްކޮ ބުނި ގޮތުން ނަމަ "ކޮންމެ އަހަރަކު ވެސް ކުއްޖަކު ލިބެ" އެވެ. އެގޮތުން ދުނިޔޭގެ އަލިކަން ދުށީ ހަ ފިރިހެން ކުދިންނާއި ހަ އަންހެން ކުދިންނެވެ. އެންމެ ކުއްޖެއް ނޫނީ ދެން ހުރިހާ ކުދިން ވެސް މަރުވީ "ޅަފަތުގައި" ކަމަށް އޭނާ ބުނެ އެވެ. އެހެންކަމުން ބޮޑަށް ބެލެވެނީ ގާތުުން ދޭ އުމުރުގައި ކަމެވެ. އޭރުގެ މައުލޫމާތު ކޮންމެވެސް ވަރަކަށް ހުރި ހޯރަފުށީ ބައެއް މީހުން ބުނާ ގޮތުގައި، ދޮންކޮއްކޮގެ ގިނަ ކުދިން މަރުވި ކަމަށް ލަފާކުރެވެނީ އަހަރެއް ނުވަތަ ދެ އަހަރުގަ އެވެ.\nދޮންކޮއްކޮ އާއި އަންހެނުން ފާތުމާފުޅު: ދިރިއުޅުމުގައި ދަސްކުރީ އެކުގައި އުޅެން\nވީ ގޮތެއް ނޭނގެ އެވެ. ސަބަބު އެނގޭނެ މީހަކު ވެސް ރަށަކު ނޫޅެ އެވެ. އޭރު ރާއްޖޭގެ ސިއްހީ ދާއިރާގެ ހާލަތު އޮތީ އެހާ ދަށުގަ އެވެ. ޑޮކްޓަރުންނެއް ނުތިބެ އެވެ. އެހެންކަމުން މި ދެމަފިރިންގެ ކުދިން މަރުވަމުން ދިޔައީ ކޮން ބައްޔެއްގައި ކަން ކަށަވަރު ކުރެވޭނެ ގޮތެއް ނެތެވެ. އެކަމަކު ދޮންކޮއްކޮ ބުނާ ގޮތުގައި ކޮންމެ ކުއްޖަކު ވެސް މަރުވުމުގެ ކުރިން އުކުޅުވަޅު ދުޅަވެ އެވެ.\n"ހުމެއް ނާދޭ. އެތަން [އުކުޅުވަޅު] ދުޅަވަނީ. ދުޅަވެލާފައި މަރުވަނީ،" ދޮންކޮއްކޮ ބުންޏެވެ.\nއެ މައްސަލަ ފާހަގަކުރެވުމުން އޭނާ އެހީތެރިކަން ހޯދީ ރަށުގައި އޭރު ދިވެހިބޭސް ހަދައިއުޅޭ މީހެއްގެ ފަރާތުންނެވެ. ކޮންމެވެސް އެއްޗެއް އުނގުޅާލުމަކީ، އޭރުގެ ހާލަތަށް ބަލާއިރު، އެންމެ އާންމު ފަރުވާ އެވެ. އެކަމަކު އެ އެއްޗެއް އުނގުޅައިގެން ވެސް އެއިން އެއްވެސް ކުއްޖަކު ސަލާމަތެއް ނުކުރެވުނެވެ.\nއެންމެ ގިނަ ދުވަހު ދުނިޔޭގައި ހުރި މުހައްމަދު ފާއިޒަށް ދިމާވީ އަދި މުޅިން އެހެން މައްސަލައެކެވެ.\nމުދިންކަލޭފާނު ހުރީ ހިތާމަވެރި ޚަބަރާ އެކު ގޮނޑުދޮށުގައި\nފާއިޒް ގެންގުޅުނީ ވަރަށް ލޯބިންނެވެ. ގިނަ ކުދިންތަކެއް މަރުވި ފަަހުން، އެތައް ދުއާއަކާއި އޭރުގެ ސަގާފަތުގައި ހިމެނޭ އެތައް ކަމެއްގެ ތެރެއިން، އެ ދަރިފުޅު ފެނުނީ ސިއްހަތު ރަނގަޅު، އެހެން ކުދިންނަށް ވުރެ އުމުރު ދިގު ކުއްޖެއްގެ ގޮތުގަ އެވެ. ބަސްއަހަ އެވެ. ކިޔަމަންތެރި އެވެ. އަބަދު ގޭގައި، މަންމަގެ ބެލުމުގެ ދަށުގައި އުޅެމުން ދިޔަ އެވެ.\n"މީނާ [އަންހެނުން] ކައިރިން ދުރަކަށް ނުދާނެ. ގުރުއާން ކިޔަވައި، ޅެން ބައިތު ކިޔާނެ. ބޭރަކަށް ކުޅިވަރު ކުޅޭކަށް ނުދާނެ. ދޮރުމައްޗަށް ނުކުންނާނީ. [އެހެން] ކުދިންނާ ބައިވެރިވެގެންނެއް ނޫޅޭނެ،" ދޮންކޮއްކޮ ބުންޏެވެ.\nކުޑަކުޑަ ފާއިޒަށް އެ ދެމަފިރިން ދޭނެ ލޯތްބާ މެދު އެއްވެސް ސުވާލެއް ނުއުފެދެ އެވެ. އަޅާލާނެ މިންވަރާ މެދު އެއްވެސް ޝައްކެއް ނެތެވެ. އެކަމަކު ކަންތައް ދިމާވީ އުއްމީދުކުރި ގޮތަކަށް ނޫނެވެ.\nއެއީ ބޮޑު އީދު ދުވަހެވެ. އީދު ނަމާދަށް ފާއިޒު ގެންދާނެކަން ޔަގީނެވެ. އޭރު އޭނާގެ އުމުރުން ހަތް އަހަރެވެ. އީދު ނަމާދަށް ފަހު ގެއަށް އައި ތަނުން ދޮންކޮއްކޮ ކައިރީ މީހަކު ބުނީ "އޮޑި ނުފުރިގެން" އުޅޭ ވާހަކަ އެވެ.\n"ކޮންމެވެސް މީހަކު ބުނެފި ކަލޭ ނުގޮހެއް ނެތޭ މިކަން ވާކަށް. އޭނާ ބުނި އެއްޗެއްގެ މައްޗަށް މީނާ [އަންހެނުން] ކައިރީ ބުނެލާފައި ދިޔައީ،" ދޮންކޮއްކޮގެ ހަނދާންތައް އާކުރަމުން ކިޔައިދިނެވެ.\nއެއީ ރަށާ ކައިރިން މަަސްވެރިކަން ކުރަން ނުކުތް ދަތުރެއް ނޫނެވެ. އޮޑި މިސްރާބު ޖެހީ ނ. އަތޮޅަށެވެ. އެނބުރި ހޯރަފުއްޓަށް އައީ މަހެއްހާ ދުވަސް ފަހުންނެވެ. ދޯނި ފަޅަށް ވަން އިރު ދޮންކޮއްކޮ އަށް ރަށުގެ މުދިންކަލޭފާނު، ރަށުގެ ތުނޑިމަތީ ހުއްޓާ ފެނުނެވެ. ދޯނިން އޭނާ ފޭބުމާ އެކު މުދިންކަލޭފާނު އެ ޚަބަރު ދިނެވެ. "ދަރިފުޅު މަރުވެގެން ވަޅުލައިފި" ކަމެވެ. އެދުވަހުގެ ފަތިސް ނަމާދަށް ފަހު އެވެ. އޭނާ ރަށަށް އައުމުގެ ގަޑިތަކެއް ކުރި އެވެ.\nދޮންކޮއްކޮ އާއި ފާތުމާފުޅުގެ އިންޓަވިއު\nއޭނާ އަށް ގަބޫލެއްނުކުރެވުނެވެ. އޭރު އޭނާ ހީކޮށްގެން ހުރީ ޅަފަތުގައި ދަރިންކޮޅު މަރުވުމުގެ ސިލްސިލާ ނިމުނީ ކަމަށެވެ. އޭނާގެ ހަތް އަހަރުގެ ލޯބި ފާއިޒަށް، އޭގެ ކުރިން އެހެން ކުދިންނަށް ދިމާވި ހާލަތް ކުރިމަތިނުވާނެ ކަމަށެވެ. މުދިންކަލޭފާނުގެ ވާހަކަ އިވުނު ހިސާބުން އޭނާގެ ހަމަ ވިސްނުން ފިލައި ދިޔައީ އެވެ. ކެތްތެރިކަން ވެސް ކޮޅުންލީ އެވެ.\nދޮންކޮއްކޮ މިހާރު ވެސް ހަނދާން އެބަ ހުއްޓެވެ. އެ ޚަބަރާ އެކު ދުވަސްގަނޑެއް ވަންދެން ރަށު ތެރޭގައި އޭނާ އުޅުނީ މޮޔައެއްހެންނެވެ.\nދިރިއުޅުމާ މެދު ދޮންކޮއްކޮގެ ދެމަފިރިން އޭރު ވެސް ހިތުގެ އަޑިން ގަބޫލުކުރަމުން އައި ހަގީގަތާ އެ މީހުން މުޅިން ދުރަކަށް ނުދެ އެވެ؛ ހިތާމައަށް ކެތްކުރުމާއި މާތް ﷲގެ ހަޒުރަތަށް ޝުކުރުކުރުމެވެ. އެ އީމާންތެރިކަން މިފަހަރު ވެސް އޭނާގެ ހަޔާތް ސަލާމަތްކޮށްދިނެވެ. ދައްތަ އާއި އެހެން މީހުންގެ އެހީތެރިކަމާ އެކު އަލުން އަނެއްކާވެސް އާދައިގެ ދިރިއުޅުމެއް ފެށި އެވެ.\n"ގާތްގަނޑަކަށް ދެތިން މަސް ވަންދެން އުޅުނިން އެހެން. އިރާދަކުރެއްވިއްޔާ ބޮލަށް ބޭސްކޮށްލާ ކަންތައް ކޮށްލީމާ މާތް ﷲ ގެ އިރާދަފުޅުން ރަނގަޅުވެއްޖެ،" ދޮންކޮއްކޮ ބުންޏެވެ.\nފާއިޒް މަރުވީ އެހެން ކުދިންނާ ތަފާތުކޮށް ކަމަށް ބެލުމުގެ ފުރުސަތު އެބަ އޮތެވެ. އެއީ އެހެން ދަރިންނަށް ދިމާނުވާ އެހެން ސަބަބެއް އޭރު މުޅި ރަށުތެރެއިން ފެނުމެވެ؛ ފެންބޯ ރޯގާ އެވެ. އޭރު ރަަށު ތެރޭގައި އެ ރޯގާ "ވަރަށް މައްޗަށް އޮތް" ކަމަށް ދޮންކޮއްކޮ ބުނެ އެވެ. މި ބަލީގައި އާދަޔާ ޚިލާފު ގިނައިން ކުޑަކަމުދެވޭ ކަމަށްވެ އެވެ. އެހެންކަމުން ބަލިޖެހޭ ކުދިން އާދަޔާ ޚިލާފު ބޮޑަށް ކަރު ހިއްކައި، ފެންބޮވާ ގޮތްވެ އެވެ. އެކަމަކު ދޮންކޮއްކޮ ބުނި ގޮތުގައި އެ ބަލީގައި ބޯން ޖެހެނީ ކެއްކި ފެނެވެ؛ ފާއިޒަށް ބޮވުނީ އާދައިގެ ފެނެވެ. އޭގެ ސަބަބަކީ، ދޮންކޮއްކޮ ދެކޭ ގޮތުގައި، ފާތުމާފުޅު ބަލިވެއިން ދުވަސްކޮޅަކާ ދިމާވުމުން، ރޭގަނޑު ފާއިޒް އުޅުނު ގޮތް ރޭކާނުލުމެވެ.\nދޮންކޮއްކޮ އާއި ފާތުމާފުޅު އެ މީހުންގެ ގޭގައި ހިނގާލަނީ --ފޮޓޯ/އަބްދުﷲ އައުރާފް/މިހާރު\n"ރޭގަނޑު ވިއްޔާ ރޯނާވެގެން އުޅޭ މީހަކަށް ނޭނގޭނެ އެ ކުއްޖާ ދިޔައީ ކޮން ތަނަކަށް ކަމެއް،" މަންމަ ނިދާފައި އޮއްވާ ފާއިޒް އެކަނި ގޮސް ފެން ބުއީ ކަމަށް ބުނަމުން ދޮންކޮއްކޮ ކިޔައިދިނެވެ.\nއޭނާ ގަބޫލުކުރަނީ ފާއިޒް މަރުވުމުގެ ސަބަބަކީ އެއީ ކަމަށެވެ.\n"ވަރަށް ހިތާމަކުރި. [އަންހެނުން] ވަރަށް ރޯން ވެސް ރުއި އަޅުގަނޑު ކައިރީގައި. އަޅުގަނޑު ބުނަނީ ﷲއޭ ދެއްވީ، ﷲއޭ ގެންދެވީ. ކެތްތެރިވާށޭ، ﷲ ނޫން އެހެން ފަރާތެއް ނެތޭ،" ހުރިހާ ކުދިން މަރުވަމުން ދިޔަ އިރު އަންހެނުންގެ ހާލަތު ހުރީ ކިހިނެއްހޭ ސުވާލުކުރުމުން ދޮންކޮއްކޮ ބުންޏެވެ.\n"މުޖޭ ތުމްސެ ޕިޔާރު ހޯގަޔާ"\nމިހާ ބޮޑު ހިތާމަތަކެއް ކުރިމަތިވި ދެމަފިރިޔަކު ދުނިޔޭގައި އެބަ ހުރި ހެއްޔެވެ؟ ހިއެއްނުވެ އެވެ. އެކަމަކު މިއަދު ވެސް ދޮންކޮއްކޮ އާއި ފާތުމާފުޅަކީ، ފުރަތަމަ ދުވަހެކޭ އެއްގޮތަށް، ނަމޫނާ ލޯބިވެރިންނެވެ. އެ ލޯތްބާ މެދު ސުވާލުކުރުމުން ދޮންކޮއްކޮ ބުނެލީ "މުޖޭ ތުމްސެ ޕިޔާރު ހޯގަޔާ" އެވެ. މާނަ އަކީ "އަހަންނަށް ކަލާ ދެކެ ލޯބިވެވިއްޖެ" އެވެ. އެ ލޯބި ދެމަފިރިންގެ ފަހު ދުވަހާ ހަމަޔަށް ދެމިގެންދާނެކަން ޔަގީނެވެ.\nކައިވެނީގެ ފުރަތަމަ ދުވަހު ވެސް އެކަކު އަނެކަކު ވީ އެކެއްގެ އެހީތެރިޔަކަށެވެ. މަސްވެރިކަން ކުރި އިރު ދޮންކޮއްކޮ ގެންނަ ހުރިހާ މަހެއް ކައްކައި، ހިއްކުމާއި ރިހާކުރު ކެއްކުމުގައި ފާތުމާފުޅު އުޅުނެވެ. މަސްވެރިކަން ހުއްޓާލުމަށް ފަހު ސަރުކާރުގެ އެކި އޮފީސްތަކުގެ މަސައްކަތު މީހަކަށް އުޅުނު އިރު ވެސް ފާތުމާފުޅު ހުންނަނީ އޭނާގެ ކައިރީގައި، ކޮންމެ ކަމަކަށް އެހީތެރިވާށެވެ.\nދެމަފިރިންގެ ގެ ހުރީ ނިސްބަތުން ރަނގަޅު ފެންވަރަކަށް ހަދައި، ކުއްޔަށް ބައެއް ކޮޓަރި ވެސް ދޫކޮށްފަ އެވެ. އެހުރިހާ މަސައްކަތެއްގެ ފަހަތުގައި ހުރީ ފާތުމާފުޅު ކަމަށް ދޮންކޮއްކޮ ބުނަނީ ފަޚުރުވެރިކަމާ އެކުގަ އެވެ.\n"ވަރަށް އުފަލުން މި އުޅެނީ. ކައިބޮއިގެން އަރާމުކޮށް މި އުޅެނީ ސަރުކާރުން ދެއްވާ އެއްޗެއް އަމާނާތްތެރިކަމާ އެކު، އެއިން ބޭކާރު ޚަރަދުނުކޮށް،" އޭނާ ބުންޏެވެ.\nއެކަނި ތިބި މި ދެމަފިރިންނަށް ހެޔޮހިތުން އެހީތެރިވާ ދެ އާއިލާއެއް އުޅެ އެވެ. އެ މީހުންނަށް ކާންދެނީ ޖެހިން ހުރި ގޭގެ އައިމިނަތު ހަސަންފުޅެވެ. ފަސް ކުދިންގެ މަންމަ ބުނި ގޮތުގައި އެއީ އެކަކު އަނެކަކަށް ވަރަށް އަޅާލާ، ވަރަށް އޯގާތެރި ދެމަފިރިންނެވެ.\n"އަޅުގަނޑު ﷲ އަށްޓަކައި، ހަމަ ހެޔޮ ނިޔަތުގައި ކޮށްދޭ ކަމެއް މިއީ،" ދޮންކޮއްކޮގެ ދެމަފިރިންނަށް ވެދޭ އެހީތެރިކަމާ މެދު އައިމިނަތު ބުންޏެވެ.\nދެން ހުރީ އަސްމާ އެވެ. މާލޭގައި 17 އަހަރު ދިރިއުޅުމަށް ފަހު މިދިއަ ޑިސެމްބަރު މަހު އަލުން ހޯރަފުއްޓަށް ބަދަލުވި އަސްމާގެ އެހީތެރިކަން ވެސް އެހާމެ ބޮޑެވެ. ކޮންމެ އަހަރަކު ކަހަލަ ގޮތަކަށް ދޮންކޮއްކޮގެ ދެމަފިރިން މާލެ އަށް ގެންގޮސް، ޑޮކްޓަރަށް ދައްކާ، ބޭސްކުރުމުގެ ހުރިހާ ކަމެއް ކޮށްދެނީ، ތިން ކުދިންގެ މަންމަ، އަސްމާ އެވެ.\nއޭނާ ބުނި ގޮތުގައި ކުޑަކުދިން ދެކެ އެ މީހުން ވަރަށް ލޯބިވެ އެވެ. އޭނާގެ ތިން ކުދިންނަށް ވެސް އެ މީހުން ވަރަށް ހެޔޮކަން ފާހަގަކުރި އެވެ.\n"އަޅުގަނޑަށް ފެނުނު ވަރަށް ލޯބި، ވަރަށް އޯގާތެރި ބަައެއް އެއީ،" އަސްމާ ބުންޏެވެ.\n"މި ރަށުގެ ނަމޫނާ ބަޔަކަށް ވާނެ އެ ދެމަފިރިން."\nދޮންކޮއްކޮ އާއި ފާތުމާފުޅު، އެ މީހުންނަށް އެހީތެރިވެދޭ އަސްމާގެ ދޮށީ އަންހެން ދަރިފުޅާ އެކު 2007 ގައި ނެގި ފޮޓޯއެއް\nދޮންކޮއްކޮގެ ދެމަފިރިންގެ އެންމެ ބޮޑު އުއްމީދަކީ، އަދި މިހާރު ވެސް އިންތިޒާރުކުރަމުން އަންނަނީ، ހައްޖުގެ މަތިވެރި އަޅުކަން ކުރެވޭނެ ދުވަހަކަށެވެ. އެކަމަކު އެވަރަށް އަދި ލާރިއެއް ހަމައެއް ނުވެ އެވެ. އެ ފައިސާ ހަމަވާ އިރަށް ގާތް މީހަކު އެ މީހުންގެ އެހީތެރިޔަކަށް ދާނެކަމުގެ އުއްމީދު ވެސް އެބަ އޮތެވެ.\nމިހާރުގެ ޒުވާނުންނަށް ދޭނެ ނަސޭހަތަކީ ކޮބައިތޯ އެހުމުން ދޮންކޮއްކޮ ބުންޏެވެ: "ތިހެން އުޅެމުން ގޮސް މީހަކާ އިނިއްޔާ ރަނގަޅަށް އުޅެވޭތޯ ބަލާށޭ. ގޭގައި އަމިއްލަ ދިރިއުޅުމެއް އުޅެވޭތޯ ބަލާށޭ. ވަރިކޮށްލާފައި ނޫޅޭށޭ، އެއީ ހަޑިހުތުރު ކަންތައްތަކޭ."\nވަރަށް ރަނގަޅު ވާހަކައެކެވެ. މި ދެމަފިރިންގެ ހަޔާތުން އެ ދައްކައިދެނީ، ކިތައްމެ ބޮޑު ހިތާމައެއް، ސިލްސިލާކޮށް ދިމާވިޔަސް، ދެ މީހުން އެކުގައި ބައިވެރިވެގެން އުޅުމެވެ. ދެ މީހުން އެކަކު އަނެކަކަށް ހިތްވަރުދިނުމެވެ. ދެ މީހުން ދޫނުކޮށްލުމެވެ. ޝުކުރުވެރިވުމާއި ކެތްތެރިވުމެވެ.\nއިތުރު ލިޔުންތައް ކުޑަކުދިން ތާރީހް މަސްވެރިކަން ހއ. ހޯރަފުށި މަރު ލެފުން


ގުޅިފައިވާ ސިޔާސީ ޕާޓީތަކުގެ ރިޔާސީ ކެންޑިޑޭޓް ބ.އަތޮޅަށް ފުރާވަޑައިގަންނަވައިފި – Maldivian Democratic Party\nގުޅިފައިވާ ސިޔާސީ ޕާޓީތަކުގެ ރިޔާސީ ކެންޑިޑޭޓް ބ.އަތޮޅަށް ފުރާވަޑައިގަންނަވައިފި\nގުޅިފައިވާ ޕާޓީތަކުގެ ރިޔާސީ ކެންޑިޑޭޓް އޮނަރަބަލް އިބްރާހިމް މުޙައްމަދު ޞާލިޙް (އިބޫ ޞާލިޙް) ބ އަތޮޅަށް ފުރާވަޑައިގެންފިއެވެ. އެމަނިކުފާނުގެ މި ދަތުރުފުޅުގައި ބ.އަތޮޅުގެ އެކިއެކި ރަށްތަކަށް ވަޑައިގެން، ރައްޔިތުންނާއި ބައްދަލުކުރެއްވުމާއި، ކެމްޕޭން ޖަގަހަތައް ހުޅުވައިދެއްވުމާއި ރަށްތަކުގައި އިންތިޒާމްކޮށްފައިވާ އެހެނިހެން ޙަރަކާތްތަކުގައި ބައިވެރިވެވަޑައިގަންނަވާނެއެވެ.\nމިދަތުރުފުޅުގައި އެންމެ ފުރަތަމަ ވަޑައިގެންނެވުމަށް ހަމަޖެހިފައިވަނީ ބ އަތޮޅު ގޮއިދޫއަށެވެ. މިއަދު މެންދުރު ފަހުގެ ވަގުތެއްގައި އިބޫ ޞާލިޙް ތުޅާދޫއަށް ވަޑައިގަންނަވާނެއެވެ. ގުޅިފައިވާ ސިޔާސީ ޕާޓީތަކުން ތުޅާދޫގައި މިރޭ ބޭއްވުމަށް ހަމަޖެހިފައިވާ ކެމްޕޭނު ޖަލްސާގައި އިބޫ ޞާލިޙް ވާހަކަފުޅު ދައްކަވާނެއެވެ.\nގުޅިފައިވާ ސިޔާސީ ޕާޓީތަކުގެ އިސްވެރިންނާއި އިބޫ ޞާލިޙް 29 ޖުލައިވާ އާދިއްތަ ދުވަސްވެސް ހޭދަކުރައްވާނީ ބ.އަތޮޅުގެ އެކި ރަށްރަށުގައި ކެމްޕޭންގެ ޙަރަކާތްތަކުގައެވެ. ބ އަތޮޅު ކެމްޕޭނު ދަތުރުފުޅު ނިންމަވާލެއްވުމަށްފަހު އެނބުރި މާލެ ވަޑައިގަތުމަށް ހަމަޖެހިފައިވަނީ ހޯމަ ދުވަހުގެ ވަގުތެއްގައެވެ.\nގުޅިފައިވާ ޕާޓީތަކުގެ ރިޔާސީ ކެންޑިޑޭޓުގެ މިކެމްޕޭނު ދަތުރުފުޅުގައި ގުޅިފައިވާ ޕާޓީތަކުގެ އިސްވެރިންނާއި، ޙަރަކާތްތެރިން ބައިވެރިވަޑައިގަންނަވާނެއެވެ.


ކެޑެމޫލެފަރޮ ހިމާޔަތް ކުރަންޖެހޭ – Issey for Mayor\nތިމާވެށި / ކެޑެމޫލެފަރޮ ހިމާޔަތް ކުރަންޖެހޭ\n(2) .އެންމެފުރަތަމަ ކެޑެމޫލެ ފަރު ބަލާލަން ފުރުސަތު ލިބުނީ ގްރޭޑް ހައެއް ގައި އުޅުނުއިރުއެވެ. ރީތިފޮތިގަނޑެއް ހަދިޔާއަކަށް ލިބިގެން ފެޝަން ގަމީހެއް ފައްސަން ދިޔައީ ރާޑޯ ޓެއިލާސް އަށެވެ. މިންނަގާ ނިމުމުން ދޫނޑިގަމު ދެތިން ރައްޓެއްސަކާއިއެކު ބައިސްކަލްގައި “ކެޑެމޫލެ ފަރޮ” ފެނޭތޯ ގަސްތަކުގެ ތެރެއިން ދުއްވާފަގޮސް ނިކުމެވުނީ ހީވާގޮތުން މިހާރު ރޯޔަލް ރެސްޓޯރެންޓު ހުރި ހިސާބަށެވެ. ފަރަށް އިޝާރާތްކޮތް އަހަރެމެންގެ އެއް ގައިޑު ބުނީ “މިތަނި އޮޕޮސިޓަހަސް ރަޅޮ އެންނެން”. ތެދެކެވެ. ބޮޑެތިރާޅުތައް ދާކަށް ވަކިދިމާލެއްނެތި ނަގަމުން ދިޔައެވެ. ކަނާތުން ވާތަށެވެ. ވާތުން ކަނާތަށެވެ. ބޭރުން އެއްގަމަށެވެ. ކައިރިން ދުރަށެވެ. އަހަންނަށް ކުރިން ފެނިފައިހުރީ ބޭރުން އެއްގަމަށް ރާޅު އަންނަތަނެވެ. އެހެންކަމުން ކުރިމަތީގައި އޮތީ ބޮޑުވެގެންވާ އަޖާއިބެއް ކަހަލަ ތަނެކެވެ.\n(3) މިފަރާއިބެހޭގޮތުން ދިރާސާތަކެއް ކުރެވިފައިނެތަސް މިފަރުގެ މުހިއްމުކަން ކޮންމެ ދުވަހުކަވެސް ދަނީ ފެންނަމުންނެވެ. އެއްވެސް ހަމައެއްނެތްތަނެއްގެ ގޮތޮގައި ފެންނަމުން މިދިޔަ “ކެޑެމޫލެ ފަރަކީ” ފުވައްމުލަކަށް ކިހާ މުހިންމު ތަނެއްބާއެވެ.\n(4) ފުވައްމުލަކަކީ ރަށާއި ވަރަށް ކައިރިން ކަނޑުމަސްވެރިކަން ކުރާ ރަށެކެވެ. ރަށުގެ އެއްމޭލް ދެމޭލް ބޭރުންވެސް ކަނޑުމަހާއި ކަންނެލި ބާނާ ރަށެކެވެ. މިއީ މަސްވެރިންނަށާއި ރަށުގެ ހުރިހާ އެންމެނަށްވެސް ލިބިފައިވާ ފަސޭހަކަމެކެވެ. ނަސީބެކެވެ. ނިއުމަތެކެވެ. ފުވައްމުލަކަކީ މާސިންގާ ކަނޑު މެދުގައި އޮތް ރަށަކަށް ވުމުގެ އިތުރުން ރަށާއި ގުޅިގެން ފުން ފަރެއް ނޫނީ ތިލައެއް އޮތުމަކީ މީގެ ވަރަށް ބޮޑު ސަބަބެކެވެ. އެފަރަކީ ގުދުރަތީ އޮއިވާލި ކަނދުފައްޗެކެވެ. ފަރުދެ ދިރުމަކީ އެހިސާބުގެ މަސްވެރިކަން ރަނގަޅުވުމުގެ އެންމެބޮޑު އަސްލެވެ.\n(5) ފުވައްމުލަކުގެ ކަނޑުއަޑީގެ ރީތިކަމަކީ ފީނާމީހުން ބަލާހިތްވާ ރާއްޖޭގެ އެހެންތަންތަނާއި ތަފާތު ރީތިކަމެއް ވާ ތަނެކެވެ. ހާއްސަކޮށް ކެޑެމޫލެފަރު ފާހަނގަކޮށްލެވެއެވެ. ފަރުގެ މުރަކައިގެ އިތުރުން މުޅިދުނިޔޭގައިވެސް މަދުން ފެންނަ ވައްތަރުގެ މިޔަރެއް ކަމުގައިވާ “ނަގުލް މޭރެ” (ތްރެޝާ ޝާކް / ކަނޑި މިޔަރު) ފެންނަ ހިސާބެކެވެ. މާކަނޑުގައި އުޅޭ މި މިޔަރު އާންމުކޮށް ފެންނަނީ މާކަނޑުގައި ހުންނަ ތިލަތައް ކައިރިންނެވެ. އެގޮތުން ފުވައްމުލަކު މި ފަރަކީ ކަނޑު މެދުގައިވާ ތިލައެކެވެ. މީގެ އިތުރުން “ސަންފިޝް”، “ބީޑިބޮލް މޭރެ” (ހެމާހެޑް ޝާކް) އަދި މަޑި (މަންތާ ރޭ) އަކީވެސް ކެޑެމޫލެ ފަރުން ފެންނަ، ފީނާމީހުން ބަލާހިތްވާ ޒާތުގެ އެއްޗެއްސެވެ.\n(6) މިގޮތަށް މިކަންއޮތަސް މިފަރަކީ އެއާއި ދޭތެރޭ އަހަރެމެން މާބޮޑަށް ވިސްނާ ތަނެއް ނޫނެވެ. އެފަރުގެ މުހިންމުކަން އަހަރެމެންނަށް އެހާބޮޑަކަށް ވިސްނިފައެއް ނެތެވެ. ފަރަކީ ހިމާޔަތް ކުރަންޖެހޭ ތަނެއްގެ ގޮތުގައި އަހަރެމެންނަކަށް ސިފަކުރެވިފައެއް އަދި ނެތެވެ.\n(7) ފަރަށް ލިބެމުންދާ ގެއްލުންތަކާއި ދޭތެރޭ ވިސްނަން ޖެހެއެވެ. ދާދިފަހުން އެފަރަށް އެރި އާގުބޯޓުގެ ސަބަބުންވެސް ފަރަށް ބޮޑެތި ގެއްލުންތަކެއް ވާނެކަމަށް ބެލެވެއެވެ. އަދި ހަމައެހެންމެ ފަރަށް ނަގިލި ލުމަކީވެސް ފަރުގެ ދިރުމަށް ގެއްލުންލިބޭނެ ކަމެކެވެ. މީގެ އިތުރުން ގޭގެއިން ގޮނޑުދޮށަށް އުކާލަމުންދާ ކުނި އަދި ހާއްސަކޮށް ޕްލާސްޓިކު ކޮތަޅުތަކަކީ އޭގެ ސަބަބުން ފަރަށް ގެއްލުންވާނެ އެއްޗެއްސެވެ.\n(8) ފަރުތަކަށް ގެއްލުންލިބޭ އެންމެ ބޮޑު އެއްކަމަކީ ނަރުދަމާ ނިޒާމުން ބޭރުވާ ފެނާއި ނަޖިހުގެ ސަބަބުން ފަރުގެ ދިރުން ނެތިގެން ދިއުމެވެ. އޭގައި ހިމެނޭ ފެން، ޖަރާސީމާއި ފަނިފަކުސަ، ކެމިކަލް އަދި ކަނޑުގެ ދިރުމާއި ނުގުޅޭ މާއްދާތަކުން ފަރަށް އިއާދަ ނުކުރެވޭވަރުގެ ގެއްލުންވުން ވަރަށް ގާތެވެ. އަދިހަމައެހެންމެ އޭގައި ހިމެނޭ “ކުނޑި” (ސެޑިމެންޓު) ފަރުމައްޗަށް އެޅުމަކީވެސް ފަރުގެ ދިރުމަށް އަސަރުކުރާނެ ކަމެކެވެ. އެހެންކަމުން ރަށުގެ ނަރުދަމާ އަޅާއިރު މިކަމަށް ވަރަށް ފުންކޮށް ވިސްނާ ވީހާވެސް ރައްކާތެރިގޮތަކަށް އެނިޒާމު ފަރުމާކުރަން ޖެހެއެވެ.\n(9) ތަރައްގީއަކީ ގުދުރަތީ ރީތިކަމާއި ވަސީލަތްތައް ނެތިކޮށްލުމެއް ނޫނެވެ. ގަސްތައް ކަނޑާ ތިރިކުރުމެއް ނޫނެވެ. ފަޅުތަކާއި ފަރުތައް ހަލާކުކޮށް ހިއްކުމެއް ނޫނެވެ. އަނެއް މާލެއަށް ހެދުމެއްވެސް ނޫނެވެ.\n(10) އަހަރެމްނަނަށް ލިބިފައިވާ ކެޑެމޫލެ ފަރަކީ ވަރަށްބޮޑު ގުދުރަތީ މުއްސަނދި ކަމެކެވެ. މަސްވެރިކަމަށެވެ. ރަށުގެ ރީތި ކަމަށެވެ. ފަތުރުވެރި ކަމަށެވެ. ފުވައްމުލަކަކީ ކައިރީގައި އެހެން ފަޅެއް ނުވަތަ ފަރެއްވެސް ވާރަށެއް ނޫނެވެ. އަހަރެމެންނަށް ލިބިފައިވާ ހަމައެކަނި ފަރުގެ ބޭނުންތެރިކަމާއި މުހިއްމުކަމާއި ދޭތެރޭ އަހަރެމެން ހޭލުންތެރިވާން އެބަޖެހެއެވެ. ހޭލުންތެރިކުރުވަން އެބަޖެހެއެވެ. އެފަރު ހިމާޔަތްކުރުރަން ކަންތަތްތަކެއް ކުރަން އެބަ ޖެހެއެވެ.\nއެކްސްޕޯޓް އިމްޕޯޓް ގާނޫނު އިސްލާހު ކުރާއިރު ކުރެވިދާނެ ބައެއް މުހިންމު ކަންތައްތައް (557)


Operation Ehge Medhutherein Doctor Aku Court Ge Adu Ehumakah Online Koh Baiverivi Massalaeh - Vaguthu\nއޮޕަރޭޝަނެއްގެ މެދުތެރެއިން އެމެރިކާގެ ޑޮކްޓަރަކު ކޯޓުގައި ކުރިއަށްދިޔަ އޮންލައިން އަޑުއެހުމަކަށް އެރި މައްސަލަ ބަލަން ފަށައިފިއެވެ.\nއެމެރިކާގެ ކެލިފޯނިއާގެ މެޑިކަލް ބޯޑުން ބުނެފައިވަނީ އޮޕަރޭޝަނެއްގެ މެދުތެރެއިން ޑޮކްޓަރަކު އޮންލައިން ބައްދަލުވުމަކަށް އެރި މައްސަލަ ސީރިއަސް މައްސަލައެއްގެ ގޮތުގައި ބަލަމުން އަންނަ ކަމަށެވެ. އޭނާގެ އެ އަޑުއެހުމަކީ ވެހިކަލް ޖޫރިމަނާ އަކާއި ގުޅިގެން ބޭއްވި އަޑުއެހުމެއް ކަމަށް ވެއެވެ.\nމީޑިއާތަކުން ރިޕޯޓް ކޮށްފައިވާ ގޮތުގައި ޑރ. ސްކޮޓް ގްރީން ނަމަކަށް ކިޔާ އެޑޮކްޓަރުގެ އަޑު އެހުން އޮންލައިންކޮށް ކުރިއަށް ގެންދިއުމަށް ހަމަ ޖެހިފައިވަނީ ކޮވިޑް-19ގެ ސަބަބުންނެވެ. އެހެން ކަމުން އޭނާ އެ އަޑުއެހުމަށް އެރިއިރު ހުރީ އޮޕަރޭޝަން ކުރުމަށް އަޅާ ހެދުން އަޅައިގެން އޮޕަރޭޝަން ކުރާ ކޮޓަރީގައެވެ.\nއަޑުއެހުން ކުރިއަށް ދިޔަ ވަގުތު ބަލި މީހާގެ ހަށިގަނޑާއި ގުޅާފައިވާ ބައެއް މެޝިންތަކުގެ އަޑުވެސް ވީޑިއޯތަކުން އިވޭ ކަމަށް ރިޕޯޓްތަކުން ބުނެއެވެ.\nއެ ވީޑީއޯއިން ކޯޓު އޮފިސަރު އޭނާ ކައިރިން އަޑުއެހުމަށް ތައްޔާރުތޯ އެހުމުން ބުނެފައިވަނީ އޮޕަރޭޝަން ކޮޓަރީގައި އޭނާ ހުރި ކަމަށެވެ. އެހެން ނަމަވެސް އެ އަޑުއެހުން ކުރިއަށް ގެންދެވޭނެ ކަމަށް އޭނާ ވަނީ ބުނެފައެވެ.\nއެ އަޑުއެހުމަކީ އާންމުންނަށް ހުޅުވާލައިގެން ބޭއްވި އަޑުއެހުމެކެވެ. އަޑުއެހުން އޮންލައިން ކޮށްފައިވަނީ ޓްރެފިކް ވަޔޮލޭޝަން މައްސަލައެއް ކަމުން އާންމުންނަށް އޭގެން ވާނުވާ އަންގަން ވެގެންނެވެ. އެހެން ނަމަވެސް އަޑުއެހުން ކުރިއަށްދިޔަ ވަގުތު އޭނާ އޮޕަރޭޝަން ކުރިއަށް ގެންދިޔަ ކަން ވަނީ އެނގިފައެވެ.\nމެޑިކަލް ބޯޑުން ބުނެފައިވަނީ ޑޮކްޓަރުންގެ އަމަލު ހުންނަން ޖެހެނީ އެގޮތަށް ނޫން ކަމަށާއި ބަލި މީހާއާއި އަށް އަޅާލުމުގައި ވަކި މިންގަނޑެއް ޑޮކްޓަރުން ގެންގުޅުން ޖެހޭ ކަމަށެވެ.


Azim badhalu vejje, vidhaalhuvee hallakee barulamaanee kamah\nއާޒިމް ބަދަލުވެއްޖެ، ވިދާޅުވީ ހައްލަކީ ބަރުލަމާނީ ކަމަށް\nހައްލަކީ ބަރުލަމާނީ ނިޒާމު ކަމަށް ވިދާޅުވެ ތާއީދު ކުރައްވަނީ އެ ނިޒާމަށް ކަމަށް އެމްޑީޕީގެ ޕީޖީ ލީޑަރު އަލީ އާޒިމް ވިދާޅުވެއްޖެ އެވެ.\nއާޒިމް މިހެން ވިދާޅުވެފައިވަނީ ދެހާސްއަށާރަވަނަ އަހަރުގެ ރިޔާސީ އިންތިހާބުގައި އެމްޑީޕީން އެކުލަވާލި މެނިފެސްޓޯގައި ގާނޫނު އަސާސީއަށް ބަދަލު ގެނެސް ބަރުލަމާނީ ނިޒާމަކަށް ވެރިކަމުގެ ނިޒާމު ފުރޮޅާލުމަށް ރަައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވެވަޑައިގެންފައިވާ ކަމަށް ބުނާ ވައުދު ފުއްދެވުމަަށް ބާރުއެޅުމުގެ ގޮތުން ރައީސް ނަޝީދަށް ވަފާތެރި މެންބަރުން ޕެޓިޝަނެއް ހަދަމުންދާ ދަނޑިވަޅުގައެވެ.\nރައީސް ނަޝީދުގެ ވަފާތެރި މެންބަރެއްގެ ގޮތުގައި ހުންނެވުމަށް ފަހު މި ފަހުން އަލީ އާޒިމް ފާހަގަކުރެވުނީ ރައީސް ސޯލިހަށް ވަފާތެރި މެންބަރެއްގެ ގޮތުގައެވެ. ރައީސްގެ ކެބިނެޓް މިނިސްޓަރުންނާއި ގުޅޭގޮތުން މީގެ ކުރީން އާޒިމް ދެއްކެވި ވާހަކަތަކުގެ ރާގުވެސް ބަދަލު ކުރައްވާ ވާހަކަ ދެއްކެވިއެވެ.\nމިރޭ އާޒިމް ކުރެއްވި ޓްވީޓެއްގައި ވިދާޅުވީ "މަނަވަރު ފެތޭއިރުވެސް ބެރުޖަހަޖަހާ ތިބި މީހުން ތިބީ ބެރުޖަހަޖަހާ" ކަމަށެވެ. އަދި "ކެޕްޓަން ބަހަނާ ނުދައްކާ ހުންނާނީ ބާ" މިހެން ލިޔުއްވާ ސުވާލު ކުރައްވާފައިވެއެވެ. އޭގެ ފަހުން ލިޔުއްވާފައި ވަނީ ހައްލަކީ ބަރުލަމާނީ ކަމަށެވެ.\nރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު އަލީ އާޒިމް + ބަރުލަމާނީ ނިޒާމް\nއެމްޑީޕީގެ ޕީޖީ ލީޑަރަކަށް އަސްލަމް


Kureege Loabi Veriyaage Vaahaka Evarah Nudhahkaa!\nކުރީގެ ލޯބިވެރިޔާގެ ވާހަކަ މާގިނައިން ނުދައްކާ!\nހަޔާތުގެ ބައިވެރިޔާ ކައިރީ ކުރީގެ ލޯބިވެރިޔާގެ ވާހަކަ ނުދައްކަންވީ 03 ސަބަބު\n21 ޑިސެމްބަރ 2021 - 19:24:10\nތިމާގެ ހަޔާތުގެ ބައިވެރިޔާ ކައިރީ އަބަދުހެން ކުރީގެ ލޯބިވެރިޔާގެ ވާހަކަ ދެއްކުމަކީ ބައެއް ފަރާތްތަކުން ކުރަމުން އަންނަ ކަމެކެވެ.\nއަހަރެންގެ ކުރީގެ ލޯބިވެރިޔާ ދުވަހަކުވެސް މިކަން ކޮށްފައެއް ނުވޭ. އަހަރެންގެ ކުރީގެ ލޯބިވެރިޔާ ވެސް އެކަން ކުރަމުން އައި ގޮތަށް. މިފަދަ ބަސްތަކަކީ ބޭއިހްތިޔާރުގައި ނަމަވެސް ބައެއް ފަހަރު ކުރެވެމުން އަންނަ ކަންކަމެވެ.\nއަދި ބައެއް ފަހަރު މިކަހަލަ ވާހަކަތައް ދެއްކުމުގެ ސަބަބުން ބައިވެރިޔާ އެކަމާއި މެދު ނުރުހުންވެ ބައެއް ހާލަތުގައި އަރާރުންވާން ޖެހޭ ފަހަރުތައްވެސް އާދެއެވެ. ބައިވެރިޔާގެ ކުރިމަތީގައި އަހަރެމެންގެ ކުރީގެ ވާހަކަ ދެއްކުމުގައި އަހަރެމެންގެ ތެރެއިން ގިނަ ބަޔަކަށް އެއްވެސް މައްސަލައެއް ނުފެނުނު ނަމަވެސް މިކަމަކީ ބައިވެރިޔާ އެހާ ގަޔާވާ ކަމެއް ނޫނެވެ.\nމީގެ މާނައަކީ ތިބާގެ ކުރީގެ ގުޅުންތައް މުޅިން ސިއްރުކުރުން ނޫން ނަމަވެސް ތަކުރާރުކޮށް އެގުޅުންތަކާއިމެދު މަޝްވަރާކުރުމަކީ ކޮށްގެންވާނެ ކަމެއް ނޫނެވެ. ކީއްވެގެންތޯ ސުވާލުކޮށްފިނަމަ ތިރީގައި މިވަނީ3ސަބަބެކެވެ.\nއޭގެ ސަބަބުން ބައިވެރިޔާ އަށް ނުތަނަވަސްކަން އިހުސާސް ވެދާނެ\nފަހަރެއްގައި ވެސް ކުރީގެ ގުޅުންތަކުގެ ވާހަކަ ދެއްކުމަކީ މާ ބޮޑު މައްސަލައެއް ނޫނެވެ. ނަމަވެސް ތިބާގެ ކުރީގެ ބައިވެރިޔާ ކުރަން ބޭނުންވާ ކަންތައްތަކާއި އޭރު އުޅުނު ގޮތުގެ ވާހަކަ އަބަދު ދައްކާނަމަ ކޮންމެވެސް ވަރެއްގެ ނުތަނަވަސްކަމެއް އިހުސާސް ކުރެވޭނެއެވެ. އެ ވާހަކަ ނުދެއްކިޔަސް، ރައްކާތެރި ސަފުގައި އޮތުމަކީ އަބަދުވެސް ރަނގަޅު އޮޕްޝަނެކެވެ. ތިބާގެ ކުރީގެ ގުޅުންތައް ދިޔައީ ކިހިނެއްތޯ ވާހަކަ ދެއްކުމުގެ ބަދަލުގައި، ތިބާގެ މިހާރުގެ ގުޅުން ބަދަހި ކުރުމަށް ކުރެވިދާނެ ކަންތައްތަކަށް ފޯކަސް ކުރާށެވެ.\nއޭގެ ސަބަބުން މިހާރު އޮތް ގުޅުމަށް ގެއްލުން ވެދާނެ\nކުރީގެ ގުޅުންތަކުގެ ވާހަކަ އަބަދު ކިޔައިދޭނަމަ އޭގެ ސަބަބުން ހީކުރާ ވަރަށް ވުރެ ބޮޑަށް މިހާރުގެ ގުޅުމަށް ގެއްލުން ވެދާނެ އެވެ. ތިބާގެ ބައިވެރިޔާއަށް ހަސަދަވެރިކަން އިހްސާސް ވެދާނެއެވެ. އެކަމުގެ ސަބަބުން ތިމާ އުޅޭ ނޫޅޭ ގޮތް ބަލާ ތިމާއަށް ފަހަރެއްގައި ފާރަލާން ފަށާ ހިސާބަށްވެސް ކަންކަން ގޮސްދާނެއެވެ. އެހެން ކަމުން މިކަމުން ސަލާމަތް ވުމަކީ ބުއްދިވެރި ކަމެކެވެ.\nދެމީހުން ދޭތެރޭ އަޅާ ކިޔާ ކަމުގެ އިހުސާސް ކުރެވިދާނެ\nމާ ގިނައިން ކުރީގެ ބައިވެރިޔާގެ ވާހަކަ ދައްކާނަމަ ކުރީގެ ބައިވެރިޔާ އާއި އަޅާ ކިޔާ ކަމުގެ އިހުސާސް ބައިވެރިޔާއަށް ކުރެވިދާނެއެވެ. މިކަމުގެ ސަބަބުން މިހާރުގެ ބައިވެރިޔާ އާއި ގުޅުން ހީނަރުވާ ހިސާބަށް ފަހަރެއްގައި ކަންކަން ހިނގައި ދާނެއެވެ. ވީމާ މިފަދަ ކަންކަމުން ސަލާމަތްވެ ހުރުމަށް ބައިވެރިޔާއާއި އެކު ކުރީގެ ގުޅުންތަކުގެ ވާހަކަ ދެއްކުން ހުއްޓާލާށެވެ.\nކުރީގެ ބައިވެރިޔާގެ ވާހަކަ ދެއްކުމަކީ، އެންމެ އެދެވިގެންވާ ގޮތް ނޫން ނަމަވެސް ދައްކަން ކޮންމެހެންޖެހޭ ވާހައެއް ދެއްކެން ވާނެއެވެ. އެހެން ނޫންނަމަ ބައިވެރިޔާއަށް އެހެން މީހެއްގެ ފަރާތުން އެކަންތައް އެނގި މަސްލަހަތު ގެއްލިދާނެއެވެ.


ކުރީގެ ކްރިމިނަލް ކޯޓުގެ އިސް ގާޟީ އަދި މިހާރު ޖުވެނައިލް ކޯޓުގެ ގާޟީ އަލްއުސްތާޛު ޢަބްދުލްބާރީ ޔޫސުފް މަގާމުން ވަކިކުރުމަށް ރައްޔިތުންގެ މަޖިލީހަށް ފޮނުވާފައިވާ މައްސަލަ ދިރާސާ ކުރަން މިޖިލީހުގެ ކޮމިޓީއަށް މިއަދު ފޮނުވައިފިއެވެ.\nމިއަދު އޮތް 2020 ވަނަ އަހަރުގެ ތިންވަނަ ދައުރުގެ 19 ވަނަ ޖަލްސާ ފައްޓަވައިދެއްވަމުން، މަޖިލީހުގެ ރައީސްގެ މޭޒުން ހުށަހަޅާ ކަންކަމުގެ ތެރޭގައި އެ މައްސަލަ ވަނީ މަޖިލީހަށް ހުށަހަޅާފައެވެ. މަޖިލިސް ރައީސް މުހައްމަދު ނަޝީދު ވިދާޅުވި ގޮތުގައި، އެ މައްސަލަ ދިރާސާ ކުރުމަށް ވަނީ ޖުޑީޝަރީ ކޮމިޓީއަށް ފޮނުވާފައެވެ.\nގާޟީ ބާރީ މަގާމުން ވަކިކުރުމަށް ހުށަހެޅުމަށް ނިންމާފައިވަނީ2މައްސަލައަކާއި ގުޅިގެންނެވެ. އެއީ އެމްއެމްޕީއާރްސީ ފައިސާއިން މަންފާ ހޯދާފައިވާކަމަށް ބުނެ ޖޭއެސްސީއަށް ހުށަހެޅުނު މައްސަލައަކާއި މެއި 2014 އިން ފެބްރުއަރީ 2018 އަށް ވިޔަފާރީގެ ތެރޭގައި ހަރަކާތްތެރިވެ، އެ ވިޔަފާރިން ލިބުނު މަންފާ ޖޭއެސްސީއަށް ހުށަހެޅި އެސެޓް ޑިކްލަރޭޝަން ފޯމުތަކުގައި ބަޔާންކޮށްފައިނުވާތީ ތަހުގީގުކުރެވުނު މައްސަލައަކެވެ.\nގާޟީ ބާރީ ވަކިކުރުމަށް މަޖިލީހަށް ހުށަހަޅަން ނިންމިއިރު، އޭނާ ހުރީ މިހާރުވެސް ސަސްޕެންޝަނުގައެވެ. ގިނަ ފަނޑިޔާރުންގެ މައްސަލަތައް ޖޭއެސްސީއިން ބެލުމަށްފަހު ފިޔަވަޅު އެޅުމަށް މަޖިލީހަށް ފޮނުވާއިރު، އޭގެ ތެރެއިން ގިނަ ފަނޑިޔާރުން އަމިއްލަފުޅަށް އިސްތިއުފާދެއްވައެވެ.\nމަޖިލީސް ޖޭއެސްސީ އެމްއެމްޕީއާރްސީ ކްރިމިނަލް ކޯޓު ޖުވެނައިލް ކޯޓު\nAugust 04, 2019 11:45:10\nOctober 08, 2020 14:06:00\nގާޒީ އިބްރާހިމް ޢަލީ މަޤާމުން ވަކިކުރުމަށް މަޖިލީހަށް ހުށަހަޅަނީ


މާލޭގެ ހަތަރު ގެއެއް ބަލައިފާސްކޮށް މަސްތުވާތަކެތި ހޯދައި ބަޔަކު ހައްޔަރުކޮށްފި\nއާދިއްތަ ،31 ޑިސެމްބަރ 2017 / 21:31\nޑްރަގް އެންފޯސްމަންޓް ޑިޕާޓްމަންޓުން ހިންގި އޮޕަރޭޝަނެއްގައި މާލޭގެ ހަތަރު ގެއެއް ބަލައިފާސްކޮށް މަސްތުވާތަކެތި ހޯދައި 13 މީހަކު ހައްޔަރުކޮށްފިއެވެ. މާލޭގައި ފުޅާދާއިރާއެއްގައި މަސްތުވާތަކެތީގެ ވިޔަފާރިކުރާކަމަށް ފުލުހުންނަށް ލިބުނު މަޢުލޫމާތަކާ ގުޅިގެން ހިންގި އޮޕަރޭޝަނުގައި ހައްޔަރުކޮށްފައިވަނީ 17 އަހަރާއި 39 އަހަރާ ދެމެދުގެ ފިރިހެނުުންނެވެ. ޑިސެމްބަރު މަހުގެ 30 ވަނަ ދުވަހުގެރޭ ހިންގި މި އޮޕަރޭޝަނުގައި ކޯޓު … ތަފްސީލް\nފުލުހުންނަށް އަމާޒުކޮށްގެން ޕޮލިސް އެކަޑަމީން ދ. ވާނީގައި ހިންގި 40 ވަނަ ޕަބްލިކް އޯޑަރ ޓްރެއިނިންގ ކޯސް ނިންމައި ބައިވެރިންނަށް ހަނދާނީލިޔުން ދީފިއެވެ. ޑިސެމްބަރު މަހުގެ 26 ވަނަ ދުވަހު ދ. ވާނީގައި ބޭއްވި ރަސްމިއްޔާތު ޝަރަފްވެރިކޮށްދެއްވައި ބައިވެރިންނަށް ހަނދާނީ ލިޔުން ބައްސަވާ ދެއްވީ ޑެޕިއުޓީ ކޮމިޝަނަރ އޮފް ޕޮލިސް (ރިޓަޔާޑް) އަބްދުއްޝުކޫރު އަބްދުﷲ އެވެ. ދ. … ތަފްސީލް\nދ. ކުޑަހުވަދޫ ޕޮލިސް ސްޓޭޝަނުގެ ބެލުމުގެ ދަށުގައި ހުރި ގިނަ ޢަދަދެއްގެ ބަނގުރާ ނައްތާލައިފި\nބުރާސްފަތި ،28 ޑިސެމްބަރ 2017 / 13:23\nއެކި މައްސަލަތަކުގައި ފުލުހުންގެ ބެލުމުގެ ދަށަށް ގެނެސްފައިވާ ތަކެތީގެ ތެރެއިން ދ.ކުޑަހުވަދޫ ޕޮލިސް ސްޓޭޝަންގެ ބެލުމުގެ ދަށުގައި ހުރި ގިނަ ޢަދަދެއްގެ ބަނގުރާ ނައްތާލައިފިއެވެ. މިތަކެތި ނައްތާލާފައިވަނީ ޑިސެމްބަރު 27 ވަނަ ދުވަހު ދ. ކުޑަހުވަދޫ ޕޮލިސް ސްޓޭޝަންގެ ގޯތިތެރޭގައެވެ. އިއްޔެ ނައްތާލާފައިވަނީ 144 އިންސިޑެންޓެއްގައި ހިމެނޭ އެކި ބްރޭންޑްތަކުގެ 110 ފުޅި ބަނގުރަލާއި އެކި … ތަފްސީލް\nހއ. އިހަވަންދޫ ޕޮލިސް ސްޓޭޝަނުން ތަކަންދޫގައި ހަރަކާތްތަކެއް ކުރިއަށް ގެންގޮސްފި\nބުރާސްފަތި ،28 ޑިސެމްބަރ 2017 / 12:46\nހއ. އިހަވަންދޫ ޕޮލިސް ސްޓޭޝަނުގައި މަސައްކަތްކުރާ ފުލުހުން ހއ. ތަކަންދޫގައި ހަރަކާތްތަކެއް ކުރިއަށް ގެންގޮސްފިއެވެ. ރޭ ތަކަންދޫގައި ކުރިއަށް ގެންދިޔަ ހަރަކާތްތަކުގައި ވަނީ ކުށްތަކަށް އަމާޒުކޮށްގެން ރަށުތެރެ ޕެޓްރޯލްކޮށް ރަށުގެ ފަޅުގެތަކާއި ކުށްކުރާކަމަށް ފުލުހުންނަށް މަޢުލޫމާތު ލިބިފައިވާ ތަންތަން ބަލައިފާސްކުރުމާއި މަގުމަތީގެ ސަލާމަތާއި ރައްކާތެރިކަން ކަށަވަރުކުރުމުގެ ޓްރެފިކް އޮަޮޕަރޭޝަނެއްގެ އިތުރުން ތަކަންދޫގެ ވިޔަފާރަވެރިން ހޭލުންތެރިކުރުމުގެ ގޮތުން … ތަފްސީލް\nފުލުހުންނާއި ކާށިދޫގައި ހުރި މުއައްސަސާތައް ގުޅިގެން ކަސްރަތު ޕްރޮގްރާމެއް ފަށައިގެން ކުރިއަށް އެބަދޭ\nބުރާސްފަތި ،28 ޑިސެމްބަރ 2017 / 12:29\nކ. ކާށިދޫ ޕޮލިސް ސްޓޭޝަނާއި ކާށިދޫ ކައުންސިލާއި ސްކޫލް އަދި ސިއްޙީ މަރުކަޒު ގުޅިގެން ކާށިދޫއަށް ހުޅުވާލައިގެން ކުރިއަށް ގެންދާ ކަސްރަތު ޕްރޮގްރާމް ފަށައިގެން ކުރިއަށް އެބަގެންދެއެވެ. “ދުޅަހެޔޮ މުޖުތަމަޢުއަކަށް ކަސްރަތު” މި ނަމުގައި ދެ ހަފްތާގެ މުއްދަތަށް ކުރިއަށް ގެންދާ ކަސްރަތު ޕްރޮގްރާމުގައި ޖުމްލަ 68 ފަރާތަކުން ބައިވެރިވެފައިވެއެވެ. މި ބައިވެރިންގެ ތެރޭގައި4… ތަފްސީލް\nފުލުހުންނާއި ތިނަދޫ ރައުޙަތު ސްޕޯޓްސް އެކަޑަމީ ގުޅިގެން ޙާއްޞަ ދުވުމެއް ބާއްވަނީ\nބުރާސްފަތި ،28 ޑިސެމްބަރ 2017 / 10:46\nގދ. ތިނަދޫ ޕޮލިސް ސްޓޭޝަނާއި ތިނަދޫ ރައުޙަތު ސްޕޯޓްސް އެކަޑަމީ ގުޅިގެން މުޅި ތިނަދޫއަށް ހުޅުވާލައިގެން “ބަދަހި ދުވުން 2018” ގެ ނަމުގައި ދުވުމަށް ބާއްވަން ހަމަޖައްސައިފިއެވެ. ޑިސެމްބަރު މަހުގެ 31 ވަނަ ދުވަހުގެރޭ 00:00 ގައި ތިނަދޫ ރަސްމީ ޖެޓީ ސަރަޙައްދުން ފެށުމަށް ހަމަޖެހިފައިވާ މި ދުވުން ކުރިއަށް ގެންދަނީ ދެ އުމުރު ފުރަޔަކަށެވެ. … ތަފްސީލް\nފުލުހުންގެ މުއައްސަސާއިން 2018 ވަނަ އަހަރު ޚާއްޞަ އިސްކަމެއްދީގެން މަސައްކަތްކުރާނެ ދާއިރާތައް ކޮމިޝަނަރ އޮފް ޕޮލިސް ކަނޑައަޅުއްވައިފި\nބުދަ ،27 ޑިސެމްބަރ 2017 / 16:46\nފުލުހުންގެ މުއައްސަސާއިން 2014 ން 2018 ވަނަ އަހަރަށް ކަނޑައަޅާފައި ސްޓްރެޓީޖިކް ޕްލޭންގައިވާ ލަނޑުދަނޑިތައް ހާސިލްކުރުމަށްޓަކައި ފުލުހުންގެ މުއައްސަސާއިން 2018 އަހަރު ޚާއްޞަ އިސްކަމެއް ދީގެން މަސައްކަތްކުރާނެ ދާއިރާތައް ނުވަތަ އޮޕަރޭޝަނަލް ޕްރައޯރިޓީސްތައް ކޮމިޝަނަރ އޮފް ޕޮލިސް އަޙްމަދު އަރީފް ކަނޑައަޅުއްވައިފިއެވެ. އެގޮތުން 2018 އަހަރު ޚާއްޞަ އިސްކަމެއް ދީގެން މަސައްކަތްކުރާނެ4ދާއިރާއެއް ކަނޑައަޅުއްވާފައިވާއިރު … ތަފްސީލް\nޅ. ކުރެންދޫގެ ގެއެއް ބަލައިފާސްކޮށް މަސްތުވާތަކެތި ހޯދައި، މީހަކު ހައްޔަރުކޮށްފި\nބުދަ ،27 ޑިސެމްބަރ 2017 / 15:46\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ފުލުހުންގެ ޅ. އަތޮޅުގައި މަސައްކަތްކުރާ ފުލުހުން ހިންގި އޮޕަރޭޝަނެއްގައި ޅ. ކުރެންދޫގެ ގެއެއް ބަލައިފާސްކޮށް މަސްތުވާތަކެތި ހޯދައި މީހަކު ހައްޔަރުކޮށްފިއެވެ. ޅ. ކުރެންދޫގައި މަސްތުވާތަކެތީގެ ވިޔަފާރިކުރާކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާ ގުޅިގެން ޅ. ހިންނަވަރު ޕޮލިސް ސްޓޭޝަނާއި ކުރެންދޫ ޕޮލިސް ސްޓޭޝަން ގުޅިގެން ޑިސެމްބަރު މަހުގެ … ތަފްސީލް\nފުލުހުން ތަޙްޤީޤު ކުރަމުންދާ މައްސަލައަކާ ގުޅިގެން މީހަކު ހޯދަނީ\nބުދަ ،27 ޑިސެމްބަރ 2017 / 15:36\nޖެނެރަލް އިންވެސްޓިގޭޝަން ޑިޕާޓްމަންޓުން ތަޙްޤީޤް ކުރަމުންދާ ހުއްދަނެތި ގެދޮރައްވަނުމުގެ މައްސަލައަކާ ގުޅިގެން މީހަކު ހޯދުމުގެ މަސައްކަތް ފުލުހުން ދަނީ ކުރަމުންނެވެ. މިމައްސަލައާ ގުޅިގެން ހޯދަމުންދަނީ ގއ.ދާންދޫ، ޖަރީމާގެ، ޢަލީތަކުރުފާނު (32އ) އެވެ. ވީމާ ޢަލީތަކުރުފާނު އާބެހޭ އެއްވެސް މަޢުލޫމާތެއް ލިބިފައިވާނަމަ ފުލުހުންގެ ހޮޓްލައިން ނަމްބަރު 3322111 އަށް ނުވަތަ ޖެނެރަލް އިންވެސްޓިގޭޝަން ޑިޕާޓްމަންޓުގެ ނަމްބަރު 9631696 އަށް ގުޅުއްވައި … ތަފްސީލް\nފުލުހުންނާއި ހއ. ފިއްލަދޫ ސިއްޙީ މަރުކަޒު ގުޅިގެން ހިންގި މޫދު ކަސްރަތު ޕްރޮގްރާމް ނިންމާލައިފި\nބުދަ ،27 ޑިސެމްބަރ 2017 / 15:12\nހއ. ދިއްދޫ ޕޮލިސް ސްޓޭޝަނާއި ހއ. ފިއްލަދޫ ސިއްޙީ މަރުކަޒު ގުޅިގެން ހިންގި ކަސްރަތު ޕްރޮގްރާމް ނިންމައި ޕްރޮގްރާމް ފުރިހަމަކުރި ބައިވެރިންނަށް ހަނދާނީ ލިޔުން ދީފިއެވެ. ޑިސެމްބަރު 26 ވަނަ ދުވަހުގެރޭ ފިއްލަދޫ ސްކޫލުގައި ބޭއްވި ރަސްމިއްޔާތު ޝަރަފްވެރިކޮށްދެއްވައި ހަނދާނީ ލިޔުން ބައްސަވާ ދެއްވީ ހއ. އަތޮޅު ކޮމާންޑަރު ޕޮލިސް ސްޓޭޝަން އިންސްޕެކްޓަރ އިބްރާހިމް ޚަލީލްއެވެ. … ތަފްސީލް


ގަންނަން ލިބެން ހުރި އެންމެ ބާރުގަދަ ފޯނުތައް\nމި އުޅެނީ މާކެޓްގައި މިހާރު ހުރި އެންމެ ބާރުގަދަ ދެތިން ފޯނެއްގެ ވާހަކަދައްކާށެވެ. އާ ފޯނެއް ގަންނަން ވިސްނާ ނަމަ މިއީ ކޮންމެހެން ވެސް ކިޔަން ޖެހޭ ލިޔުމެކެވެ. ފޯނުތަކުގެ ނަންތައް ހޮވާފައި އެ ވަނީ ބޭނުންކުރި މީހުން ދިން ޚިޔާލަށް ބުރަވެ އެވެ.\nގުނަވަން ހަދިޔާކުރަން އެދޭ މީހުންނަށް އެޕަލްގެ އެހީ\nސްޓީވް ޖޮބްސް އަވަހާރަވީ އޮކްޓޯބަރު 2011 ގައި، އުމުރުން 56 އަހަރުގަ އެވެ. ޕެންކްރިއޭޓިކް ކެންސަރު ޖެހިގެންނެވެ. ދުވަސްތަކެއް ވަންދެން އެ ބަލީގައި އުޅުއްވި އެވެ.\nއައިއޯއެސް 10 ޑައުންލޯޑްކުރަން ބޭނުންތަ؟\nއައިއޯއެސް 10 އާންމު ޑައުންލޯޑަށް އަދި ދުލެއް ނުކުރެ އެވެ. އޮތީ ވަރަށް ޅަފަތުގަ އެވެ. ޑިވެލޮޕަރުންނަށް ބަލާލަން ދޫކޮށްފައި އޮތަސް، އާންމުން ޑައުންލޯޑްކުރުން ރަނގަޅެއް ނޫނެވެ.\nއެންޑްރޮއިޑް ފޯނުތަކަށް އައިމެސެޖް ނާންނާނެ\nއައިމެސެޖް އެންޑްރޮއިޑް ފޯނުތަކަށް އަންނަން އުޅޭ ކަމަށް ދެކެވުނު ވާހަކަތައް އޮބިއްޖެވެ. އެންޑްރޮއިޑަށް އައިމެސެޖް ގެންނަން އުޅޭ ކަމަށް ބުނެ ވާހަކަދެއްކި މީހުން ވެސް ކޮޅުކޮޅަށް ގޮސް ވަނީ ފިލާފަ އެވެ.\nއައިއޯއެސް 10 ޖެއިލްބްރޭކްކޮށްފި\nއައިއޯއެސް 10 ޑިވެލޮޕަރުންނަށް އަދި ކިރިޔާ ދޫކޮށްލީ އެވެ. އެޕަލުން ޑިވެލޮޕަރުންނާ ހިއްސާކޮށްފައި ވަނީ އޮޕަރޭޓިން ސިސްޓަމްގެ ބީޓާ ސްޓޭޖެވެ. މާނަ އަކީ ފައްކާކުރަން ކިތަންމެ ކަމެއް އަދި ހުންނާނެ ކަމެވެ.


Allah Ah Takai Loabivee2Meehun - Vaguthu\nالحمد لله رب العالمين، الصلاة و السلام على أشرف الأنبياء و المرسلين. أما بعد.\nއެންމެ ބޮޑުވެގެންވާ ދުވަހަކީ ޙިސާބު ބައްލަވާނެ ޤިޔާމަތްދުވަސް ކަމާމެދު ޝައްކެއްނެތެވެ. ނަބިއްޔާ ޞައްލަﷲ ޢަލައިހި ވަސައްލަމަވަނީ އެދުވަހުން ﷲގެ ޢަރުޝިކޮޅުގެ ހިޔާދެއްވާނެ ހަތްބަޔެއްގެ ޚަބަރުދެއްވާފައެވެ. ނަބިއްޔާ ޞައްލަަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ.\n( سَبْعَةٌ يُظِلُّهُمْ اللَّهُ فِي ظِلِّهِ يَوْمَ لَا ظِلَّ إِلَّا ظِلُّهُ الْإِمَامُ الْعَادِلُ وَشَابٌّ نَشَأَ فِي عِبَادَةِ رَبِّهِ وَرَجُلٌ قَلْبُهُ مُعَلَّقٌ فِي الْمَسَاجِدِ وَرَجُلَانِ تَحَابَّا فِي اللَّهِ اجْتَمَعَا عَلَيْهِ وَتَفَرَّقَا عَلَيْهِ وَرَجُلٌ طَلَبَتْهُ امْرَأَةٌ ذَاتُ مَنْصِبٍ وَجَمَالٍ فَقَالَ إِنِّي أَخَافُ اللَّهَ وَرَجُلٌ تَصَدَّقَ أَخْفَى حَتَّى لَا تَعْلَمَ شِمَالُهُ مَا تُنْفِقُ يَمِينُهُ وَرَجُلٌ ذَكَرَ اللَّهَ خَالِيًا فَفَاضَتْ عَيْنَاهُ)(1)\nމާނައީ: އެދުވަހުން ﷲ ގެ ހިޔާނޫން ހިޔަލެއްނުވާ ދުވަހު (ޤިޔާމަތްދުވަހު)، ﷲގެ (ޢަރުޝިކޮޅުގެ) ހިޔަލުން7މީހަކަށް ﷲ ހިޔާދެއްވާނެއެވެ. (އެބައިމީހުންނަކީ) ޢަދުލުވެރި އިމާމެވެ. އަދި އަޅުކަންކުރުމުގައި ބޮޑުވި ޒުވާނާއެވެ. އަދި އެމީހެއްގެ ހިތްމިސްކިތްތަކާއި ގުޅިފައިވާ މީހާއެވެ. އަދި ﷲ އަށް ޓަކައި ލޯބިވީ ދެމީހުންނެވެ. އެދެމީހުން އެކަތިގަނޑަކަށްވީ ﷲއަށްޓަކައެވެ. އަދި ވަކީވީވެސް ﷲއަށްޓަކައެވެ. އަދި ރީތިކަމާއި މަޤާމު ހުރި އަންހެނާ ޒިނޭކުރަން ދަޢުވަތުދޭހިނދު ﷲއަށް ބިރުވެތިވަމޭ ބުނި(އެކަމުން ސަލާމަތްވި) ޒުވާނާއެވެ. އަދި ކަނާތުން ކުރާ ޞަދަޤާތް އޭނާގެ ވާތަށްވެސް ނޭނގޭހާ ސިއްރުން ޞަދަޤާތްކުރާ މީހާއެވެ. އަދި އެކަނިވާހިނދު ﷲހަނދުމަކޮށް ކަރުނައިން ދެލޯ ތެންމާލިމީހާއެވެ."\nއެގޮތުން އެބައިމީހުންގެ ތެރެއިން ﷲއަށްޓަކައި ލޯބިވީ ދެމީހުންނާއި ބެހޭގޮތުން ޢައްލާމާ އިބުނު ޢުޘައިމީން ރަޙިމަހުﷲ މަތީގައި ބަޔާންކުރެވުނު ޙަދީޘްގެ ޝަރަޙާގައި ވަރަށް ޢިބުރަތުން ފުރިގެންވާ ބަސްކޮޅެއް ލިޔުއްވާފައިވެއެވެ. އެކަލޭގެފާނު ބަޔާންކުރައްވައެވެ.\n"އެބަހީ: އެދެމީހުންގެ ދެމެދުގައި ލޯބިވެތިކަން އުފެދިފައިވާ ވާހަކައެވެ. ނަމަވެސް އެއީ ﷲއަށްޓަކައި ވާ ލޯތްބެވެ. އެލޯތްބަކީީ (ގުޅުމަކީ) މުދަލަކަށްޓަކައި، ޖާހަކަށްޓަކައި އަދި ނަސަބަކަށްޓަކައި އަދިވެސް އެނޫން ކަމަކަށް އުފެދިފައިވާ ގުޅުމެއްނޫނެވެ. އެއީ ހަމައެކަނި ﷲއަށްޓަކައިވާ ލޯތްބެކެވެ. އެގުޅުން ބަލަމުންދަނީ ﷲއަށް ކިޔަމަންތެރިވުމުގައި ޤާއިމުވުމުގެ މައްޗަށެވެ. އަދި ޙަރާމްކުރެއްވި ކަންކަމުން އެއްކިބާވެގަތުމުގެ މައްޗަށެވެ. އެހެނީ (އެދެމީހުން) ލޯބިވީ އެކަމުގެ ސަބަބުން ކަމުގައި ވާތީއެވެ. މި ޙަދީޘްގައި މިބުނާ "ﷲއަށްޓަކައި އެކަކު އަނެކަަކަށް ލޯބިވީ" ކަމުގެ ވާހަކައަކީ މުރާދަކީ އެއީއެވެ.\nއެޔަށްފަހު ޙަދީޘްބަސްފުޅުގައި އެވާ " އެދެމީހުން އެކަތިގަނޑަކަށްވީ ﷲއަށްޓަކައެވެ. އަދި ވަކީވީވެސް ﷲއަށްޓަކައެވެ" މި ބަހުގެ މުރާދަކީ އެބައިމީހުން ދުނިޔޭގައި އެކަތިގަނޑަކަށްވެ އެެގޮތުގެ މަތީގައި މަރުއައިސް އެދެމީހުން ދެތަންކުރަންދެން ދެމިތިބި ވާހަކައެވެ. އަދި މަރުވިއިރުވެސް އެދެމީހުން ތިބީ އެގޮތުގައެވެ. މިޙަދީޘުން ﷲއަށްޓަކައި ލޯބިވީ ދެމީހުން ދުނިޔޭގެ ސަބަބަކަށްޓަކައި ގުޅުން ކަނޑާނުލާނެ ކަމަށް އިޝާރާތްކޮށްދެއެވެ. އެހެނީ އެދެމީހުން ލޯބިވީކަން ކަށަވަރީ ﷲއަށްޓަކައި އެކަންޏެވެ. އެހެނީ އަށް ލޯބިވީ ދެމީހުން މަރުމެނުވީ ވަކިނުކުރާހުއްޓެވެ. އެއިން އެކަކު އަނެކާގެ މައްޗަށް ގޯހެއް ހެދުނުކަމުގައިވިޔަސް، އަނެކާގެ ޙައްޤަށް އަރައިގެން ކަމުގައިވިޔަސްމެއެވެ. މިއިން ކަމެއް އެމީހުންނަކަށް މުހިންމެއް ނުވާނެއެވެ. ސަބަބަކީ އެބައިމީހުން އެކަތިގަނޑަކަށްވީ (ލޯބިވީ) ﷲއަށްޓަކައި ކަމުގައިވާތީއެވެ. އެހެންކަމުން އޭނާގެ އަޚާގެ އުނިސިފަ ބަޔާންކޮށްދީ ކޮށް ރަނގަޅުކޮށްދޭ ހުއްޓެވެ. ސަބަބަކީ އެއީ ނަޞީޙަތުގެ އެންމެ ފުރިހަމަ ގޮތްކަމުގައި ވާތީއެވެ.\nއަޅަމެން އެންމެން އަދި އެންމެހާ މުސްލިމުން އެއިލާހަށްޓަކައި ލޯބިވާ ބަޔެއްކަމުގައި ލައްވައި، އެއިލާހަށްޓަކައި ހެޔޮކަންކަމަށާއި އަދި ތަޤުވާވެރިވުމުގެ މައްޗަށް އެއްބަޔަކު އަނެއްބަޔަކަށް އެހީތެރިވާ ބަޔެއްކަމުގައި ލެއްވުން އެދި ﷲއަށް ދަންނަވަމެވެ. إنه جواد كريم." أهـ (2)\nޝެއިޚު ޢުޘައިމީން ރަޙިމަހުﷲގެ ބަސްކޮޅު ނިމުނީ.\nوصلى الله وسلم على محمد و آله صحبه أجمعين.\nالله الموفق و عليه التكلان.\nمتفق عليه. (رواه البخاري: 629، 1357، 6421 / رواه مسلم: 1031)\nشرح رياض الصالحين. 1/432\nއޭޕްރީލް 20, 2021 09:47\n" އަޅަމެން އެންމެން އަދި އެންމެހާ މުސްލިމުން އެއިލާހަށްޓަކައި ލޯބިވާ ބަޔެއްކަމުގައި ލައްވައި، އެއިލާހަށްޓަކައި ހެޔޮކަންކަމަށާއި އަދި ތަޤުވާވެރިވުމުގެ މައްޗަށް އެއްބަޔަކު އަނެއްބަޔަކަށް އެހީތެރިވާ ބަޔެއްކަމުގައި ލެއްވުން އެދި ﷲއަށް ދަންނަވަމެވެ. "\nއޭޕްރީލް 22, 2021 00:41


SunOnline: Messi ge jaadhulaai eku Lyon ge umeedhuthah fun'dufun'du vejje\nމެސީގެ ޖާދުލާ އެކު ލިއޮންގެ އުންމީދުތައް ފުނޑުފުނޑު ވެއްޖެ\nޢަބްދުﷲ އައިމަން 14 Mar 2019, 09:35\nދުނިޔޭގެ މޮޅު ކުޅުންތެރިޔާގެ މަގާމު ފަސް ފަހަރު ހޯދާފައިވާ ލިއޮނެލް މެސީގެ މޮޅު ކުޅުމާއި އެކު ލިއޮން ޗެމްޕިއަންސް ލީގުގެ ކުއާޓާއަށް ދިއުމަށް ކުރުަމުން އައި އުންމީދުތައް ފުނޑުފުނޑު ކޮށްލައި ބާސެލޯނާ ކުއާޓާއަށް ދަތުރު ކޮށްފި އެވެ.\nޗެމްޕިއަންސް ލީގުގެ ގަދަ 16 ގެ ދެވަނަ ލެގުގައި ރޭ ބާސެލޯނާއިން ލިއޮންގެ މައްޗަށް ކުރި ހޯދީ 1-5 ގެ ބޮޑު ނަތީޖާ އަކުންނެވެ. ފުރަތަމަ ލެގުގައި ދެ ޓީމަށް ވެސް ގޯލެއް ޖެހިފައި ނުވުމުން ރޭގެ އެ މެޗުގައި ނަތީޖާ އެއް ނެރުމަށް ދެ ޓީމަށް ވެސް މަޖުބޫރުވި އެވެ.\nބާސެލޯނާގެ ކޭމްޕް ނޫ ގަަައި ރޭ ކުޅުނު އެ މެޗުގައި ބާސެލޯނާގެ ތަފާތަކަށް ވެގެން ދިއައީ އެ ޓީމުގެ ކެޕްޓަން ލިއޮނެލް މެސީއެވެ. ހިތްގައިމު ދެ ގޯލުގެ އިތުރުން ދެ އެސިސްޓް ވެސް ކޮށްދިން މެސީ ވަނީ ރޭގެ މެޗުގައި ތަފާތު މޮޅު ކުޅުމެއް ދައްކައި ޖެހި ޖެހިގެން 12 ވަނަ ސީޒަނުގައި ޗެމްޕިއަންސް ލީގުގެ ކުއާޓާ ފައިނަލަށް ބާސެލޯނާ ގެންގޮސްދީފަ އެވެ.\nއުމުރުން 31 އަހަރުގެ މެސީ މި ސީޒަނުގެ ޗެމްޕިއަންސް ލީގުގައި އަށް ގޯލު ޖަހާފައިވެ އެވެ. އޭނާ އަންނަނީ އެ މުބާރާތުގެ ޓޮޕް ސްކޯރާ އާއި ޓޮޕް އެސިސްޓަރުގެ މަގާމު މި ސީޒަނުގައި ދަމަހައްޓަމުންނެވެ.\nރޭގެ އެ މެޗު ފެށުމާއި އެކު ބާސެލޯނާއިން ދިއައީ ލިއޮންގެ ގޯލަށް ނުރައްކާ ކުރަމުންނެވެ. ހިތްގައިމު "ޓިކީޓަކާ" ގެ ވައްޓަފާޅިއަށް ކުޅެމުންދިޔަ ބާސެލޯނާގެ ޕާސްތަކުން ލިއޮންގެ ޑިފެންސް އޮތީ ރޫޅިފަ އެވެ. އެގޮތުން ބާސެލޯނާ ވަނީ މެޗުގެ ވަރަށް ކުރީ ކޮޅު ގޯލެއް ޖަހައި ލީޑު ނަގާފަ އެވެ. އެ ގޯލަކީ ލުއިސް ސުއަރޭޒްއަށް ލިއޮންގެ ޑިފެންޑަރު ކުރި ފައުލަކާއި ގުޅިގެން ލިބުނު ޕެނަލްޓީ އަކުން ލިއޮނެލް މެސީ ޖަހައިދިން ގޯލެކެވެ.\nއެ ގޯލާއި އެކު ލިއޮންއަށް އެނބުރި ކުޅުމުގެ ތެރެއަށް ނާދެވި އުޅެނިކޮށް ބާސެލޯނާއިން ވަނީ އެމީހުންގެ ދެވަނަ ގޯލު ޖަހައި ލީޑު ފުޅާ ކޮށްފަ އެވެ. އެ ގޯލު އެ ޓީމަށް ކާމިޔާބު ކޮށްދިނީ ބްރެޒިލްގެ މިޑްފީލްޑަރު ފިލިޕޭ ކޮޓީނިއޯ އެވެ. ވޭތުވެ ދިޔަ ނުވަ މެޗުގައި ވެސް ގޯލެއް ނުޖެހި ހުރުމަށްފަހު ކޮޓީނިއޯ ރޭގެ މެޗުގައި ގޯލު ޖެހުމުގެ އިތުރުން މޮޅު ކުޅުމެއް ދައްކައިފައިވެ އެވެ.\nފުރަތަމަ ހާފު ދެ ގޯލުގެ ލީޑަކާ އެކު ބާސެލޯނާ ނިންމާލި ނަމަވެސް ދެވަނަ ހާފު ފެށިގެން ދިއައީ ލިއޮންގެ ކުޅުން ރަނގަޅުކޮށް ބާސެލޯނާއަށް ޕްރެޝަރު ކުރަމުންނެވެ. ޓީމު ކުރިއަށް ޖައްސައިގެން ބާސެލޯނާގެ ގޯލައް ނުރައްކާ ކުރަމުން ގޮސް ލިބުނު ކޯނަރެއްގައި ބާސެލޯނާއަށް ބޯޅަ ސާފު ނުކުރެވިގެން އުޅެނިކޮށް ލިއޮންގެ ލޫކަސް ޓޮއުސާޓް ވަނީ ގޯލެއް ޖަހައި އެ ޓީމަށް އުންމީދެއް ގެނެސްދީފަ އެވެ.\nނަމަވެސް ލިއޮންގެ އުންމީދުތައް ފުނޑު ފުނޑު ކޮށްލީ ލިއޮނެލް މެސީ އޭގެ ހިނދުކޮޅެއް ފަހުން ޖެހި ގޯލާ އެކު އެވެ. ތިން ކުޅުންތެރިން ކަޓުވާފަ ގޮސް މެސީ ޖެހި އެ ގޯލާއި އެކު ބާސެލޯނާއަށް އިތުރަށް ހިއްވަރު ލިބިގެންދިޔަ އެވެ.\nބާސެލޯނާއިން ވަނީ މެޗު ނިމުމުގެ ކުރިން އިތުރު ދެ ގޯލު ޖަހައިފަ އެވެ. އެ ދެ ގޯލު އެ ޓީމަށް ޖަހައިދިނީ ޓިމުގެ ޑިފެންޑަރު ޖެރާޑް ޕީކޭއާއި ބަދަލު ކުޅުންތެރިއެއްގެ ގޮތުގައި ކުޅެން ނުކުތް އުސްމާން ޑެމްބެލޭ އެވެ. އެ ދެ ގޯލު ޖަހަން ވެސް އެ ދެ ކުޅުންތެރިންނަށް އެސިސްޓް ކޮށްދިނީ މެސީ އެވެ.\nޗެމްޕިއަންސް ލީގުގެ ކުއާޓާ ފައިނަލުގެ އަށް ޖާގަ ކަށަވަރު ވެފައި ވާއިރު ގުރު ނެގުން އޮންނާނީ މާދަމާ އެވެ. މިފަހަރުގެ ކުއާޓާއަށް ނުގޮސް ދުނިޔޭގެ ނަން މަޝްހޫރު ބައެއް ޓީމުތައް ވަނީ ކަޓާފަ އެވެ. އެގޮތުން ވޭތުވެ ދިޔަ ތިން އަހަރުގެ ވެސް ޗެމްޕިއަން ރެއާލް މެޑްރިޑްއާއި ޕީއެސްޖީ އަދި އެތްލެޓިކޯ މެޑްރިޑްގެ އިތުރުން ބަޔާން މުނިކް ހިމެނެ އެވެ\nސީޒަންގެ ޓޮޕް ސްކޯރާ ހޯދުމާއެކު މެސީއަށް ބޮޑު ރެކޯޑެއް


PPM Akee Fethemun Dhaa Odieh Gothah Gasim Sifa Kurahvaifi - Vaguthu\nޕީޕީއެމް އަކީ ފެތެމުންދާ އޮޑިއެއް ގޮތަަށް ގާސިމް ސިފަ ކުރައްވައިފި\n2 އަހަރު ކުރިން ( އޮގަސްޓް 27, 2019 )\nޖުމްހޫރީ ޕާޓީގެ ޖަލްސާގައި ގާސިމް އިބްރާހީމް ވާހަކަ ދައްކަވަނީ - ފޮޓޯ: ވަގުތު އިމޭޖަސް\nއިދިކޮޅު ޕާޕީއެމް އަކީ ފެތެމުންދާ އޮޑިއެއްގެ ގޮތުގައި ސަރުކާރު ހިންގާ ކޯލިޝަނުގައި ހިމެނޭ ޖުމުހޫރީ ޕާޓީ (ޖޭޕީ)ގެ ލީޑަރު ގާސިމް އިބްރާހިމް ސިފަ ކުރައްވައިފިއެވެ.\nގާސިމް މިގޮތަށް ވިދާޅުވީ، އިދިކޮޅު ޕީއެންސީ އާއި ޕީޕީއެމްގައި އިސްކޮށް ހަރަކާތްތެރިވި ގިނަ ސިޔާސީ ބޭފުޅުން ޖޭޕީ އާއި ގުޅިވަޑައިގެން އެ ޕާޓީ އަށް ސޮއި ކުރެއްވުމަށް ބޭއްވި ޖަލްސާގައި ވާހަކަ ދައްކަވަމުންނެވެ.\nގާސިމް ވިދާޅުވީ މިއަދު ޖޭޕީ އަށް ސޮއިކުރެއްވި ބޭފުޅުން ސޮއިކުރެއްވި ސަބަބު ރައްޔިތުންނަަށް ވަރަށް ރަގަޅަށް އެގޭނެ ކަމަށާއި، އޮޑިއެއް ފެތެމުންދަންޔާ އޭގައި އެއްވެސް ބަޔަކު ނުތިބޭނެ ކަމަށެވެ.\nގާސިމް އިތުރަށް ވިދާޅުވީ އެމަނިކުފާނަކީ ދިވެހި ގައުމާއި ރައްޔިތުންނަށް އުފާވެރި ދިރިއުޅުމެއް ހޯދައިދޭން މައްސަކަތް ކުރެއްވި މީހެއް ކަމަށާއި އެއްވެސް މީހަކާއި ދޭތެރޭ ހަސަދަ ވެރިކަމެއް ހިތުގައި ނެތް ކަމަށެވެ.\n"އަޅގަނޑާއި ބެހޭ ގޮތުން ސިޔާސީ ގޮތުން ކޮންމެ ބޭފުޅަކު ކޮންމެ އެއްޗެކޭ ވިދާޅުވިއަސް އަޅުގަނޑު އެބޭފުޅަކަށް ހިތުގެ އެންމެ ފުންމިނުން މާފު ކޮށްފިން" ގާސިމް ވިދާޅުވިއެވެ.\nގާސިމް ވިދާޅުވީ ޖޭޕީ އާއި ސަރުކާރާއި ޖައްސަން މީހަކު މަސައްކަތް ކުރި ނަމަވެސް އެކަމާ ޖެހިލުން ނުވާ ކަމަށެވެ.\n"މަޖިލިސް ޗުއްޓީ ލިބުމުން ހުރިހާ ރަށަކަށް ދަތުރުކޮށް ކޮންމެ ރަށެއްގައި ޖޭޕީގެ ގޮތްޕެއް ހަދާނެ ޖޭޕީގެ މެމްބަރުންގެ އަދަދު މިހާރު އުޅެނީ 9859 ގައި ކަމަށްވާއިރު މަސްތަކުގެ ތެރޭގައި ޖޭޕީއާ ގުޅުނު މެމްބަރުންގެ އަދަދު ގާތްގަނޑަކަށް 16000 ގައި ހުރި" ގާސިމް ވިދާޅުވިއެވެ.\nޖޭއެސްސީ އޮތީ ނައިޓަށް ގޮސް - ޑރ.ޖަމީލް\nޖުމްހޫރީ ޕާޓީގެ ގޮނޑިތައް އެމްޑީޕީއަށް ހިބަކޮށްދީ: ޑރ.އިޔާޒް\nއޮގަސްޓް 27, 2019 00:15\nވަޖިދު ވަދެފަ ހުރިވަރުން އަނގައިން ކިޔޭ ނުކިޔޭ އެއްޗެއް ނޭނގޭނެ.\nއޮގަސްޓް 27, 2019 00:23\nފެތެމުންދަނީ ކަލޭގެ އަމިއްލަ ނަފުސު. މީހާގެ އަގެއްނެތް. ފައިސާ ހުރީމާ މީހުން ގަނެވިދާނެ. ތެދުވެރިކަމެއްނެތް މީހެއް.\nތިބޭފުޅަާގެ ހަގު ލޯބިވެރިޔަަާ\nއޭތް ގާއްޓޭ އެމީހުން ތީނަ ހައްދަނީ ވަރަށް ދެރަވޭ މަ ދަރުމައަށް ރޮއި ދީފާނަން 60 ހާސް ޔޫއެސް ޑީ ދީފިއްޔާ\nއޮގަސްޓް 27, 2019 01:00\nމީ މި ޤައުމާ ރައްޔިތުންނަށް ޖެހިފަ އޮތް ބަލާވެރިކަމެއް . މީނަ ޔާ އޭޑީކޭ ނާޝިދާ ދެ މީހުން އެމްޑީޕީ ހަދަންވެސް ފަންޑުކުރީ އެންމެ ފުރަތަމަ . ބޭރުގަ ތިބި ބަޔަކު ލައްވާ މައުމޫނު ރައީސްކަމުގައި ހުންނެވި އިރު ދިވެހި އޮބްޒާވަރ ކިޔާ ނޫހެއް ނެރެގެން ކެނެރީގޭ ނަޝީދު ކުރިއަށް ނެރެގެން މި ކަންތައްގަނޑު ފެށީ މީނަ .ކްރެޑިޓް ލިބުނީ ނަޝީދަށް .ފަހުން ނަޝީދަށް އެނގިއްޖެ މީ ހުއްޓާލާވަރު ކަމެއް ނޫންކަން . ފަހުން މީނަވެސް ބިތަށް ޖަހާފަ ނަޝީދު އެކަނި ނުކުތީ ވެރިކަން ހޯދަން. އޭނަ ކާމިޔާބު ކުރި . މިކަލޭގެ އަށް އޮތީ ރާއްޖޭގެ ބަލާވެރިކަން އެކަނި. ލާހިކު ކުޅަދާނައެއް ނޫން ވެރިކަމަށް އަންނާކަށް . ތެންކްޔޫ ފޯ ދަ ލައުރާ.. ހަނދާން ނައްތާލާ ދެން އަމުދުން ވެސް ކަލޭ ނުހޮވޭ ގޮތް ތިވީ\nއޮގަސްޓް 27, 2019 07:21\nހާލަތު ބަދަލްވުމަކީވެސް ވަރަށް ގާތުގައޮތްކަމެއް ތި ފަސްމީހުންނަކީ ގާސިމަކަށް ވެރިކަން ހޯދަދެވޭވަރުގެ ގާބިލްކަމެއް ލިބިފަތިބިބައެއްނޫން ތިޔަމީހުންނަކީ ވަފާތެރިބައެއްވެސްނޫން މިޔަދު ޔާމީން އަތުގަ އެމީހުންނަށްބޭނުންވަރަކަށް ކާންދޭނެ އެއްޗެއްނެއް އެހެންވީމަ ބޮޑައްހެއްދިވަރަކަށް ކާންގިނައިންދޭކަހަލަ މީހުންކައިރިޔަށް ތިކަހަލަ ދެފުއްކެހެރިން ދާނެ ފެންއޮތްތާކަށް މަސްދުވާނެޔޭބުނާފަދައިން.\nއޮގަސްޓް 27, 2019 07:25\nވެރިކަމާހެދި މޮތަވެފަ، ފުކެއްބޮޑުވަރު،، ޕާޓީއަށް މީހުންދަނީ ލާރިއަށް ހިތުން ރައީސް ހެދިފަހުރޭ 2023 ހަދާން ނައްތާލާ، ވެރިކަމައް އަންނަން ކަލޭ ތީ ކާކު މުޅި ގަވްމް ހަލާކުކޮށްފި، އަދިވެސް ލިބުނު ފަޅުތަކާ ރަށްތައް މަދީ ދޯ މީނަޔާހެދި މީހަކައް ވެރިކަން ކުރެވެން ނޯވެ، ނުކުމެ ސަރުކާރު ވައްޓާވަރުން\nއޮގަސްޓް 27, 2019 08:20\nޖޭޕީއަށްސޮއި ކުރެއްވިސަބަބު ރައްޔިތުންނަށް ވަރަށް ސާފުކޮށް އެނގޭ. އެއީ ތިޔަމީސްމީހުން މަޖިލީހަށް ކުރިމަތިލާގެން ނުހޮވި ރައްޔިތުން ބަލާނުގަތީމާ.\nއޮގަސްޓް 27, 2019 08:57\nޖޭޕީ އަށް ވަކި ކަމެއް ވޭތަ؟؟؟ކްރިސް ޓިޔަން ޔަހޫދީން ބައިވެރި ނުވާ ސަރުކާރެއް މުސްލިމު ޤައުމެއްގަ މިހާރު ނުހިންގޭނެ......\nއޮގަސްޓް 27, 2019 10:20\nޔާﷲ މީނާ އަށް ހެޔޮވިސްނުން ދެއްވާދޭ\nއޮގަސްޓް 27, 2019 11:01\nމިހާރުވެސް ތިތިބީ ބޭރު ކޮށްފަ ! މަޖަލީހުގައި ކަލޭމެންގެ ކިތަށް ގޮޑި އެބަހުރިތަ ؟ މިވަރުންވެސް ލަދެއްނެތިގެން ފާޑުފާޑުގެ އަގަތަުވަނީ ތިޔައީ މިޤައުމުގެ ހަލާކުކަން އެންމެންވެސް ދަނޭ !\nއޮގަސްޓް 27, 2019 11:48\nދިވެހި ގައުމުގައި މިއަދު ތިބި ލީޑަރުންނަށްބަލާޢިރު ޔާމީނު ޢަބުދުލްގައްޔޫމް އަކީ ވަރައްހިންގުންތެރި ވިސްނުންތޫނު މިނިވަންކަމަށް ލޯބިކުރައްވާ ބޭފުޅެއް. މިހާރު ހިގަމުންދާ ޟަރީއަތުން އެމަނިކުފާނު ވިދާބަބުޅާލީ ކަލުފޮއިރެއެއްގައި ހަނދު އެރުމުން ދުނިޔެއަށް ވެރިގެގެންދާ އުޖާލާކަން ފަދައިންނެވެ. މާތް ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެ\nﷲ އެނިކުފާނައް ނަސްރު ދެއްވާށި. އާމީން.\nއޮގަސްޓް 27, 2019 14:17\nބޮލެއްނެތި އެނބުރޭ މިބުރުމާއާ ހުރެ އަހަރުމެން ރައްޔިތުން ލަދުގަނޭ. ފެއިލްވެފަ ތިބި އެއްވެސް އުރަތްޕެއް ނެތް ކުނިތަކެއް ލިބުމުން ދައްކަންފެށީ އަންތަރީސްވާ ކަހަލަ ވާހަކަތަކެއް. އެމީހުން "އަހަރުމެން ސަރުކާރަށް އެއްބާރުލުން ދޭނަމޭ" ބުނީމާ މީނާއަށް ހީވަނީތަ އެއީ ސަޕޯޓަރުން ތަކަކާއެކު ދިޔަ ބައެއްހެން. އެއީ މިދައުރުގެ ރައްޔިތުންގެ މަޖްލިހަށް ކުރިމަތިލާ، ފެއިލްވެފަ ތިބިބައެއް. ދެންކޮން އެއްބާރުލުމެއްތޯ ދެވޭނީ. މުޅިންބޭކާރުބައެއް. ބުރުމާ އުފާކުރޭ ފޭރޭ ބަޔަކު ލެއްގީމާވެސް ހާދަހާވެފައޭ ހުރީ. ޕީޕީއެމެއް ނުފެތޭނެ. ކޮސްނުގޮވާ. މަޑުން ހުރޭ.


މި ސީޒަނަށްފަހު އާސެނަލް ދޫކޮށްލަން ވެންގާ ނިންމައިފި – އައްޑޫ އޮބްޒާވަރ\nމި ސީޒަނަށްފަހު އާސެނަލް ދޫކޮށްލަން ވެންގާ ނިންމައިފި\nއެޑްމިން 20 އެޕްރީލް, 2018\nމި ސީޒަން ނިންމުމަށްފަހު އާސެނަލް ދޫކޮށްލާނެ ކަމަށް އެޓީމުގެ ކޯޗު އާސެން ވެންގާ ބުނެފިއެވެ.\nމި ސީޒަނަކީ ވެންގާ އާސެނަލްގައި ހޭދަކުރާ 22 ވަނަ ސީޒަނެވެ. އުމުރުން 68 އަހަރުގެ ވެންގާ ވަނީ އާސެނަލްއާއެކު ތިން ފަހަރަށް ލީގު އުފުލާލައި، ހަތް ފަހަރު އެފްއޭ ކަޕް ކާމިޔާބުކޮށްފައެވެ.\nއާސެނަލް ދޫކޮށްލާނެކަން ވެންގާ މިއަދު އިއުލާން ކޮށްފައިވާ އިރު، އާސެނަލްއާއެކު މިދިޔަ އަހަރު އޭނާ އާކުރި ކޮންޓްރެކްޓް ހަމަވާނީ އަންނަ އަހަރުގެ ނިޔަލަށެވެ.\nވެންގާ އާސެނަލްގައި ހޭދަކުރި ފުރަތަމަ ދުވަސްކޮޅު ގިނަ ކާމިޔާބީތަކެއް ކްލަބުން ހޯދައިަފައިވެއެވެ. އެގޮތުން 2004-2003 ވަނަ އަހަރުގެ ލީގު އާސެނަލުން ނެގީ އެއްވެސް މެޗަކުން ބަލިނުވެއެވެ. ޕްރިމިއާ ލީގުގެ މި އެރާގައި އާސެނަލަކީ ބަލިނުވެ ލީގު ނެގި ހަމައެކަނި ޓީމެވެ.\nވެންގާ އާސެނަލާއެކު ހޭދަކުރި ރަންް ދުވަސްތައް މަޑުޖެހިލީ އެހާ ހިސާބުންނެވެ. އެގޮތުން 2005 ވަނަ އަހަރުގެ އެފްއޭ ކަޕް އުފުލާލި ފަހުން އެޓީމަށް ދެން ތަށްޓެއް ލިބުނީ ނުވަ އަހަރު ފަހުންނެވެ. އަދި 2004 ވަނަ އަހަރަށްފަހު ވެންގާއާއެކު އާސެނަލަށް ލީގުވެސް ކާމިޔާބު ކުރެވިފައެއް ނުވެއެވެ.\nމިދިޔަ ސީޒަނަކީ ވެންގާގެ އިރުޝާދުގެ ދަށުން އާސެނަލަށް ޗެމްޕިއަންސް ލީގުގެ ފުރުސަތު ގެއްލުނު ފުރަތަމަ ސީޒަނެވެ. މި ސީޒަންގެ ލީގުގެ ހަވަނައިގައި އާސެނަލް އޮތް އިރު، އަންނަ އަހަރުގެ ޗެމްޕިއަންސް ލީގަށް އާސެނަލަށް އޮތް އުންމީދަކީ ޔޫރޮޕާ ލީގެވެ. ލީގު ތާވަލުގެ ހަތަރު ވަނަ މަގާމު އާސެނަލަށް ހަނިވެފައިވާ އިރު، ޔޫރޮޕާ ލީގުގެ ތަށި ހޯދައިގެން ނޫނީ އަންނަ އަހަރުގެ ޗެމްޕިއަންސް ލީގަށް އާސެނަލް ކޮލިފައިވުން ދުރެވެ.\nމިދިޔަ އާދީއްތަ ދުވަހު ނިއުކާސަލް އަތުން އާސެނަލް ބަލިވެފައިވާ އިރު، އެއީ މި ސީޒަންގެ ލީގުގައި އާސެނަލް ބަލިވި 11 ވަނަ މެޗެވެ.


Japan ge zuvaanunge nazarugai kaivenyakee vaguthu beykaarukurun\nޖަޕާނުގެ ޒުވާނުންގެ ނަޒަރުގައި ކައިވެންޏަކީ ވަގުތު ބޭކާރުކުރުން\nޖަޕާނު ސަރުކާރުން އެއްކޮށްފައިވާ ޑޭޓާތަކަށް ބަލާއިރު އެ ގައުމުގެ 20 އަހަރާއި 49 އަހަރާ ދެމެދުގެ މީހުންގެ ތެރެއިން ހަތަރުބައި ކުޅަ އެއްބައި މީހުންނަކީ އެއްގޮތަކަށް ވެސް ކައިވެންޏެއް ނުކުރާ މީހުންނެވެ.\nވަރަށް ރީތިކޮށް ހެދުންއަޅާފައި ތިބި ޒުވާނުން ތަކެއް ވައް މޭޒުތަކެއްގެ ވަށައިގެން ހިނގާބިނގާވާތަން ފެނެ އެވެ. ކޮންމެވެސް އެއްޗެކޭ ބުނެލާފައި އެމީހުންގެ މައުލޫމާތު ހިމެނޭ ސީވީ އެއް ބަދަލުކުރާތަން ވެސް ފެނެ އެވެ. އެންމެން ވެސް ތިބީ ފާޑެއްގެ ހިތްހަމަނުޖެހުމެއްގައި ތިބި ހެނެވެ. މި އެންމެންނަކީ ވެސް ކައިވެނި ކުރާނެ ޕާޓްނަރުން ހޯދަން އައިސް ތިބި މީހުންނެވެ. މި ޒުވާނުންނާއެކު އެމީހުންގެ މައިންބަފައިން ވެސް ތިއްބެވެ.\nއެތަނުގައި ހުރި 38 އަހަރުގެ އަންހެނަކު ބުނީ ބައިވެރިޔަކު ހޯދާހާ ހިތްވަރެއް އޭނާގެ ނެތް ކަމަށެވެ. އަދި މަޑުމަޑުން މަންމަ އާ ދުރަށް ޖެހިލި އެވެ. މި ތަނަކީ އަންހެނުންނަށާއި ފިރިހެނުންނަށް ކައިވެނިކުރާނެ ރަނގަޅު މީހުން ހަމަޖައްސައިދޭން އިންތިޒާމްކޮށްފައިވާ ޕާޓީ އެކެވެ. އެހެންވެ މި އަންހެންމީހާގެ މަންމަ ވެސް އެ މަސައްކަތް ކުރަނީ އޭނާގެ ދަރިފުޅަށް ރަނގަޅު ފިރިއަކު ލިބޭތޯ އެވެ.\nނަން ބުނަން ބޭނުންނުވާ މި އަންހެންމީހާ ބުނީ ފިރިހެނުންނާ ބައްދަލުކުރުމުގެ ފުރުސަތު މާ ގިނައިން ނުލިބޭ ކަމަށާއި އޭނާ މަސައްކަތްކުރާ ތަނުގައި ގިނައީ އަންހެނުން ކަމަށެވެ.\nމި އުމުރަކީ ކައިވެނިކުރަން އެންމެ ގިނަ މީހުން ބޭނުންވާ އުމުރަށް ވާއިރު ޖަޕާނުގެ ގިނަ މީހުންގެ ހިތުގައި މި އުމުރުގައި ވެސް ކައިވެންޏަށް އެއްވެސް ކަހަލަ ޝައުގުވެރިކަމެއް ނުހުރެ އެވެ. މުޖުތަމައުގައި ހުރި ބޯދާ ބައެއް އާދަތަކުގެ ސަބަބުންނާއި ފައިސާ ހޯދަން ބޭނުންވާލެއް ބޮޑުކަމުން އޮންނަ ޕްރެޝަރުގެ ސަބަބުން މިކަން މިގޮތަށް ދިމާވަނީ ކަމަށް ތަޖުރިބާކާރުން ބުނެ އެވެ.\nއެ ގައުމުގެ ގިނަ މީހުން ކައިވެނީގެ ކުރިން ދިރިއުޅެނީ މައިންބަފައިންނާ އެކުގައި ކަމަށް ވެފައި ކައިވެނި ކޮށްގެން އެހެން ގެއަކަށް ބަދަލުވުމަށް ވިސްނާކަށް އެހާ ބޮޑަކަށް ބޭނުމެއް ނުވެ އެވެ. އަދި ކައިވެނި ކޮށްގެން މައިންބަފައިންނާއެކު ދިރިއުޅުމަކީވެސް އެމީހުންގެ އާދައެއް ނޫނެވެ.\nލިބޭ މުސާރަކޮޅު ކުޑަކަމުން ކައިވެންޏަށް ފަހު ދިރިއުޅޭނެ ތަނެއް ހޯދުމަކީ ވެސް ޖަޕާނު މީހުންނަށް ފަސޭހަ ކަމެއް ނޫނެވެ. އެހެންވެ މައިންބަފައިންނާއެކު ދިރިއުޅެން އެމީހުންނަށް މާ ބޮލަށް ފަސޭހަ އެވެ.\nމި ޕާޓީގައި ހުރި 74 އަހަރުގެ ފިރިހެނަކު އެތަނަށް އައިސް ހުރީ އޭނާގެ 46 އަހަރުގެ ފިރިހެން ދަރިފުޅު ކައިވެނިކުރާނެ މީހަކު ހޯދާށެވެ. އޭނާ ބުނީ ކައިވެނީގެ ވާހަކަތައް ދެއްކުމަކީ ވެސް އެމީހުންނަށް ވަރަށް ލަދުވެތި ކަމެއް ކަމަށެވެ.\nއޭނާ ބުނި ގޮތުގައި އޭނާގެ ދަރިފުޅަކީ ސޭލްސްމަން އެކެވެ. އެއްޗެތި ގަންނަން އަންނަ މީހުންނާ ވާހަކަ ދައްކަން ދަރިފުޅަށް ފަސޭހަޔަސް އަންހެނުންނާ ވާހަކަ ދައްކަން ދަރިފުޅު ވަރަށް ޖެހިލުންވާ ކަމަށް އެ މީހާ ބުންޏެވެ.\nއޭނާގެ ދަރިފުޅު އަމިއްލައަށް ކައިވެނިކުރާނެ މީހަކު ހޯދަން ނޫޅެނީ ކީއްވެތޯ ސުވާލުކުރުމުން މުސްކުޅި ފިރިހެން މީހާ ބުނީ ދަރިފުޅު އުޅެނީ މަސައްކަތުގައި މާ ބިޒީކޮށް ކަމަށެވެ.\nއެމީހާ ބުނި ގޮތުގައި އޭނާގެ ދޮށީ އަންހެންދަރިފުޅު އުޅެނީ ކައިވެނި ކޮށްގެންނެވެ. ނަމަވެސް ހަގު އަންހެން ދަރިފުޅު ވެސް އަދި ކައިވެންޏެއް ނުކުރާ ކަމަށާއި 34 އަހަރުގެ އެ ދަރިފުޅަކީ އެމެރިކާގައި ޑޮކްޓަރެއްގެ ވަޒީފާ އަދާކުރާ މީހެއް ކަމަށެވެ. އަންހެން ޑޮކްޓަރުންނަށް ޕާޓްނަރުން ހޯދަން ވަރަށް އުނދަގޫކަމުގެ އަޑުތައް އިވުމަކީ ވަރަށް ކަންބޮޑުވާ ކަމަށް މި ފިރިހެންމީހާ ބުންޏެވެ.\nޖަޕާނުގެ މެދުތެރޭގައިވާ ޗުކްޔޯ ޔުނިވަސިޓީގެ ސޯޝިއޮލޮޖީ ޕްރޮފެސަރެއް ކަމަށްވާ ޝިގޭކީ މަޓްސޫޑާ ބުނި ގޮތުގައި ޖަޕާނުގެ ކައިވެނިކުރާ މީހުންގެ އަދަދު ދަށްވަމުންދަނީ 'ހައިޕާގަމީ"ކިޔާ މައްސަލައެއްގެ ސަބަބުންނެވެ.\n"ޖަޕާނު އަންހެނުން ބޭނުންވަނީ އެމީހުންނަށް ވުރެ ތައުލީމީ އަދި މަތީ ވަޒީފާތައް އަދާކުރާ ފިރިހެނުން،" ޝިގޭކީ ބުންޏެވެ.\nމެޗް-މޭކިން ޕާޓީން ވެސް ޕްރޮފެސަރު ބުނި ކަހަލަ މަންޒަރުތައް ފެނުނެވެ. އަންހެން ގްރޫޕެއް ފިރިހެނެއްގެ ވަށާލައިގެން އޭނާގެ މައުލޫމާތު ހޯދާ އޭނާއަށް ޝައުގުވެރިކަން ފާޅުކުރާތީ ފެނުނެވެ. ޚަބަރު ބަލާއިރު މިމީހާ އަކީ އެތާ ތިބި ހުރިހާ އަންހެނުންނަށް ވުރެ ތައުލީމީ ގޮތުންނާއި ވަޒީފާގެ ގޮތުން ވެސް މަތީ މީހެކެވެ.\nޕްރޮފެސަރު ބުނި ގޮތުގައި ޖަޕާނު މީހުންނަށް ދިމާވެފައިވާ މިމައްސަލަ ހައްލު ކުރެވޭނީ ތިމާއަށް ވުރެ މަދު އާމްދަނީ ލިބޭ ފިރިހެނުންނާ ވެސް ކައިވެނި ކުރުމުގެ ވިސްނުމެއް ޖަޕާން އަންހެނުން ގެންގުޅެންފެށި އިރަކުންނެވެ.\nމި ޕާޓީގައި ހުރި ހުސްހަށިބައި އަންހެނަކު ބުނި ގޮތުގައި މިއީ ކައިވެނިކުރާނެ ބައިވެރިން ހޯދަން ރަނގަޅު ތަނެކެވެ. މަގުމަތިން ދިމާވާ މީހެއް ކައިރީގައި އޭނާ ސިންގަލް ތޯ ނޭހޭނެ ނޫންހޭ އެމީހާ ބުންޏެވެ. އެހެންވީމާ މިފަދަ ތަނަކުން ދިމާވާ މީހުންނާ އެ ސުވާލުވެސް ޖެހިލުމެއް ނެތި ކޮށްލެވޭނެތީ މިއީ ރަނގަޅުކަމެއް ކަމަށް އޭނާއަށް ގަބޫލު ކުރެވެނީ އެވެ.\nމި ޕާޓީގައި ހުރި މެރިޖް ކައުންސެލާއެއް ބުނި ގޮތުގައި ޖަޕާން ޒުވާނުން ފައިސާ ހަނދާން ނައްތާލާފައި ލޯބި ހޯދަން އަމާޒު ހިފުން މާ ރަނގަޅުވާނެ ކަމަށެވެ.\n"މާ ގިނަ ޝަރުތުތައް ކަނޑައަޅަންޏާ މައްސަލަ ހައްލެއް ނުވާނެ. ގަޔާވާ މީހަކާ ކައިވެނިކޮށްގެން ދެން ހުރި މައްސަލަތަކާ މެދު ވިސްނާ،" ކައުންސެލަރު ލަފާ ދިނެވެ.\nދުނިޔޭގެ އެންމެ ދުވަސްވީ މީހާ 119 އަހަރުގައި މަރުވެއްޖެ\nސްކޫލެއްގެ ފެން ބިލަށް 27،000 ޑޮލަރު\nބޭނުނު މަހެއް ބޮޑު ބިރަކަށް!


Hulhumale' ga meehun dhirulhey imaaraathakun gadhakamun meehun neri thalhu alhuvaifi\nހުޅުމާލޭގައި މީހުން ދިރިއުޅޭ އިމާރާތަކުން ގަދަކަމުން އެމީހުން ނެރި ތަޅު އަޅުވައިފި\n0 July 5th, 2019 - 10:56 PM\n“ރެއިޒް ކްރައުން” ކުންފުނީގެ މުވައްޒަފުންނަށް ހަމަލާ ދޭ ވީޑިއޯގެ ސްކްރީން ޝޮޓެއް\nހުޅުމާލޭ ގެއެއްގައި މީހުން ދިރިއުޅޭ އިމާރަތަކުން އެމީހުން ނެރި ތަޅުއަޅުވައިފިިއެވެ.\nތަޅު އެޅުވި މީހުން ތަކެއްޗަށް ގެއްލުންދީ ބައެއް ތަކެތި ވަގަށް ނަގާފައިވާކަމަށް އެ އިމާރާތުގެ މަސައްކަތް ކުރަމުން އަންނަ ކުންފުނިން ބުނެއެވެ.\nމި ހާދިސާ ހިނގާފައިވަނީ ބުރާސްފަތި ދުވަހުގެ ވަގުތެއްގައި، ހުޅުމާލޭ ލޮޓް ނަންބަރު 11325 އިމާރަތުގައެވެ.\nމި އިމާރާތަކީ "ރެއިޒް ކްރައުން" ކިޔާ އަމިއްލަ ކުންފުންޏަކުން ކުށްޔަން ނަގާފައިވާ އިމާރާތެކެވެ.\nއިއްޔެ 4:00 އިން ފެށިގެން މިއަދު މެންދުރު ހުކުރު ނަމާދު ވަގުތާ ޖެހެންދެން ވެސް އެ ކުންފުނީގެ މުވައްޒަފުންނާ ގޭގައި ދިރުއުޅޭ ބައެއް މީހުން ތިބީ ހުޅުމާލޭ ޕޮލިސްޓޭޝަން ދޮށުގައެވެ. އަދި މިއަދު ހަވީރު 4:00 އިން ފެށިގެން އެ ކޮންޕެނީގެ މުވައްޒަފުން އަނެއްކާވެސް ވަނީ ހުޅުމާލޭ ޕޮލިސްޓޭޝަން ދޮށަށް އެއްވެފައެވެ.\nފުލުހުން ގޮސް ތަޅުލާފައި ހުރި ދޮރުތައް ހުޅުވީ މިރޭ 10:19 ހާއިރުއެވެ.\nއެ ކުންފުނީގެ ފަރާތުން މިއަދު ކަމިޝަނާ އޮފް ޕޮލިސް މުހައްމަދު ހަމީދަށް ފޮނުވި ސިޓީއެއްގެ ކޮޕީވެސް އެމްވީ ޓައިމްސް އަށް ވަނީ ލިބިފައެވެ.\nމި ސިޓީގައި އެ ކުންފުނިން ބުނެފައިވަނީ އިމާރާތައް ވަދެވެން ހުރި މައިދޮރުގެ ތަޅާ، އިމާރަތުގެ އެކިއެކި ފަންގި ފިލާތަކުގެ މައި ދޮރު ތަކުގައި ހަރުކޮށްފައި ހުރި ތަޅުތައް ހަލާކުކުުރުމަށްފަހު ދޮރުތަކުގެ ތަޅުތައް ބަދަލުކޮށް އެ ކުންފުނިން އިމާރާތުގައި މަސައްކަތް ކުރަމުން ގެންދިޔަ ބައެއް ތަކެއްޗަށް ގެއްލުން ދީފައިވާކަމަށެވެ.\n"އަޅުގަނޑުމެންނަށް ބޮޑަށް ލަފާކުރެވޭ ގޮތުގައި މަތީގައި ބަޔާންކޮށްފައިވާ ކަންތައްތަކަކީ ގޭގެ ވެރި ފަރާތް ނުވަތަ އެ ފަރާތް ފޮނުވައިގެން އަންނަ ބަޔަކު އަޅުގަނޑުމެންނަށް ގެއްލުން ދިނުމުގެ ބޭނުމުގައި ކުރަމުން އަންނަ ކަންތައްތަކެކެވެ،" އެ ސިޓީގައި ބުނެފައިވެއެވެ.\nއަދި އެގޭގެ ދޮޮރުތައް ހަލާކުކޮށް އެ ގޭގައި ކުއްޔަށް ދިރިއުޅެމުން އަންނަ މީހުން ގަދަކަމުން ނެރެފައިވާކަމަށް ވެސް ސިޓީގައި ފާގަފަކޮށްފައިވެއެވެ.\nއަދި ކުންފުނީގެ މުވައްޒަފުންނަށް މާރާމާރީ ހިންގާ ތަޅާ އަނިޔާކޮށްފައިވާކަމަށް ވެސް އެ ސިޓީގައި ބުނެފައިވެއެވެ. މިގޮތަށް ހިންގި މާރާމާރީއެއްގެ ވީޑިއޯވެސް ވަނީ އެމްވީ ޓައިމްސްއަށް ލިބިފައެވެ.\nއިމާރާތުގެ ދޮރުތައް ހުޅުވުމަށްފަހު އެ އިމާރާތުން "ވަގަށް ގެންސްފައިވާ" ތަކެއްތީގެ ލިސްޓެއް ދިނުމަށް ފުލުހުން އެދިފައިވާކަމަށް ކުންފުނިން ބުނެއެވެ.\nއިމާރާތް ހުސްކުރަން އިމާރާތުގެ ވެރިފަރާތުން އެންގުމުން ކުންފުނީގެ ފަރާތުން ވަނީ އެ މައްސަލަ މާޗް މަހުގެ 29 ވަނަ ދުވަހު ސިވިލް ކޯޓުގެ ހުޅުމާލޭ ޑިވިޝަން އަށް ހުށަހަޅާފައެވެ. އެ މައްސަލައާ ގުޅިގެން، އިމާރާތުގެ ޕްލޯތަކުގެ ތެރެއިން ކޮމްޕެނީގެ ބެލުމުގެ ދަށުގައި ހުރި ފްލޯތައް ވެރިފަރާތާ ހަވާލުކުރުމަށް ވަގުތީ އަމުރެއް ނެރުނެވެ. ނަމަވެސް ކޮންޕެނީގެ ފަރާތުން ދައުވާ އަނބުރާ ގެންދިއުމުގެ ސަބަބުން ވަގުތީ އަމުރު ވަނީ ބާތިލުވެފައެވެ.


Covid-19 ah positive vaa school kudhin mihaaru nisbathun gina: Dr....\nކޮވިޑް-19ށް ޕޮޒިޓިވްވާ ސްކޫލު ކުދިން މިހާރު ނިސްބަތުން ގިނަ: ޑރ. އަފްޒަލް\nބައްޔަށް ޕޮޒިޓިވްވާ ވަޒީފާއެއް އަދާ ނުކުރާ މީހުން ވެސް ވަރަށް ގިނަ\nސްކޫލަށް ދާ ކުދިން ބައްޔަށް އެކްސްޕޯސްވަނީ ސްކޫލަށް ގޮސްގެން ނޫން\nބައްޔަށް ޕޮޒިޓިވްވާ ޕްރޮންޓްލައިންގައި މަސައްކަތް ކުރާ މީހުން ނިސްބަތުން މަދު\nކ. މާލެ | 15 ސެޕްޓެންބަރ 2020 | އަންގާރަ 23:40 | 6,895\nނޫސްވެރިންގެ ބައްދަލުވުމުގައި އެޗްޕީއޭގެ އެޕިޑޮމޮލޮޖިސްޓް ޑރ. އިބްރާހިމް އަފްޒަލް ވާހަކަދައްކަވަނީ - އެންއީއޯސީ\nރާއްޖޭގައި ސްކޫލަށް ކުދިން ގޮސްގެން ބައްޔަށް ހުށަނޭޅުނު ނަމަވެސް ކޮވިޑް-19ށް ޕޮޒިޓިވްވާ ސްކޫލުގެ ކުދިންގެ އަދަދު މިހާރު އިތުރުވަމުން އަންނަ ކަމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ) ގެ އެޕިޑޮމޮލޮޖިސްޓް ޑރ. އިބްރާހިމް އަފްޒަލް ވިދާޅުވެއްޖެއެވެ.\nހޯމަ ދުވަހުގެ ރޭ ހެލްތް އިމަރޖެންސީ އޮޕަރޭޝަންސް ސެންޓަރު (އެޗްއީއޯސީ) އިން ބޭއްވި ނޫސްވެރިންގެ ބައްދަލުވުމުގައި ޑރ. އަފްޒަލް ވިދާޅުވީ ބަލި ޖެހޭ މީހުން އެންމެ ގިނައިން މި ފެންނަނީ ސްކޫލުތަކަށް ދާ އުމުރު ފުރާގެ ކުދިން ކަމަށެވެ. ދެން އެންމެ ގިނައީ ޕޮޒިޓިވް ވަނީ ވަޒީފާއެއް އަދާނުކުރާ މީހުންނާއި، އެސެންޝިއަލް ވޯރކާސްގެ ގޮތުގައި ހިމެނޭ މީހުންނާއި، ޕްރައިވެޓް ކުންފުނިތަކުގައި މަސައްކަތް ކުރާ މީހުން އަދި ލޭބަރސް ކަމަށް ޑރ. އަފްޒަލް ވިދާޅުވިއެވެ.\nސްކޫލަށް ދާ ކުދިން ބައްޔަށް ހުށަހެޅިގެން ދަނީ ސްކޫލަށް ގޮސްގެން ނޫންކަން ޑރ. އަފްޒަލް ފާހަގަކުރައްވިއެވެ.\nކޮންމެ ކޭސްއެއްގައި އެމީހުން ކުރާ މަސައްކަތް ބަލަން. އެކަމަކު އެންމެންނަކީ މަސައްކަތް ކުރާ ބައެއް ނޫން. އޭގެ ތެރޭގައި ކުޑަ ކުދިން ހިމެނޭނެ. ސްކޫލު ކުދިން. އެކަމަކު އެއީ ސްކޫލަށް ގޮސްގެން އެކްސްޕޯސްވަނީ އެއް ނޫން. ހަމައެކަނި އެކުދިންނަކީ ސްކޫލުތަކަށް ދާ އުމުރުފުރާގެ ކުދިންކަން މީގެން އަޅުގަނޑުމެންނަށް ދޭހަވަނީ.\n~ އެޗްޕީއޭގެ އެޕިޑޮމޮލޮޖިސްޓް ޑރ. އިބްރާހިމް އަފްޒަލް\nޑރ. އަފްޒަލް ވިދާޅުވީ ކޮވިޑް-19ށް ފަރުވާ ދިނުމަށް ނުވަތަ ބަލި ކޮންޓްރޯލް ކުރުމަށް މަސައްކަތް ކުރާ މީހުން ބައްޔަށް ޕޮޒިޓިވްވާ ނިސްބަތް މަދު ކަމަށެވެ. ނަމަވެސް ކޮންމެހެން ފޯރުކޮށްދޭ ހިދުމަތްތައް ދިނުމުގައި އުޅޭ މީހުން (އެސެންޝިއަލް ވޯރކަރުން) ބައްޔަށް ޕޮޒިޓިވް ވަނީ ގިނައިން ކަމަށް ޑރ. އަފްޒަލް ވިދާޅުވިއެވެ.\nމީގެ އިތުރުން ޑރ. އަފްޒަލް ވިދާޅުވީ ވަޒީފާއެއްގައި ނޫޅޭ މީހުން ގިނައިން ބައްޔަށް ޕޮޒިޓިވްވާން ފެށީ ތިން ވަނަ މަރުހަލާގައި ލުއިތައް ދިން ފަހުން ކަމަށެވެ. އެހެންކަމުން މިއީ ވިސްނާލަން ޖެހޭ ކަމެއް ކަމަށެވެ.


2 Fandiyaarun jalah laan kuri hukum rangalhu: SC | Mihaaru\nއުއްތަމަ ފަނޑިޔާރު އަބްދުﷲ ސައީދު (ކ) އަދި ފަނޑިޔާރު އަލީ ހަމީދު. - ފޮޓޯ: މިހާރު\nދެ ފަނޑިޔާރުންނަށް އިއްވި ޖަލު ހުކުމް ރަނގަޅު، އިސްތިއުނާފް ބަލައިގަނެވޭކަށް ނެތް: ސުޕްރީމް\n20 ޖޫން 2018 - 15:26 26 comments\nއުއްތަމަ ފަނޑިޔާރު އަބްދުﷲ ސައީދާއި ސުޕްރީމް ކޯޓުގެ ފަނޑިޔާރު އަލީ ހަމީދު އެއް އަހަރާއި ދެ މަހަށް ޖަލަށްލާން ކުރި ހުކުމް ރަނގަޅު ކަމަށް ނިންމައި، އެ މައްސަލައިގެ އިސްތިއުނާފް ބަލައިނުގަތުމަށް ސުޕްރީމް ކޯޓުން މިއަދު ނިންމައިފި އެވެ.\nފަނޑިޔާރުންތަކަކަށް ނުފޫޒު ފޯރުވި މައްސަލާގައި އުއްތަމަ ފަނޑިޔާރާއި އަލީ ހަމީދު ޖަލަށްލާން ކްރިމިނަލް ކޯޓުން ކުރި ހުކުމަށް ހައި ކޯޓުން މިމަހު ވަނީ ތާއީދުކޮށްފަ އެވެ.\nއެ މައްސަލަ އެ ދެ ފަނޑިޔާރުންގެ ފަރާތުން ހުށަހެޅުމުން ސުޕްރީމް ކޯޓުން މިއަދު ނިންމީ ހައި ކޯޓުގެ ހުކުމަކީ ޝަރުއީ އަދި ގާނޫނީ އުސޫލުތަކާ ޚިލާފް ހުކުމެއް ކަމަށް ބަލަންޖެހޭ އެއްވެސް ސަބަބެއް ނެތް ކަމަށާއި އެ ހުކުމް ރަނގަޅު ކަމަށެވެ.\nއެހެންވެ، އެ މައްސަލައިގެ އިސްތިއުނާފް ބަލައިގަތުމުގެ ހުއްދަ ދެވެން ނެތް ކަމަށް އެ ކޯޓުގެ ފަނޑިޔާރުންގެ މަޖިލީހުން ނިންމީ ކަމަށް އެ ނިންމުމުގައިވެ އެވެ. އެގޮޮތަށް ސުޕްރީމް ކޯޓުން ނިންމުމާ އެކު އެ މައްސަލާގެ އިސްތިއުނާފް މަރުހަލާ ނިމުނީ އެވެ. އެހެންވުމުން ފަނޑިޔާރުންގެ ގާނޫނު އޮތްގޮތުން އެ ދެ ބޭފުޅުން މިހާރު މަގާމުން ވަކިވީ އެވެ.\nނުފޫޒު ފޯރުވި މައްސަލާގެ އިތުރުން ފުލުހުންގެ ތަހުގީގަށް ފޯނު ދޭން އިންކާރު ކުރި މައްސަލާގައި ވެސް އެ ދެ ބޭފުޅުންގެ މައްޗަށް ވަނީ އެއް އަހަރާއި ހަތް މަހާއި ހަ ދުވަހުގެ ޖަލު ހުކުމެއް ވެސް އައިސްފަ އެވެ. އެ މައްސަލައިގެ އިސްތިއުނާފް މަރުހަލާ އަދި ނުފަށަ އެވެ.\nއެ މައްސަލާގެ އިތުރުން ޓެރަރިޒަމްގެ ދައުވާ އާއި އިތުރު ދައުވާއެއް ވެސް ދައުލަތުން އެ ބޭފުޅުންގެ މައްޗަށް ކުރެ އެވެ. އެ މައްސަލާގެ ޝަރީއަތް ކްރިމިނަލް ކޯޓުގައި ދަނީ ކުރިއަށެވެ.


ނަމަވެސް….. 1 ވަނަ ބައި – Esfiya – Dhivehi Vaahaka Site\n- by Shiya - 0- January 12, 2017\nއޮފީހުން ނިމިގެން ޝިޔާޒް އައިސް ގެއަށް ވަންއިރު ދަރިފުޅު، މަލްޝާ އިނީ ކާރޓޫން ބަލާށެވެ. ޝިޔާޒް ފެނުމާއިއެކު މަލްޝާ ސޯފާއިން ތެދުވެގެންގޮސް ޝިޔާޒްގެ ގައިގައި ބައްދައިލިއެވެ. ޝިޔާޒް ހިނިތުންވެލަމުން މަލްޝާގެ ބޮލުގައި ފިރުމައިލިއެވެ. މަލްޝާވެސް ހިނތުން ވެލިއެވެ. ޝިޔާޒް ގެއަށް އަތުވެއްޖެނަމަ މަލްޝާ، ޝިޔާޒް ކައިރިން ދުރަކަށް ނުދެއެވެ.\nމަލްޝާއާ ލޯބި ކޮށްލަމުން ޝިއާޒް މަލްޝާ ގޮވައިގެން ގޮސް ސޯފާގައި އިށީނެވެ. އޮފީހުގައި މަސައްކަތް ބުރަ ދުވަހަކަށްވާތީ ޝިޔާޒް އިނީ ވަރުބަލިވެފައެވެ. އެހެން ނަމަވެސް ކައިރީގައި ދަރިފުޅު އިނުމުން އޮށޯވެލަން ދާކަށް ޝިޔާޒްގެ ހިތެއް ނޭދުނެވެ. ބުރަކޮށް މަސައްކަތުގައި އުޅެފައި އައި ނަމަވެސް އަރާމް ކުރުމަށްވުރެ ބޮޑަށް ޝިޔާޒް ބޭނުންވަނީ ދަރިފުޅާއެކު އުފާވެރި ވަގުތުކޮޅެއް ހޭދަކޮށްލާށެވެ. މަލްޝާ އަކީ ޝިޔާޒްގެ އެތައް ހުވަފެން ތަކަކާއި ގުޅިފައިވާ އުއްމީދެވެ. ޝިޔާޒްގެ ހުރިހާވެސް އުފަލަކީ، މަލްޝާގެ ހިންހަމަ ޖެހުމެވެ. މަލްޝާގެ ހިނިތުންވުމެވެ.\nލޯބި ލޯބި ދަރިފުޅުގެ މޫނަށް ބަލަހައްޓައިގެން ޝިޔާޒް އިރުކޮޅެއް ވަންދެން އިނެވެ. މަލްޝާ އޭނާގެ ކުޑަ ދެއަތުން ޝިޔާޒްގެ މޫނުގައި ފިރުމައިލިއެވެ. އުމުރުން އެންމެ ތިން އަހަރުގެ މަލްޝާގެ ކޮންމެ ހަރަކާތަކުންވެސް ދޭހަވަނީ ބައްޕަ ދެކެ އެ ތުއްތު ކުއްޖާ ލޯބިވާ މިންވަރެވެ.\n” ބައްޕަ ކީއްވެ މިއަދު މަލޫއަށް އައިސް ކްރީމް ނުގެނައީ؟….” މަލްޝާ އެހިއެވެ.\n” އޯހ!… ބައްޕަ ހަނދާން ނެތުނީ….” ކުއްލިއަކަށް ކަމެއްހަނދާންވެގެން ބުނާ ކަހަލަ ގޮތަކަށް ޝިޔާޒް ބުންޔެވެ.\n” ބައްޕަ އޮފީހުން ނުކުތީވެސް ވަރަށް ހަނދާން ކޮށްގެން… އެކަމަކު..”\nމަލްޝާއަށް އައިސް ކްރީމް ގެންސްނުދެވުނީތީ ޝިޔާޒް މިހާރު އިނީ ވަރަށް ދެރަވެފައެވެ. މަލްޝާގެ ކަމެއް ހަނދާން ނައްތާލެވިއްޖެނަމަ ޝިޔާޒް ފަހުން ވަރަށް ދެރަވެއެވެ.\n” ދަރިފުޅު އިނދޭ! ބައްޕަ އަންނާނަން އައިސް ކްރީމް ގަނެގެން….” ޝިޔާޒް އެހެން ބުނެފައި ސޯފާއިން ތެދުވަން އުޅުމުން މަލްޝާ ޝިޔާޒްގެ އަތުަގައި ހިފަހައްޓައިލިއެވެ. ” ކިހިނެއްވީ؟..” ޝިޔާޒް އެހިއެވެ.\n” މިހާރަކު ނޫން… ފަހުން އައިސް ކްރީމް ގަންނަން ދާނީ….” މަލްޝާ ބުންޏެވެ.\n” ދަރިފުޅު ދެރަވީތަ؟…” ޝިޔާޒް ސުވާލު ކުރިއެވެ. ނޫނެކޭ ބުނުމުގެ ގޮތުން މަލްޝާ މަޑު މަޑުން ބޯ ހޫރައިލިއެވެ.\nޝިޔާޒް ކޮޓަރިއަށް ވަދެ އެނދުގައި އޮށޯވެލިއެވެ. ނިއްކުރި މަތީގައި އެއް އަތް ބާއްވާލިއެވެ. މިއަދު ކަންތައްވީގޮތުން ޝިޔާޒް ވަރަށް ދެރަވެއްޖެއެވެ. މަލްޝާގެ ކަމެއް ދެން ދުވަހަކުވެސް ހަނދާން ނައްތާ ނުލުމަށް ޝިޔާޒް ހިތުަގައި އަޒުމް ކަނޑައެޅިއެވެ.\n” ކޮންކަމަކާ ތި ވިސްނަނީ؟……” ފެންވަރައިގެން ފާޙާނައިން ނުކުމެ އެނދުގައި އިށިންނަމުން ނަޖުވާ ޝިޔާޒާއި ސުވާލު ކުރިއެވެ. ނަމަވެސް ޝިޔާޒަށް އެސުވާލުގެ އަޑު އިވުނުހެނެއް ހިއެއްނުވެއެވެ. ޝިޔާޒް އަދިވެސް އޮތީ އެޚިޔާލުގެ ތެރޭގައެެވެ. ” ޝިޔާޒް!” ނަޖުވާ ތަންކޮޅެއް ބާރަށް ގޮވައިލިއެވެ. ޝިޔާޒް ސިހިފައި ކަހަލަ ގޮތަކަށް ނަޖުވާގެ މޫނަށް ބަލައިލިއެވެ.\n” ކޮން ހިޔާލެއްގެ ތެރެއަށް ގެއްލިފައި ތިއޮތީ؟….. އޮފީހުން އައިގޮތަށް އެއްޗެހިވެސް ބަދަލުނުކޮށް ތިއޮތީ….. މިއަދު މާ ބޮޑަށް މަސައްކަތް ބުރަ ދުވަހަކީތަ؟…..” ނަޖުވާ ވަހަކަ ދައްކަމުން ޝިޔާޒްގެ ގަމީހުގެ ގޮށްތައް ނައްޓަން ފެށިއެވެ. ” އެއްޗެހި ބަދަލުކޮށްދޭން އަހަރެންގެ އަންހެނުން ތިހުރީނު…….” ސަމާސާ ރާގަކަށް ޝިޔާޒް ބުންޔެވެ. ” އަންހެނުން ހުރިހާ ކަމެއް ކޮށްދޭނޭ ކިޔާފަ އަމިއްލަ އަތުން އެއްވެސް ކަމެއް ކޮށްގެން ނުވޭދޯ….” ޝިޔާޒްގެ ގަމީސް ކޮނޑުގައި އަޅުވަމުން ނަޖުވާ ވާހަކަ ދެއްކިއެވެ. ” ތިހާ ކަންނެތް ވާކަށް ނުވާނެ..”\n” އަހަރެން ކަންނެތްތަ؟…. އަހަރެން ކަންނެތްނަމަ ވަޒީފާ އަކަށްވެސް ނުދާނެ އެއްނު….”\n” ހަމައެކަނި ވަޒީފާއަށް ދިއުމުން ހުރިހާކަމެއް އެނިމުނީ އެއްނޫން……. އަމިއްލަ ކަންތައްތައްވެސް ކުރަންޖެހޭނެ…… އޭރުން މުރާލި މިހަކަށް ވާނީ…… އެހެން ނޫނީ އަހަރެން ބުނާނީ ތީ ކަންނެތް މީހެކޭ…”\n” ތީ… އަބަދުވެސް ނަޖޫ ބުނާވާހަކައެއްނު…..” ޝިޔާޒް ހިނިތިންވެލިއެވެ. ” ނަޖޫއަށް ދުވަހަކުވެސް އަހަރެން މުރާލި މީހަކަށް ނުވާނެ….”\n” ދެން ތިވާހަކަ ހުއްޓާލާ!… ތިކަމާ ބެހޭގޮތުން ކިތައްމެ ވަރަކަށްވެސް ވާހަކަާ ދެއްކިދާނެ……އެންމެ ފަހުން ނިމޭނީ ޝިޔާޒް ރުޅިއައިސްގެން……އެއީ އެއްނު ގިނަފަހަރަށް ވާގޮތަކީ…..” އެ މައުޟޫއަށް އިތުރަށް ވާހަކަ ދައްކާކަށް ނަޖުވާ ބޭނުމެއް ނުވިއެވެ. އެއީ ޝިޔާޒްގެ ގޮތް ރަނގަޅަށް ނަޖުވާ އަށް އިނގޭތީއެވެ.\n” ކޮބާ މަލޫ؟……” ނަޖުވާ އެހިއެވެ. ” ސިޓިންގ ރޫމްގައި ކާޓޫން ބަަލަން އެބައިން….. އަހަރެން މިއިނީ ވަރަށް ދެރަވެފަ… މިއަދު އަހަރެން ހަނދާންނެތިގެން މަލޫ އަށް އައިސް ކްރީމް ނުގެނެވުނީތީ…” ޝިޔާޒް ބުންޔެވެ.\n” މިއަދު ހަނދާންނެތިގެން އައިސް ކްރީމް ނުގެނެވުނީ….މާދަމާ ކަންނޭނގެ އަަހަންނާ މަލޫ މަތިން ޝިޔާޒް ހަނދާން ނައްތާާލާނީ…” ” ތީ… ދުވަހަކުވެސް ނުވާނެކަމެއް…. އަހަރެން ކިހިނެއް އަހަރެންގެ ލޯބިވާ އަނބިމީހާއި ދަރިފުޅު މަތިން ހަނދާން ނައްތާލާނީ؟…. ދުވަހަކުވެސް ހަނދާން ނުނެތޭނެ ވަރަށް ނަޖޫ އަހަންނަށް ލޯބިވެސް ދެމެއްނު…”\n” ތިގޮތަށް ބުނާ ކިތައް ފިރިހެނުން އެމީހުންގެ ލޯބިވާ އަނބިމީހާއާ ދަރިން މަތިން ހަނދާން ނައްތާލަނީ؟….” ނަޖުވާ ބުންޏެވެ. ” އެއީ އެހެން ފިރިހެނުން ނެއްނު… އެހެން މީހުންނާއި އަހަންނާއި ވަރަށް ތަފާތުވާނެ…. ނަޖޫއަށް އަދިވެސް އަހަރެން ދަހެއްނުވޭދޯ؟….” ޝިޔާޒް އެހެން ބުނަމުން ނަޖުވާ ގައިގައި ބައްދާލަމުން އެނދުގައި އޮށޯވެލިއެވެ.\nއޮފީސް ހުޅުވުން ޝިޔާޒްއާ ހަވާލު ކޮށްފައިވާ ހަފްތާއަށް ވާތީ ފަތިހު ފަހެއް ޖެހުމާއިއެކު ޝިޔާޒް ތެދުވެއްޖެއެވެ. ގަޑިއަށް ފަރުވާތެރި ވުމަކީ ޝިޔާޒް ވަރަށް ބޮޑަށް ސަމާލުކަން ދޭކަމެކެވެ. މިވީހާ ތަނަށޤ ޝިޔާޒް ދުވަހަކުވެސް އޮފީހަށް ގަޑިޖެހިގެންނެއް ނުދެއެވެ. ޝިޔާޒް ފާޙާނާ އަށް ވަދެ ފެންވަރައިގެން ނުކުތްއިރު މަލްޝާ އޮތީ ހޭލައެވެ.\n”ބައްޕާ!” މަލްޝާ ގޮވައިިލިއެވެ.\nޝިޔާޒް ހިނިތުންވެލިއެވެ. އަދި ގޮސް މަޑުމަޑުން މަލްޝާގެ ބޮލުގައި ފިރުމާލުމަށްފަހު ނިތްކުރީގައި ބޮސްދިނެވެ. ” ބައްޕަ ތިއުޅެނީ އޮފީހަށް ދާންދޯ؟….” މަލްޝާ އެހިއެވެ. ” އާނ! ބައްޕަ މިއުޅެނީ އޮފީހަށްދާން…” ޝިޔާޒް ހިނިތުން ވެލިއެވެ. ” ބައްޕަ މިއަދު މަލޫއަށް ކޯއްޗެއް ގެނެސްދޭނީ؟….” މަލްޝާ އެހިއެވެ. ” ކޯއްޗެއް ގެނެސްދޭންވީ ؟… އައިސް ކްރީމްތަ؟… ޗޮކްލެޓްތަ؟…” ޝިޔާޒް ސުވާލު ކުރިއެވެ.\n” މަލޫ މިއަދު ބޭނުމީ ޗޮކްލެޓް….”\n” އެންމެ ރަނގަޅު… ބައްޕަ އޮފީހުން ނިމިގެން ގެއަށް އަންނަމުން ދަރިފުޅަށް ޗޮކްލެޓް ގެނެސްދޭނަން އިނގޭ!…” ޝިޔާޒް އަނެއްކާވެސް މަލްޝާގެ ބޮލުގައި ފިރުމައިލިއެވެ. ” ބައްޕަ ހާދަ ރަނގަޅޭ…” މަލްޝާ ހިނިތުންވެލަމުން ޝިޔާޒްގެ އަތުގައި ހިފަހައްޓަައިލިއެވެ. ” ދަރިފުޅުދެކެ ބައްޕަ ވަރަށް ލޯބިވޭ….” ޝިޔާޒް ހިނިތުންވެލަމުން ބުންޏެވެ. އެވަގުތު މަލްޝާގެ މޫނަށް ވެރިވީ އުފާވެރިކަމެވެ.\nޝިޔާޒް ރީތިވެ ނިމުނުއިރު ނަޖްވާ ހުރީ ސައިތައްޔާރުކޮށްފައެވެ. ޝިޔާޒްގޮސް ސައިބޯން އިށީނެވެ. ޝިޔާޒް ސައިބޮމުން ދިޔައިރު ނަޖްވާ ޝިޔާޒްގެ ގަމީސް ރީތިކޮށް އަދި ޓައީ ރަނގަޅު ކޮށްދެމުން ދިޔައެވެ. ނަޖުވާގެ ރަނގަޅުވާހަކަ ޝިޔާޒް އޮފީހުގެ މުވައްޒަފުންގެ ގާތުވެސް ދައްކައެވެ.އެއީ ސަބަބުތަކެއް ނެތިއެއްނޫނެވެ. ޝިޔާޒް ދެކޭގޮތުގައި ނަޖުވާ އަކީ ރަންގަނޑެކެވެ. ނަޖުވާ ކަހަލަ ރަނގަޅު ބައިވެރިއެއް މީހަކަށް ނުލިބޭނެއެވެ. ނަޖުވާ ކިތައްމެ ރަނގަޅުވިޔަސް ނަޖުވާގެ މައްސަލަތަކެއްވެސް އެބަހުއްޓެވެ. އެއީ ބައެއްފަހަރު ޝިޔާޒް ވަރަށް ދެރަވާކަމެކެވެ.\n” މިއަދު އޮފީހުން އާދެވޭނީ ތަންކޮޅެއްލަހުން…” ސައިބޮއި ނިމުުމުން ޝިޔާޒް ބުންޏެވެ.\n” މައްސަލައެއްނެތް …. އަހަރެން ޝިޔާޒް އަންނަންދެން މެންދުރު ނުކައި އިންތިޒާރު ކުރާނަން….. ޝިޔާޒާއެކު ނޫނީ މެންދުރު ކާހިތެއްނުވޭ… އާދެވުނުހާ އަވަހަކަށް އަންނާތި!…” ޝިޔާޒްގެ މޭގައި ބޯޖައްސާލަމުން ނަޖުވާ ބުންޏެވެ.\nޝިޔާޒް ގެއިން ނުކުންނަން ހިނގައިގަތެވެ. ނަޖުވާ ހިނިތުންވެލައިގެން ޝިޔާޒް ދާތަން ބަލަން ހުއްޓެވެ.\nއޮފީހުގެ މުވައްޒަފުން އޮފީހަށް ހާޒިރުވެ ހާޟިރީގައި ސޮއި ކުރަމުން ދިޔައިރު ޝިޔާޒް އިނީ ކޮމްޕިއުޓަރ ކައިރީގައި ކުއްޖަކާ ޗެޓް ކުރާށެވެ. އިރުކޮޅަކުން ޝިޔާޒް ތެދުވެގެންގޮސް އޮފީހުގެ މަސައްކަތްތައް ފެށިއެވެ.\nޝިޔާޒަކީ އޮފީހުގެ މަސައްކަތްތައް ވަރަށް ފަރުވާތެރިކަމާއި އެކު ކުރާ މުވައްޒަފެކެވެ. އަދި ހުރިހާ މުވައްޒަފުންނާ ވެސް ވަރަށް ގުޅޭ އެކުވެރި ހިތްހެޔޮ މިޒާޖެއްގެ މީހެކެވެ. އެހެންކަމުން އޮފީހުގެ ހުރިހާ މުވައްޒަފުންވެސް ޝިޔާާޒާއި ވަރަށް އެކުވެރިކަމާއެކު ވާހަކަ ދައްކައެވެ.\nޝިޔާޒް ވަރަށް އަވަދިނެތި މަސައްކަތުގައި އިންދާ މޯބައިލް ފޯން ރިންގްވާން ފެށިއެވެ. ޝިއާޒް ފޯން ނަގާފައި ބަލާލިއެވެ. ގުޅަނީ ޝިޔާޒް ނުދަންނަ ނަންބަރަކުންނެވެ. ” ކާކުބާ؟..” ޝިޔާޒޒް ހިތައްއެރިއެވެ. ޝިޔާޒް ފޯން ނަގައި ކަންފަތުގައި ޖައްސައިލިއެވެ.\n” ހެލޯ!..” ޝިޔާޒް ބުންޏެވެ.\n” ހަލޯ!…” އެކޮޅުން ޝިޔާޒަށް އިވުނީ އަންހެނެއްގެ އަޑެވެ.\nWoooow v beautiful… ❤ Shiya\nNext part please soon ingey\nKoba aneh story thaheehchehi ves miadhu up kohlaba…. komme dhuvahaku ves check kuran😥\nvaaakaiga vaa gotheh adhi ehvx varakah neynge.. bt heevey reethi vaahakaeh hn.. waiting for another part\ndhenhuri vaahakathakuge next part thah up kohladheynan…. thanks\nVaahaka nimen dhenn genes dheyne kamah ummeedhu kuran\ni wonder whoa‘Brainless’ can readadtory and understand it. haahaa…. BTW story habeys ingey Shiya… plzz aneh story thakuge next part mirey up koh dhee ba!!!!!!!!!


BREAKING | Gaza In Israel Ah Rocket Hamalaa Thakeh Dheefi - Vaguthu\n7 މަސް ކުރިން ( ސެޕްޓެމްބަރު 16, 2020 )\nފަލަސްތީނުގެ ޣައްޒާއިން އިސްރާއިލް އަށް ރޮކެޓް ހަމަލާތަކެއް ދީފިއެވެ.\nޣައްޒާއިން އިސްރާއިލްއަށް ރޮކެޓް ހަމަލާތަކެއް އަމާޒުކޮށްފައި ވަނީ، ޔޫއޭއީ އާއި ބަހްރެއިން އިން އިސްރާއިލް އާއި އެކު ހާރިޖީ ގުޅުން ޤާއިމްކުރުމުގެ އެއްބަސްވުމުގައި ސޮއިކުރުމުގެ ރަސްމިއްޔާތު މިރޭ އެމެރިކާގައި ބޭއްވުމަށް ހަމަޖެހުނު ވަގުތުގެ ކުޑައިރުކޮޅެއް ކުރިންނެވެ.\nއިސްރާއިލްގެ އަސްކަރިއްޔާ އިން ވަނީ ރަސްމިއްޔާތުގެ ގަޑިއާއި ދިމާކޮށް ޣައްޒާއިން އިސްރާއިލް އަށް ދެ ރޮކެޓް ފޮނުވާލާފައިވާ ކަމަށެވެ.\nނޫސްތައް ބުނާގޮތުން ޣައްޒާއިން މިރޭ ރޮކެޓް ހަމަލާތައް ދީފައިވަނީ އިސްރާއިލްގެ އަޝްދޯދް ނަމަކަށްކިޔާ ސަރަޙައްދަކަށެވެ. މި ހަމަލާ ދީފައިވަނީ އަރަބި ދެޤައުމަކުން އިސްރާއިލް އާއި ގުޅުން ޤާއިމްކުރާތީ އިސްރާއިލްގެ ޔަހޫދީންގެ ގިނަ ބަޔަކު އުފާ ފާޅުކުރުމަށް މަގުތަކަށް ނިކުމެ އުޅުނު ދަނޑިވަޅެއްގައެވެ.\nމަސްދަރުތަކާއި ހަވާލާދީ ނޫސްތަކުގައި ބުނެފައިވަނީ، މިރޭގެ ހަމަލާތަކުގައި މިހާތަނަށް އިސްރާއިލް އިން ދެ މީހަކު މަރުވެފައިވާ ކަމަށެވެ. އޭގެތެރޭގައި ހިމެނެނީ އުމުރުން 28 އަހަރުގެ ޒުވާނަކާއި 62 އަހަރުގެ މީހެއް ކަމަށް ނޫސްތައް ބުނެއެވެ.\nމި ހަމަލާ ދިން ވަގުތު "ޝޮކެއް" ލިބި އަންހެނަކަށް ސީރިއަސް ހާލުގައި ފަރުވާދެމުންދާ ކަމަށްވެސް އިސްރާއިލްގެ ބައެއް ނޫސްތަކުގައި ބުނެފައި ވެއެވެ.\nޣައްޒާއިން މިރޭ އިސްރާއިލްއަށް ރޮކެޓް ހަމަލާތަކެއް އަމާޒުކޮށްފައި މިވަނީ މިދިޔަ ހަފްތާގައި ކޮންމެ ރެޔަކު ދަންވަރުގެ ވަގުތުގައި އިސްރާއިލްގެ ހަނގުރާމަމަތީ ޖެޓުތައް ބޭނުންކޮށްގެން ޣައްޒާއަށް ބޮން އަޅައި ގިނަ ބަޔަކު ޝަހީދުކޮށްލާފައި ވަނިކޮށެވެ.\nމިރޭ އިސްރާއިލްއަށް ހަމަލާ ދިނުމުގެ ކުރިން ފަލަސްތީނުގެ ހަމާސް ޖަމާޢަތުން ބުނެފައިވަނީ އިސްރާއިލް އިން އަރަބި ޤައުމުތަކާއި ގުޅުން ޤާއިމްކުރުމަށް މަސައްކަތް ކުރަމުން ދަނީ ޔަހޫދީންގެ މަކަރުވެރި ރޭވުންތައް އިތުރުކުރަން ފަސޭހައަކަށް ކަމަށެވެ. އަދި ޤައުމުތަކާއި ގުޅުން ޤާއިމްކުރިޔަށް އިސްރާއިލްއިން ފޭރިގެންފައިވާ ފަލަސްތީނު މުސްލިމުންގެ ހައްޤުތައް ދޫކޮށްލުމުން މެނުވީ މެދުއިރުމައްޗަށް ހަމަޖެހުން ލިބިގެން ނުދާނެ ކަމަށް އެ ޖަމާއަތުން ބުނެފައި ވެއެވެ.


މެންބަރުންގެ ޚިޔާލު: ހައްލަކީ ކޮބާ؟2ވަނަ ބައި – Maldivian Democratic Party\n27 އޭޕްރީލް 2011\nމެންބަރުންގެ ޚިޔާލު: ހައްލަކީ ކޮބާ؟2ވަނަ ބައި\nދެތިން ފޮޅުވަތުން ނަމަވެސް އަޅުގަނޑުގެ ހިތުގައި އުފެދޭ ބައެއް ކަންކަން މެންބަރުންނާއިއެކު ހިއްސާ ކޮއްލުމަށް މެންބަރުންގެޚިޔާލުގެ ޒަރީއާއިން މިވެބްސައިޓް މެދުވެރިކޮށް ގެނެސްދިނުމުގެ ފުރުސަތު އަޅުގަނޑަށް މިހާތަނަށް ވެސް ދެއްވަމުން ގެންދަވާތީވެ އެމްޑީޕީގެ މީޑިއާ އޮފިސަރ އަށް ޚާއްސަ ޝުކުރެއް ދަންނަވާލުމަށް މިފުރުސަތުގެ ބޭނުން ކޮށްލަމެވެ.\nމިވެބްސައިޓްއަކީ ޕާޓީގެ ރަސްމީ ކަންކަން މެންބަރުންނާއި އެކު ހިއްސާކުރުމުގެ ބޭނުމަށް ޚާއްސަ ކުރެވިފައިވާ ސައިޓްއެއް ކަމުގައި ވުމުން ކޮންމެ ކޮންމެ ޚިޔާލެއް ބޭނުންހާ ގޮތަކަށް ފާޅުކޮށް ޝާއިއު ކުރުމުގެ ފުރުސަތު އަޅުގަނޑަށް ވެސް ނޯންނާނެކަން ހެޔޮހިތުން ގަބޫލު ކުރަމެވެ. ނަމަވެސް ފޮނުވޭ ލިއުންތައް ކުށްފިލުވައި ދެއްވާ އަދި، އެޑިޓްކޮށް ދެއްވައި އަޅުގަނޑަށް ދެއްވާ އެއްބާރުލުމަށް ޓަކައި އަދިވެސް އަޅުގަނޑުމެންގެ މީޑިއާ އޮފިސަރ އަދި އަޅުގަނޑުގެ އަޚަށް ޝުކުރު ދަންނަވަމެވެ. އެމްޑީޕީގެ މެންބަރަކަށް ވުމުން އިދިކޮޅު ފަރާތްތަކުން އެވިދާޅުވާހެން މެންބަރުންގެ ހަށިގަނޑުގައި އެކި ބާވަތުގެ ޕޮސިޓިވްއާއި ، ނެގެޓިވް ލޭ އެހުންނަ ރަތްކުލައިން ރީނދޫ ކުލަޔަށް ބަދަލުވެގެން ނުދިޔަނަމަވެސް ޕާޓީގެ ކަންކަމާމެދު އެންމެ ކުޑަމިނުން ރެއާއި ، ދުވާލުގެ ތެރެއިން ކިތަންމެ ކުޑަ ހިނދުކޮޅެއް ނަމަވެސް ވިސްނާލައި ހެއްދެވުމަކީ ކޮންމެ މެންބަރަކަށްވެސް މިޕާޓީގެ ވިސްނުމާއި ފިކުރުގައި ދެގޮތެއްނުވެ ދެމިހުރުމަށް ކުރެވިދާނެ ކަމެއް ކަމުގައި އަޅުގަނޑު ގައިމުވެސް ދެކޭތީވެ މާފުރިހަމަ ނޫނަސް އަޅުގަނޑުގެ ޚިޔާލާ ފިކުރު މިގޮތުންވެސް ތިއެންމެ މެންބަރުންނާއި އެކު ހިއްސާ ކޮއްލުމުގެ ބޭނުމުގައި މިމަސައްކަތް މިގޮތައް ކުރެވެނީ ކަމުގައި ދަންނަވަމެވެ. މިވަގުތު ހިންގަމުން މިގެންދާ ސަރުކާރު ނިސްބަތްވަނީ މިޕާޓީއަށް ކަމުގައި ވުމުން ގައުމުގައި ކަންކަން ހިނގަމުންދާ ގޮތާމެދު އެންމެ ބޮޑަށް ސަމާލުވެ ވިސްނާންޖެހޭނެ އެއްބަޔަކީވެސް އަޅުގަނޑުމެން ކަމުގައި ގަބޫލު ކުރާން ޖެހެއޭ ދެންނެވުމަކީ ކުށަކަށް ނުވާނެތާއެވެ.\nލިބިފައިވާ ހަނި ފުރުސަތުގެ ބޭނުން ކޮއްލައިގެން އަޅުގަނޑު މިގަސްތު ކުރަނީ މިވަގުތު މިގައުމަށާއި އަޅުގަނޑުމެންގެ ސަރުކާރަށް ކުރިމަތިވެފައިވާ ބޮޑެތި މައްސަލަތަކުގެ ހައްލަކީ ކޮބައިތޯ ސުވާލު އުފައްދައިލުމެވެ. އެހެނީ މިކަންކަމުގެ ހައްލަކީ ކޮބައިކަން ޚުދު އަޅުގަނޑަށް ވެސް ދަންނަވަން ނޭނގޭކަމެވެ. އެކަމަކު ގިނަބަޔެއްގެ މެދުގައި މިކަންކަމަށް ޖަވާބެއް ހޯދުމަށް މަސައްކަތް ކުރެވިއްޖެނަމަ ގައިމުވެސް ހައްލެއް ހޯދުން އޮންނާނީ ދާދި ކައިރީގައި ކަމުގައި ވާތީއެވެ. މިއަދު އެންމެ ބޮޑުވެގެން މިގައުމުގެ އަފްރާދުން މިއުޅެނީ ވަކިމިވެނި ކަމަކަށޭ ބުނެވޭ ވަރަށްވުރެ އަޅުގަނޑުމެން ކަންބޮޑުވާ ކަންކަން މާގިނައެވެ. އެހެން ނަމަވެސް އަޅުގަނޑުމެން ސިޔާސީ ގޮތުން ކޯޅޭންވިޔަސް މިގައުމުގައި ދިރިދެމިތިބެވޭނެ ކަމުގެވެސް އުންމީދެއް ނެތިދާ ހިސާބަށް ގައުމުގައި ފާޅުގައި މީހުން ކަތިލަމުން ގެންދާން ފެށުމުން ހުރިހާ ކަމަކަށްވުރެ މިކަން ބޮޑުވާން ދޮގެއްތޯއެވެ؟ އަޅުގަނޑުމެންނަކީ މުސްލިމުންނަށް ވީހިނދު ކޮންމެ ވަގުތަކުވެސް މިދުނިޔެ ދޫކޮށް އަޅުގަނޑުމެން ދާންޖެހިދާނެކަން ހެޔޮހިތުން ޤަބޫލު ކުރިޔަސް އަދި ، ހަމައެހެންމެ ކުށަކާއިނުލައި ހުއްޓާ އަނިޔާވެރި ގާތިލެއްގެ ހަމަލާއިން ކަތިލާލެވުމުން މާތްވެގެންވާ ސުވަރުގެ ލިބޭނެކަން އެނގޭހިނދުވެސް އެފަދަ މުޖުރިމުންގެ ޝިކާރައަކަށްވެގެން ދިއުމަކަށް އަޅުގަނޑުމެންގެ އެއްވެސް މީހަކު ނޭދޭނެކަން ކަށަވަރެވެ. އަދި މުޖުރިމުންގެ އަތުން މަރުވެގެން ދިއުމަށް އެދި ދައުވަތު ދީގެން އަމިއްލައަށް ކަތިލެވިގެން ދިއުމަކުން ޝަހީދުންގެ ދަރަޖަ ނުލިބޭނެކަންވެސް އަޅުގަނޑުމެން ދަންނަމުއެވެ. ގައުމާއި ދީނުގެ ދިފާއުގައި ދުޝްމަނުންނާއި ހަނގުރާމަކުރާން އޮންނަ ޙުދޫދުގެ ތެރޭގައި ކުރިމަތިލައި ނަފުސު ޤުރުބާން ކުރުމަކީ މިޔާމުޅީން ތަފާތު ކަމެއް ދޮގެއްތޯއެވެ.\nމިއަދު މިގައުމުގައި މީހުންމެރުމާއި މާރާމާރީއާއި ފޭރުން އިންތިހާއަށް ގޮސް އާންމުވެ ކޮންމެ މީހަކަށްވެސް ދެން ތިމާވެސް މިކަމުން ސަލާމަތް ނުވެދާނެހެން ހީވުމުން މިކަން ނުހުއްޓުވުމުގެ އިލްޒާމް މިއަޅުވަމުން ގެންދަނީ ގައުމުގެ ޙާކިމުގެ ބޮލުގައެވެ. ނަމަވެސް މީގެކުރީން ގައުމުގެ ކަންކަން ގޯސްވަމުން ދާތީވެ ސަރުކާރުން ސީދާ ރައީސުލް ޖުމްހޫރިއްޔާ ތަފާތު ފިޔަވަޅު އަޅުއްވާނެ ކަމުގައި ވިދާޅުވިޔަސް އެންމެހާ އިދިކޮޅު ފަރާތްތަކުން މިކަމާ އިހްތިޖާޖުކޮށް އަޑުއުފުލައި ޝަރުއީ ކޯޓުތަކުން ސަރުކާރުން ކުރާކަންކަން ހުއްޓުވަމުން ގެންދަނީ ގާނޫނުގެ އަކުރުތަކުގެ ބާރުން ބާރުހޯދަމުން ކަމުގައި ވިދާޅުވަމުންނެވެ. ނަމަވެސް މިއަދު ވިދާޅުވަނީ ކޮންމެ ކަމެއް ކޮންމެ ގޮތަކަށް ކޮށްގެންނަމަވެސް މިކަންކަން ނުހުއްޓުވުމަކީ ވެރިމީހާ ޒިންމާ އުފުލަން ޖެހޭނެ ކަމުގައެވެ. ދައުލަތުގެ ތިންބާރު ފުރިހަމަގޮތުގައި މަސައްކަތް ކުރޭތޯ ބަލައި އެބާރުތަކުގެ ވާޖިބުތައް ފުރިހަމަޔައް އަދާކުރޭތޯބަލައި ޒިންމާދާރު ކުރުވުމުގެ މަސްއޫލިއްޔަތު ގާނޫނުއަސާސީއިން ރައީސުލްޖުމްހޫރިއްޔާއަށް ކަށަވަރު ކޮއްދީފައި މީގެކުރީންވެސް އޮތެވެ. އެކަމަކު މުޅިގައުމުގެ އެތަކެއް ފަރުދުންގެ އިހްސާސްތަކާ ދިމާއިދިކޮޅަށް ފަނޑިޔާރުން ލައްވައި ހުވާކުރުވާން އުޅޭންފެށުމުން އެކަން ހުއްޓުވުމަށް ސަރުކާރުން އެންގުމުން އެކަމަކީ އުޑުބޮލައް ވެއްޓުން ކަމުގައި ހަދައިގެން އުޅުނު ދުވަހާ އިންތިގާލީ މަރުހަލާ ނިމުމުން މުޅިގައުމު އެފުށް މިފުށަށް ޖެހިގެން ހިނގައިދާފަދަ ނިންމުމެއް ސްޕްރީމް ކޯޓުން ނިންމުމުގެ ފުރުސަތު ނުދީ ސްޕްރީމް ކޯޓުގައި ތަޅުލުމުން އެކަމަކީ ނުދިންނަވާނޭ ބޮޑު ފާފައެއް ކަމުގައި ސިފަކުރިދުވަސް އަދި ހަނދާނަކުން ނުފިލައެވެ. ގައުމު ސަލާމަތް ކުރުމަށް ކުރާންޖެހޭ ކަމެއް ކުރެއްވުމުގައި ޗާޓުން ބޭރަށް ޖެހިލަން ޖެހުނަސް އެކަންވެސް ކުރައްވާނެ ކަމުގައި ވިދާޅުވުމުން އަރުވާލި ވަރު ހަނދާން އެބަހުރިތޯއެވެ. އެދުވަހު އެކަން އެކުރީ ތިމާމެން ބޭނުންގޮތަކަށް ގާނޫނުތައް ހަދައި ބަދަލުކުރުމުގެ ބާރުއޮތުމުން ކަމުގައިވެސް ވެދާނެއެވެ. އަދި ބޭނުންނަމަ ހުރިހާ ވަޒީރުން މަގާމުން ދުރުކުރުމަށްވެސް ބާރުއޮތީމައި ކަމުގައި ވެދާނެއެވެ. ނަމަވެސް މިއަދު އެއުންމީދު ގެއްލި ދިއުމުން ދެން ތިމާމެންގެ ސަލާމަތްވެސް އޮތީ ސަރުކާރުގެ ހިމާޔަތުގެ ދަށުގައިކަން ޔަގީންވުމުން ވާހަކައާއި ރާގުއެދަނީ ބަދަލުވަމުންނެވެ. ނަމަވެސް ދީނީ އިލްމުވެރީން ކަމުގައި އަޅުގަނޑުމެން ގަބޫލުކުރާ އެހާމެ އިހްތިރާމް ލިބިގެންވާ ބައެއް ބޭފުޅުން ސިޔާސީ ޕާޓީއެއްގެ ޕޯޑިއަމް އެއްގައި ހުންނަވައި ގައުމުގެ މިހުރިހާ ކަމެއް މިގޯސްވެފައިވަނީ ސިޔާސީ ޕާޓީތައް އުފެއްދުމުން ކަމުގައި ވިދާޅުވުމަކީ ސުވާލު އުފެދޭ ކަމެކެވެ. ސުވާލަކީ ސިޔާސީ ޕޯޑިއަމްއެއްގައި ހުންނަވައި އެވާހަކަ އެވިދާޅުވަނީ ކީއްވެބާވައެވެ؟ އިސްލާމީ ޝަރީއަތް ރާއްޖޭގައި ހިންގުން މަނާކުރަނީ ކޮން ގާނޫނަކުން ބާވައެވެ؟ ސްކޫލު ސިސްޓަމުން އިސްލާމްދީން ބޭރު ކުރެވިފައި ވާނަމަ އެކަން ކުރީ މިދެއަހަރުގައި ބާވައެވެ؟ މަގުމަތީގައި ބޮޑެތި ޖަރީމާތައް އެހިންގާ މީހުންނަކީ ދެއަހަރުގެ އުމުރުގެ ޅަކުދީން ބާވައެވެ؟ ދީނީ އިލްމުވެރީން ސަރުކާރާ އެއްބާރުލައި އިތުރު މަސައްކަތް ތަކެއް ނުކޮށް މިކަން ނިމެން އެބައޮތްބާވައެވެ؟ ޖަވާބުގައި ވިދާޅުވާނީ ކީކޭބާވައެވެ؟ ކުރީން މިދެންނެވި ކަންކަމާ މިހާރު ނާމާންވެފައިވާ ކުށުގެ ވެއްޓާ ކިހާވަރެއްގެ ގުޅުމެއް އެބަހުރިބާވައެވެ؟ ސަރުކާރުން ޗާޓުން ބޭރުގައިވެސް މިކަންކަން ހުއްޓުވާން ނުޖެހޭބާވައެވެ؟


SunOnline: Trump ge coronavirus advisor isthiufaa dhevvaifi\nޓްރަމްޕްގެ ކޮރޯނާވައިރަސް އެޑްވައިޒަރު އިސްތިއުފާ ދެއްވައިފި\nރުގިއްޔާ މުހައްމަދު މޫސާ 01 Dec 2020, 12:20\nއެމެރިކާގެ ރައީސް ޑޮނަލްޑް ޓްރަމްޕްގެ ކޮރޯނާވައިރަސް މުޝީރެއް ކަމަށްވާ ސްކޮޓް އެޓްލަސް ވަނީ އިސްތިއުފާ ދެއްވާފަ -- ފޮޓޯ: އޭޕީ\nވޮޝިންޓަން (ޑިސެމްބަރު 1): އެމެރިކާގެ ރައީސް ޑޮނަލްޑް ޓްރަމްޕްގެ ކޮރޯނާވައިރަސް ޓާސްކް ފޯސްގެ ހާއްސަ މުޝީރެއް ކަމަށްވާ ޑރ. ސްކޮޓް އެޓްލަސް މަގާމުން އިސްތިއުފާ ދެއްވައިފި އެވެ.\nއެމެރިކާގެ ސްޓެންފޯޑް ޔުނިވާސިޓީގެ ޕަބްލިކް ޕޮލިސީ ދިރާސާ ކުރާ ކަނާތު ފިޔައިގެ ސެންޓަރެއް ކަމަށްވާ ހޫވާ އިންސްޓިޓިއުޝަންގެ މެމްބަރު އަދި ރޭޑިއޮލޮޖިސްޓު ޑރ. އެޓްލަސް، ޓްރަމްޕްގެ މުޝީރަކަށްވެ ވަޑައިގެންނެވީ މިދިޔަ އޮގަސްޓު މަހުގަ އެވެ. އޭނާ އެމަގާމާ ހަވާލުވެވަޑައިގެންނެވީ "ސަރުކާރުގެ ހާއްސަ މުވައްޒަފެއްގެ" ގޮތުގައި ކަމުން އޭނާއަށް އެ ހިދުމަތުގައި ހުންނެވޭނީ 130 ދުވަހަށެވެ.\nއެމެރިކާގެ ފޮކްސް ނިއުސް އިން ރިޕޯޓު ކުރި ގޮތުގައި އެޓްލަސް ޓްރަމްޕްގެ މުޝީރެއްގެ ގޮތުގައި ހުންނަވާތާ 130 ދުވަސް މި ހަފްތާ ތެރޭ ހަމަވާނެ އެވެ. އެހެންކަމުން އޭނާ ވަނީ އިސްތިއުފާ ހުށަހަޅާފަ އެވެ.\nއެޓްލަސްގެ އިސްތިއުފާގެ ސިޓީގައި އޭނާ ވަނީ "އެމެރިކާގެ ރައްޔިތުންނަށް ހިދުމަތް ކުރުމުގެ ޝަރަފު ދެއްވީތީ" ރައީސަށް ޝުކުރު އަދާ ކުރައްވާފަ އެވެ. އަދި އޭނާ ސަރުކާރަށް ލަފާ ދެއްވީ "އެއްވެސް ސިޔާސީ ނުފޫޒެއް ނެތި، އެންމެ ފަހުގެ ސައިންސާއި ހެއްކަށް އިސްކަން ދީގެން" ކަމަށް ވިދާޅުވެފަ އެވެ.\nނަމަވެސް ވައިޓް ހައުސްގެ ކޮރޯނާވައިރަސް ޓާސްކް ފޯސްގެ އިސް މެމްބަރެއް ކަމަށްވާ ޑރ. އެންތަނީ ފައުޗީ ވިދާޅުވި ގޮތުގައި އެޓްލަސް ވަނީ ޓްރަމްޕަށް ކޮރޯނާވައިރަހާ ބެހޭ ގޮތުން ސައްހަ ނޫން މައުލޫމާތު ދެއްވާފަ އެވެ. އަދި އެ ޓާސްކް ފޯސްގެ އެހެން މެމްބަރުންގެ ފާޑު ކިޔުން ވެސް އޭނާއަށް އަމާޒުވި އެވެ.\nޓްރަމްޕްގެ މުޝީރުގެ ގޮތުގައި އެޓްލަސް ހުންނެވި އިރު އޭނާ ކޮރޯނާވައިރަހުން ރައްކާތެރިވުމަށް މާސްކު އެޅުމުގެ މުހިއްމު ކަމާ ބެހޭ ގޮތުން ސުވާލު އުފައްދަވާ، ފުރަބަންދު ކުރުމާ ދެކޮޅަށް ވާހަކަ ދެއްވި އެވެ. އަދި ބަލި ފެތުރުން ކޮންޓްރޯލް ކުރުމަށް ހަރުކަށި ފިޔަވަޅު އެޅުމުގެ ބަދަލުގައި ގިނަ މީހުންނަށް ބަލި ޖެހި، ހާޑް އިމިއުނިޓީއަށް ވާސިލުވާން ދޫކޮށްލުމަށް ތާއިދު ކުރެއްވި އެވެ.\nމީގެ އިތުރުން މިޝިގަންގައި ވައިރަސް ފެތުރުން ކޮންޓްރޯލް ކުރުމަށް އެޅި ފިޔަވަޅުތަކާ ގުޅިގެން އެ ސްޓޭޓުގެ ރައްޔިތުން ސްޓޭޓުގެ ގަވަރުނަރާ ދެކޮޅަށް ތެދުވުމަށް އޭނާ ގޮވާލެއްވި އެވެ.\nއެޓްލަސް އެފަދައިން ވާހަކަ ދެއްކެވުމުން ސްޓެންފޯޑުން ވަނީ އެއީ އޭނާގެ އަމިއްލަ ހިޔާލުތައް ކަމަށާއި އެ ޔުނިވާސިޓީން ބަލިމަޑުކަމާ މެދު ދެކޭ ގޮތް ތަފާތު ކަމަށް ބުނެފަ އެވެ. އެގޮތުން ސްޓެންފޯޑުން މާސްކު އެޅުމަށާއި ގައިދުރު ކުރުމަށާއި ވައިރަހަށް ޓެސްޓު ކުރަމުން ދިޔުމަށް ތާއިދު ކުރާ ކަމަށް ބުނެފަ އެވެ. އަދި ސްޓޭޓުތަކުގެ ސިއްހީ އިދާރާތަކުން ދޭ އިރުޝާދުތަކަށް އަމަލު ކުރުމުގެ މުހިއްމުކަން ވެސް އެ ޔުނިވާސިޓީން ފާހަގަ ކުރި އެވެ.\nއެޓްލަސް އިސްތިއުފާ ދެއްވާފައި ވަނީ އެމެރިކާގައި ހަލުވި ކަމާއެކު ކޮރޯނާވައިރަސް ފެތުރި، ބަލީގެ ސަބަބުން ރެޑޯކު އަދަދަކަށް މީހުން ހޮސްޕިޓަލްތަކުގައި އެޑްމިޓު ކުރަން ޖެހިފައިވާ ދަނޑިވަޅެއްގަ އެވެ. އެގައުމުން މިހާރު ދަނީ ކޮންމެ ދުވަހަކު ވައިރަހުގެ 100،000އަށް ވުރެ ގިނަ ކޭސް ފެންނަމުންނެވެ. އަދި ބަލި ޖެހުނު މީހުންގެ އަދަދު 13 މިލިއަނަށް އަރާ، މަރުވި މީހުންގެ އަދަދު 266،000 ހުރަސް ކޮށްފަ އެވެ.\nދެ ފަހަރަށް އަޒުލު ކުރި ފުރަތަމަ ރައީސަކަށް ޓްރަމްޕް


Fuluhunge Operation: 17 thanakaai 11 meehun faaskoh ninmaalaifi - vNews.mv\nފުލުހުންގެ އޮޕަރޭޝަން: 17 ތަނަކާއި 11 މީހުން ފާސްކޮށް ނިންމާލައިފި\nއާމިނަތު އަމީނާ (އަނާ) 11 September 2019, 20:50\nގެއްލިފައިވާ ބައެއް މީހުންނާއި ގޮތް ނޭނގޭ ގޮތްގޮތަށް މަރާލާފައިވާ ބައެއް މީހުންގެ މަރުގެ މައްސަލަތައް ތަހުގީގުކުރަމުންދާ ކޮމިޝަނުންގެ ތަހުގީގަށް ފުލުހުން ކުރިއަށްގެންދިއަ އޮޕަރޭޝަން ނިންމާލައިފި އެވެ.\nފުލުހުން ހިންގި މި އޮޕަރޭޝަންގައި ނިންމާލައި އެ އިދާރާއިން ބުނެފައި ވަނީ، އެ ކޮމިޝަނުން ފުލުހުންނައި ހަވާލުކުރި ހުރިހާ ކޯޓު އަމުރުތަކެއް ތަންފީޒުކޮށް ނިންމާލާފައިވާ ކަމަށެވެ. އަދި އެ މަސައްކަތަށް އިއްޔެ އާއި މިއަދު ކުރިއަށްގެންދިއަ ބަލައިފާސްކުރުން ނިންމާލާފައިވާ ކަމަށެވެ. އެއްގަމާއި ކަނޑުގައި ހިންގި މި އޮޕަރޭޝަންގައި ސިފައިންވެސް ބައިވެރިވިއެވެ.\nފުލުހުން ކުރިއަށްގެންދިއަ މި އޮޕަރޭޝަންގައި އެއްވެސް މީހަކު ހައްޔަރުކޮށްފައި ނުވާކަމަށްވެސް ފުލުހުން ބުނެއެވެ. ނަމަވެސް ކޮމިޝަންގެ ތަހުގީގަށް ހޯދު ކޯޓު އަމުރުތަކުގެ ދަށުން މާލެ އާއި އައްޑޫ ސިޓީގެ 17 ތަނަކާއި 11 މީހުން ފާސްކުރި ކަމަށް ވަނީ ބުނެފައެވެ. ނަމަވެސް އެތަންތަނާއި އަދި މީހުންގެ މައުލޫމާތު ފުލުހުން ހާމައެއް ނުކުރެއެވެ.


Kim ge beybege maruge thuhumathukurevey dhevana meehaaah jalu hukun\nކުއަލަ ލަމްޕޫރު (އޭޕްރީލް 1) - އުތުރު ކޮރެއާގެ ލީޑަރު ކިމް ޖޮންގް -އުންގެ ބޭބެ ކިމް ޖޮންގް ނަމް މެލޭޝިއާގެ އެއާޕޯޓުގައި މަރާލި ކަމުގެ ތުހުމަތުކުރެވޭ ދެވަނަ އަންހެންމީހާއަށް ކޮށްފައިވާ ދައުވާ ސާބިތުވެ، އޭނާ ތިން އަހަރަށް ޖަލަށްލާން ހުކުމްކޮށްފި އެވެ.\nނަމަވެސް، ވަކި ސަބަބެއް ބަޔާންނުކޮށް، ޕްރޮސެކިޔުޓަރުންވަނީ އާސިއާހްއަށް ދައުވާ ކުރަން ބޭނުންނުވާކަމަށް ބުނެ، ދައުވާ އަނބުރާ ގެންގޮސްފައި އެވެ. އެކަމާއި ގުޅިގެން، ކޯޓުން މިނިވަންކުރުމުން އޭނާ ވަނީ އެނބުރި އިންޑޮނީޝިއާއަށް ގޮސްފައި އެވެ.\nއެހެނަސް، ހުއޮންގް އަށް ކުރެވޭ ދައުވާ ކުރިއަށް ގެންދާނެކަމަށް އޮފިޝަލުން ވަނީ ބުނެފައި އެވެ.\nމިއަދު ބޭއްވުނު ޝަރީއަތުގައި، ހުއޮންގް ވަނީ ކުށަށް އިއުތިރާފުވެފަ އެވެ. އެހެން ކަމުން މައްސަލަ ބެއްލެވި ފަނޑިޔާރުވަނީ އޭނާއަށް އަދަބު ލުއިކޮށްދީ ތިން އަހަރާއި ހަތަރު މަހުގެ ޖަލު ހުކުމެއް އިއްވައިފަ އެވެ. ނަމަވެސް، އޭނާގެ އަހުލާގު ރަނގަޅު ނަމަ، އަންނަ މަހު އޭނާ މިނިވަންވާނެކަމަށް ދިފާއީ ވަކީލުން ވަނީ ބުނެފަ އެވެ.\n"އަހަރެން މިހުރީ ވަރަށް އުފަލުން، މިއީ އިންސާފުވެރި ހުކުމެއް ކަމަށް އަހަރެން ގަބޫލުކުރަން،" ހުއޮންގް ނޫސްވެރިންނަށް ބުންޏެވެ.


Africa anhenaku ehfahara9kudhin vihai dhuniyege record fothun jaaga hoadhaifi - AO News\nއެފްރިކާ އަންހެނަކު އެއްފަހަރާ9ކުދިން ވިހައި ދުނިޔޭގެ ރެކޯޑްފޮތުން ޖާގަހޯދައިފި\nއެފްރިކާގެ ސްޓޭޓެއް ކަމަށްވާ މަލި އަށް އުފަން ހަލީމާ ނަމަކަށްކިޔާ އަންހެނަކު އެއްފަހަރާ9ކުދިން ވިހައި ދުނިޔޭގެ ރެކޯޑް ފޮތުން ޖާގަހޯދައިފިއެވެ.\nއުމުރުން 26 އަހަރުގެ ހަލީމާ މިކުދިން ވިހާފައިވަނީ މިއަހަރު މޭއި މަހު 5ވަނަ ދުވަހު މޮރޮކޯގެ ހޮސްޕިޓަލަކަށެވެ.\nހަލީމާ އާއި ފިރިމީހާ އެދެމީހުންގެ ކުދިން ވިއްސި ޓީމްގެ ބައެއް މެމްބަރުންނާއެކު\nހަލީމާ ވިހެއުމަށްފަހު މީޑިއާ ތަކަށް މައުލޫމާތު ދެމުން ބުނެފައިވަނީ، އޭނާ ބަލިވެއިން އިރު މެޑިކަލް ޗެކަޕްތަކުން ދައްކާފައިވަނީ ބަނޑުގައި7ކުދިން އޮތް ކަމަށާއި ނަމަވެސް ވިހާ ދުވަސް ޖެހިގެން ސިޒޭރިއަން ހެދި އިރު ނުވަކުދިން ބަނޑުން ނަގާފައިވާ ވާހަކަ ޑޮކްޓަރު އޭނާގާތު އެވަގުތު ބުނުމުން ވަރަށް ހައިރާންވިކަމަށެވެ. ހަލީމާ ބުނީ އެވަގުތު ކޮވިޑްއާހެދި ފިރިމީހާ އަށް މޮރޮކޯއަށް ނާދެވުމުން ކުދިން ވިހޭއިރު ކައިރީގައި ހުރީ އޭނަގެ ދައްތަ އެއްކަމަށެވެ. އަދި ލިބުނީ ނުވަ ކުދިން ކަމަށް ބުނުމުން ފިރިމީހާ އަށްވެސް ލިބުނީ ބޮޑު ހައިރާން ކަމެއް ކަމަށް ހަލީމާ ބުންޏެވެ.\nހަލީމާ ވިހެއި ކުދިންގެ ބަރުދަނުގައި ހުރީ 500ގ އާއީ 1ކިލޯ އެވެ. އެކުދިން ވިހެއުމަށްފަހު ފަރުވާ އަށް އިނކިއުބޭޓާ އަށްލައި ހޮސްޕިޓަލުން ވަރަށް ރަނގަޅަށް ފަރުވާދީފައިވާ ކަމަށާއި ހުރިހައި ކުދިން ސަލާމަތް ވިކަމަށް ހަލީމާ ބުނެއެވެ. ހަލީމާ9ކުދިން ވިހެއުމަށްފަހު އޭނަގެ ސިއްހާތާބެހޭ ގޮތުން ބުނީ ވިހެއުމުގެ ތެރޭގައި ވަރަށްގިނައިން ލޭހުސްވުމުން ވަރަށް ހާލުދެރަވި ކަމަށެވެ. އަދިވެސް އޭނާގެ ސިއްހަތު އެހާ ރަނގަޅު ނޫންކަމަށް އޭނާ ބުނެއެވެ. އެހެން ނަމަވެސް މަޑުމަޑުން ގައިގައި ވަރުޖެހެމުން އަންނަ ކަމަށާއި އެހާގިނަ ކުދިން ދެއްވީތި އަދި އޭނާ ސަލާމަތުން ހުރީތީ އޭނާބުނީ ﷲއަށް ޝުކުރުވެރިވާ ކަމަށެވެ.\nހަލީމާގެ 9ކުދިންނަށް ދުވަހަކަށް 6ލީޓަރު ފޯރމިއުލާ ކިރު ދެގަޑިން ދެގަޑިން ދެއެވެ. އަދި ދުވަހަކަށް 100 ނެޕީ ބޭނުން ވެއެވެ. ހަލީމާގެ ކުދިންގެ ހޮސްޕިޓަލް ހަރަދަށް 1މިލިއަން ޕައުންޑް އަރާފައިވާ އިރު އެފައިސާ ސަރުކަރުން ދައްކާފައިވާ ކަމަށް ހަލީމާ ބުނެއެވެ. ހަލީމާގެ ދެމަފިރިންނަށް ލިބިފައިވަނީ ފަސްއަންހެން ކުދިންނާއި ހަތަރު ފިރިހެން ކުދިންނެވެ.\nމީގެކުރިން އެއްފަހަރާ ގިނަކުދިން ވިހައި ދުނިޔޭގެ ރެކޯޑް ފޮތުން ޖާގަހޯދާފައިވަނީ ނަދީޔާ ސުލެމަން ނަމަކަށް ކިޔާ އަންހެނެކެވެ. އޭނާ ވިހާފައިވަނީ 8 ކުދިންނެވެ.\nމިމީހާ 24 މިނެޓްތެރޭގައި 50 ޗޮކްލެޓް ބިސްކައިފި!\nމާނޭގެ ލަނޑުން ސެނެގޯލް އެފްރިކާ ކަފް އޮފް ނޭޝަންސް އަށް\nކޮވިޑް-19: އެކަށީގެންވާ ވަރަށް ޕީޕީއީ ނެތުމުންނާއި މުސާރަ ލަސްވުމުން ކެންޔާގެ ޑޮކްޓަރުން ހަޅުތާލުކުރަނީ